STO ah 114 million rufiyaage faidhaaeh\nއެސްޓީއޯއަށް 114 މިލިއަން ރުފިޔާގެ ފައިދާއެއް\n30 އޭޕްރީލް 2021 - 23:02:27\nމިއަހަރުގެ ފުރަތަމަ ކުއާޓާގައި އެސްޓީއޯއަށް 114 މިލިއަން ރުފިޔާގެ ފައިދާއެއް ލިބިއްޖެއެވެ.\nނަމަވެސް މިދިޔަ އަހަރުގެ ފުރަތަމަ ކުއާޓާ އާއި އަޅާ ބަލާއިރު މިއަހަރުގެ ފުރަތަމަ ކުއާޓާގައި އެސްޓީއޯއަށް ލިބުނު އާމްދަނީ 336 މިލިޔަން ރުފިޔާ ދަށަށް ގޮސްފައިވާ ކަމަށް އެސްޓީއޯގެ ތަފާސް ހިސާބުތަކުން ދައްކައެވެ.\nމިއަހަރުގެ ފުރަތަމަ ކުއާޓާގައި އެސްޓީއޯއަށް 2،156 މިލިޔަން ރުފިޔާގެ އާމްދަނީއެއް ލިބިފައި ވާއިރު މިދިޔަ އަހަރުގެ ފުރަތަމަ ކުއާޓާގައި އެސްޓީއޯއަށް ލިބިފައި ވަނީ 2،492 މިލިޔަން ރުފިޔާގެ އާމްދަނީއެކެވެ. މިއީ މިދިޔަ އަހަރުގެ ފުރަތަމަ ކުއާޓާއާ އަޅާ ބަލާއިރު 300 މިލިޔަން ރުފިޔާގެ ދަށް އަދަދެކެވެ.\nނަމަވެސް މިދިޔަ އަހަރުގެ ފަހު ކުއާޓާ އާއި އަޅާ ބަލާއިރު މިއަހަރުގެ ފުރަތަމަ ކުއާޓާގައި އެސްޓީއޯއަށް ލިބުނު އާމްދަނީ ވަނީ ވެފައެވެ. މި އިތުރުވުމެގެ މައިގަނޑު ސަބަބެއް ކަމަށް އެސްޓީއޯގެ މިއަހަރުގެ ފުރަތަމަ ކުއާޓާ ރިޕޯޓުގައި ބުނެފައިވަނީ މިދިޔަ އަހަރަށް ވުރެ މިއަހަރުގައި އެކުންފުނިން ވިއްކާ ތެލުގެ އަގު 21 އިންސައްތަ އިތުރު ވުމެވެ.\nމިދިޔަ އަހަރުގެ ފުރަތަމަ ކުއާޓާގައި ސާފު ފައިދާގެ ގޮތުގައި އެސްޓީއޯއަށް ވަނީ 114 މިލިޔަން ރުފިޔާ ލިބިފައެވެ. ނަމަވެސް މިއަހަރު ސާފު ފައިދާގެ ގޮތުގައި އެކުންފުންޏަށް ލިބިފައިވަނީ 109 މިލިޔަން ރުފިޔާއެވެ. މިއީ ފަސް މިލިޔަން ރުފިޔާގެ ދަށް އަދަދެކެވެ.\nނަމަވެސް މިދިޔަ އަހަރުގެ ފަހު ކުއާޓާގައި އެކުންފުންޏަށް ލިބިފައިވާ ސާފު ފައިދާއަށްވުރެ މިއަހަރު ލިބުނު ފައިދާ ވަނީ 18 މިލިޔަން ރުފިޔާ އިތުރު ވެފައެވެ. މިދިޔަ އަހަރުގެ ފަހު ކުއާޓާގައި އެކުންފުންޏަށް ލިބިފައިވަނީ 91 މިލިޔަން ރުފިޔާގެ ސާފު ފައިދާއެކެވެ.


Kureege noosthakun: Dhivehi hihthakugai "Jeethey"ge raskan\nކުރީގެ ނޫސްތަކުން: ދިވެހި ހިތްތަކުގައި "ޖީތޭ"ގެ ރަސްކަން\n1971 ވަނަ އަހަރުގެ "މޫންލައިންޓް" ނޫހުގައި ބުނާގޮތުން ޖީތެންދުރާގެ ފިލްމް ފަރްޒު ވެގެން ގޮސްފައިވަނީ އޭރު ދިވެހިންގެ މެދުގައި އެންމެ މަގުބޫލު އެއް ފިލުމަށް.\nއިންޑިއާއާ ރާއްޖެއާ ދެމެދު އޮންނަ ޒަމާންވީ ގާތް ގުޅުން އެންމެ ސާފުކޮށް ރަމްޒު ކޮށްދެނީ ދިވެހިންގެ ހިތްތަކުގައި ބޮލީވުޑަށް އޮންނަ ދުވަހަކުވެސް ނުގުޑާނެ ފަދަ ލޯތްބޭ ބުނުން ދޮގަކަށް ނުވާނެ އެވެ.\nމި ޒަމާނުގެ ދިވެހި އަންހެން ކުދީންނަށް ރަންވީރު ސިންގް ފެނުމުން އެހެރަވާ ގޮތެކެވެ. ރިތިކް ރޯޝަންގެ ނެށުމުގައި ގެންނަ ބަނޑިތަކުގެ ޖާދޫ ބަލާ ފޫހިނުވެ އެވެ. ރަންބީރު ކަޕޫރު "އަޅެ ހާދަހާ އޭ ލޯބީ!" ބޭއިހުތިޔާރުގަ އާއި އިހުތިޔާރުގައި ބުނާ އަޑުތައް އިވެ އެވެ. ޖޯން އަބްރަހަމްގެ ބަނޑުގައި ހުންނަ ގޮޅިތަކުން އާޝޯހުކޮށްލި ހިތްތައްވެސް މަދެއް ނުވާނެ އެވެ. އޭގެ ތަންކޮޅެއް ކުރިއަށް ޖެހިލާއިރު، "ޚާނުންގެ" ފިލްމުތަކުގެ އިންތިޒާރުގައި އަދިވެސް ތިބިވެ އެވެ.\nމިކަމުގައި ދިވެހި ފިރިހެންވެރިންވެސް ވަކި ދުލެއް ނުކުރެ އެވެ. ކޮފީ މޭޒުތަކުގައި ވެސް ދީޕިކާ ޕަދުކޯން އިން ފެށިގެން، ސޮނާކްޝީ ސިންހާ އާ އާލިއާ ބަޓްގެ ރީތި ވާހަކަ އެވެ. "އެންމެ ހޮޓް" ތަރިންގެ ބަހުސްތައް ހަމަ ވަރަށް ހޫނުކޮށް ކުރެ އެވެ.\nމިއީ ހަމަ މިޖީލުގެ މަންމަމެން ބައްޕަމެން އަދި ކާފައާ މާމަގެ ވެސް ހާލެވެ. އެމީހުންގެ ރަންޒަމާނުގައި ސްކްރީންތަކުން ފެނުނު ތަރީންނަށް ހަމަ އެ ގޮތަށް މަރުދަންޖެހުނެވެ. ހޮލީވުޑް ފިލްމުތަކަށް އެ ޒަމާނުގައި މާބޮޑު ޝައުގުވެރިކަމެއް ނޯވެ އެވެ. އޭރުގެ ދިވެހި ހިތްތައް ފަތަހަކުރީ އަމީތާބު ބަޗަންގެ ފިރިހެންވަންތަ އަޑާ، ރާޖޭޝް ކަންނާ އަދި ދަރުމަންދުރަ އޭރު ދައްކައިދިން މޮޅު ހުނަރުންނެވެ. ޒީނަތު އަމަން، ރޭކާ އަދި ހެމާ ފަދަ ތަރީންގެ ފުރިހަމަކަން އެނގޭނީ ބައްޕަމެން ގާތު އަހާލީމަ އެވެ.\nމިހާރާ އަޅާބަލާއިރު ދިވެހިންގެ މެދުގައި ބޮލީވުޑް ތަރީންނާ އޭރު އޮތީ މާ ގާތް ގުޅުމެކޭ ބުނުމުގެ ފުރުސަތު ބޮޑުވަނީ، އެމީހުންނަށް ދީފައިވާ ގާތް "ގޭދޮށު" ވަނަންތަކުންނެވެ. ދަރުމަންދުރާ އަކީ ދިވެހިންގެ ދަރޭ އެވެ. ކާދަރު ހާން އެއީ ލޯބިން ކާދަރޭ އެވެ. ކޯރާޑި ކަންހުޅިއާ ފައިކުރި ފުޅާ ފަޓުލޫނު ކަމުދިޔަ ޒަމާނުގައި، ޖީތެންދުރަ އަކީ މަންމަމެން، މާމަމެން ލޯބިން ދީފައިވާ ނަމުން ނަމަ "ޖީތޭ" އެވެ.\nމީގެ ގާތްގަނޑަކަށް ފަންސާސް އަހަރު ކުރިން "ޖީތޭ" ކުޅުނު ފިލްމެއް އެ ޒަމާނުގައި އެންމެ މަގުބޫލު ފިލްމުތަކުގެ ތެރެއިން ޖާގައެއް ވަނީ ހޯދައިފަ އެވެ. "ޖީތެންދުރާގެ ފިލްމް ފަރްޒު އެއީ މާލޭގައި މިހާތަނަށް އެންމެ ގިނަ މީހުން ބެލި އެއް ފިލްމް" އަތުން ކުރަހާފައިވާ "ޖީތޭ"ގެ ފޮޓޯއަކާއެކު 1971 ވަނަ އަހަރު "މޫންލައިޓް" ނޫހުގައި ޝާއިއުކޮށްފައިވެ އެވެ. އަންހެން ލީޑު ރޯލުން ބަބީތާ ފެނިގެންދިއަ ފަރްޒް އަކީ ޖޭމްސް ބޮންޑް ފިލްތަކާއި ވައްތަރުކޮށް ހަދާފައިވާ ފިލްމެކެވެ. އެ ފިލްމުގެ މަގުބޫލުކަމުން އޭގެ ދެ ސީކުއެލް އެއް ވެސް ވަނީ ފަހުން ހަދައިފަ އެވެ.\nއެ ފިލްމު ދިވެހިންގެ މެދުގައި އެހާ މަގުބޫލުކަން ހޯދިއިރު، އޭގެ ސީކުއެލްތައް ބަލަން ކެތްމަދުވެފައިވާ އޭރު ތިބޭނެކަން ޔަގީނެވެ. "ޖީތޭ" ގެ ފަރްޒު ރާއްޖޭގައި އެޅުވިފަހުން ގާތްގަނޑަކަށް ބައިގަރުނު ވެފައިވާއިރު، ބޮލީވުޑަށާއި އެ އިންޑަސްޓްރީގެ ތަރީންނަށް ދިވެހިންގެ މެދުގައި އޮންނަ ލޯބި ފަނޑުވުމެއްނެތެވެ.\n"ބަންޓީ އައުރް ބަބްލީ 2"ގެ ޓީމު ޝޫޓިން ފަށަން ތައްޔާރުވެއްޖެ\n"ބުލްބުލް": އަނުޝްކާގެ މުޅިން އާ ބިރުވެރި ފިލްމެއް\nޑިޕްރެޝަންގެ މައްސަލަތަކެއް ތަހައްމަލުކުރިން: ނަވާޒުއްދީން\nފިލްމު އިންޑަސްޓްރީގައި ރަވީނާއަށް ވެސް ހިތި ތަޖުރިބާތަކެއް


ޖަވާބުދާރީ ކުރުމަށް ލިބޭ ފުރުސަތުގެ ބޭނުން ނުކޮށް، ކައުންސިލްތަކަށް ފާޑުކިޔަންތިބެންވީބާ؟ — Ihavandhoo.com\nޖަވާބުދާރީ ކުރުމަށް ލިބޭ ފުރުސަތުގެ ބޭނުން ނުކޮށް، ކައުންސިލްތަކަށް ފާޑުކިޔަންތިބެންވީބާ؟\n25 ފެބުރުއަރީ 20190މުހައްމަދު އަކްރަމް\nދިވެހިރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ޤާނޫނުގެ 110 ވަނަ މާއްދާގައިވާ ގޮތުގެ މަތީން، ކައުންސިލްތަކުން އަހަރަކު ދެފަހަރު ރައްޔިތުންނާއި ބައްދަލުކޮށް ކަންކަމުގައި މަޝްވަރާ އަހަންޖެހެއެވެ. މީގެއިތުރުން ތަރައްޤީގެ ޕްލޭނަށް އަމަލީ ސިފަ އަންނަމުންދާގޮތުގެ މަޢުލޫމާތު މަދުވެގެން ދެމަހުން އެއްމަހު ކައުންސިލުން އާންމުކުރަންޖެހެއެވެ.\nޤަބޫލުކުރާންޖެހޭ ހަޤީގަތަކީ ލާމަރުކަޒީ ޤާނޫނާއި އެއްގޮތަށްހިންގަމުންދާ ކައުންސިލެއް އަދި އިހަވަންދޫއަށް ލިބިފައިނުވާކަމެވެ. އިހަވަންދޫ ކައުންސިލްގެ ތިންވަނަ ދައުރު ގުނަމުންދާއިރު، އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ޤާނޫނުގެ 110 ވަނަ މާއްދާގައިވާ ގޮތުގެ މަތީން ރައްޔިތުންނާއި ބައްދަލުކުރުމުގެ ޖަލްސާތައް ބޭއްވުމަށް އެކަށީގެންވާ މަސައްކަތްތަކެއް ކޮށްފައިވާތަނެއް ނުފެނެއެވެ. ސަބަބުތައްވެސް އެބަހުއްޓެވެ! ކުރީސަރުކާރުން ކުރިހާވެސްކަމަކީ ދެއިރު ދެދަޅަޔަށް އިހަވަންދޫ ކައުންސިލަރުން ސަސްޕެންޑްކުރުމެވެ. ކައުންސިލަރުން ސަސްޕެންޝަނުގައިތިއްބައި މިދިޔަ އަހަރު، ކައުންސިލްގެ ޒިންމާދާރުވެރިޔާ އިސްނަގައިގެން ރައްޔިތުންނާއި ބައްދަލުކުރުމުގެ ޖަލްސާއެއް ބާއްވަން މަސައްކަތްކުރިއެވެ. ނަމަވެސް އެޖަލްސާ ކުރިޔަށްގެންދެވޭގޮތެއް ނުވިއެވެ.\nމިއަދު މިވަނީ ހާލަތު ބަދަލުވެފައެވެ. އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ޤާނޫނުގެ 110 ވަނަ މާއްދާގައިވާގޮތުގެ މަތީން އިހަވަންދޫގެ ރައްޔިތުންނާއި ބައްދަލުކުރުމަށް ކައުންސިލުން އެވަނީ ގޮވައިލާފައެވެ. މިމަހުގެ 28 ވާ ބުރާސްފަތި ދުވަހުގެރޭ 20:30 ގައި އިހަވަންދޫ ރައްވެހި ހިޔާގައި އޮންނަ ބައްދަލުވުމަށް ރައްޔިތުންނަށް އެވަނީ ދައުވަތު ދީފައެވެ.\nމިއީ ރައްޔިތުންނަށް ކައުންސިލް ޖަވާބުދާރީ ކުރުމަށް ލިބޭ މަދު ފުރުސަތުތަކުގެ ތެރެއިން ފުރުސަތެކެވެ. ވޯޓްދިނުމަކުން ރައްޔިތުންގެ މަސްއޫލިއްޔަތު ނިމުނީއެއްނޫނެވެ. ވޯޓަކުން ކައުސިލަރުންގެ ބޮލުގައި ރައްޔިތުންނާއި ރަށުގެ އެންމެހާ ކަންކަން ބެލެހެއްޓުމުގެ ޒިންމާ އަޅުވާފަދައިން، ރައްޔިތުންގެ ޓެކްސް ފައިސާއިން މުސާރަދޭ ކައުންސިލްތައް ޖަވާބުދާރީ ކުރުވުމަކީ ރައްޔިތުން އަދާކުރަންޖެހޭ ޒިންމާއެކެވެ. ކައުންސިލަރުންގެ ޒިންމާއެކޭ އެއްގޮތަށް ރައްޔިތު މީހާގެ ޒިންމާ އަދާނުކުރާނަމަ ޒިންމާދާރު މުޖުތަމައެއް ބިނާކުރެވޭނެތޯއެވެ؟ ހިތާމަޔަކީ ރާއްޖޭގެ އެކި ކަންކޮޅުތަކުގައި ބޭއްވޭ މިފަދަ ބައްދަލުވުންތަކުން ފެންނަ ރައްޔިތުންގެ އަދަދު އިންތިހާއަށް މަދުކަމެވެ.\nރަށްހިންގާ ޖޯލިގަޔާއި ހޮޓާހޮޓަލާއި ކަންކަންމަތީ، ކައުންސިލަރުންކުރާ ކަންކަމުގެ ވާހަކަ ދައްކާ އެމީހުންގެ ކިބައިން ފެންނަ ގޯސް ކަންކަން ފާހަގަކޮށް ފާޑުކިޔުމަކީ ރަސްމީ ކަމަކަށް ނުވާއިރު، ރައްޔިތުންގެ ބައްދަލުވުމަށް ގޮސް ސީދާ ކައުންސިލަރުންނާއި ރަސްމީ ހައިސިއްޔަތުން ސުވާލުކުރުމުގެ ފުރުސަތު ލިބޭއިރު، އެ ފުރުސަތުގެ ބޭނުން ހިފަންނުޖެހޭ ސަބަބެއް އެބައޮތްތޯ އެވެ؟ އެފުރުސަތުގެ ބޭނުން ނުހިފައި ކައުންސިލަށް ފާޑުކިޔުމުގެ ހައްޤު އަޅުގަނޑުމެނަށް އެބައޮތްތޯއެވެ؟\nރައްޔިތު ބައްދަލުވުމަށްގޮސް، ރަށުން ގެވަޅު ދޫކުރުމުގެ ކަންތައް މަޑުޖެހިފައިވަނީ ކީއްވެތޯ ސުވާލުކުރަން ޖެހެއެވެ؟ ކައުންސިލަރުން އިންތިހާބުގައި ދެއްކި މެނިފެސްޓޯގެ ކަންކަން ކުރިޔަށްދާ ގޮތުގެ ތަފްސީލް ހޯދާންޖެހެއެވެ. ޕްރީސްކޫލް ވީރާނާ ވަމުންދާދިއުމުގައި ކައުންސިލަރުން ޖަވާބުދާރީ ކުރުވަން ޖެހެއެވެ. ހައްލުނުވެ އޮތް ކުނީގެ މައްސަލާގައި ކައުންސިލަރުން ހޫނުފެނަށް ލާންޖެހެއެވެ. މިހެން އެތައް އެތައް ކަމެކެވެ!\nރައްޔިތުނާއި ގާތުން ހިދުމަތްތައް ލިބޭ ލާމަރުކަޒީ ފުރިހަމަ ނިޒާމަކަށް ޤައުމު ފައްކާ ކުރަމުންދާއިރު އެ ނިޒާމުން ލިބިދޭ އެންމެހާ ލުއިފަސޭހަތާކާއި ހައްގުތަށް ލިބިގަތުމަކީ ރައްޔިތު މީހާގެ ވެސް ޒިންމާ އެކެވެ. ލާމަރުކަޒީވުމަކީ ހަމައެކަނި އިތުރުބަޔަކަށް މުސާރަ ދީފައި ބޭތިއްބުމެއްނޫނެވެ.\nކައުންސިލަރުން ޖަވާބުދާރީކުރުވަން ރައްޔިތުންނަށް ލިބޭ މިފަދަ ރަނުގެ ފުރުސަތުތައް ނަގައި ނުލާށެވެ. ފަރުދީ ޒިންމާ އިސްކޮށް ޒިންމާދާރު މުޖުތަމައުއެއް ބިނާކުރުމަށް ފަރުދީ ގޮތުން ތިމާ އަދާކުރަންޖެހޭ ރޯލް އަދާކުރުމުގައި އަޅުގަނޑުމެން އަތުކުރި އޮޅާލުން މުހިއްމެވެ.


Net zero emission ge amaazah UK in maruhabaa kiyaifi - One Online\nފޮރިން މިނިސްޓަރު އަބްދުﷲ ޝާހިދު އާއި އިނގިރޭސިވިލާތުގެ ފޮރިން މިނިސްޓްރީގެ ދެކުނު އޭޝިއާ، ކޮމަންވެލްތު އަދި އދ ގެ ކަންތައްތަކާ ބެހޭ މިނިސްޓަރު ލޯޑް އަހުމަދު ތޯރިގު އާއެކު ވާޗުއަލްކޮށް ކުރެއްވި މަޝްވަރާތަކުގެ ތެރެއިން -- ފޮޓޯ: ފޮރިން މިނިސްޓްރީ\nނެޓް ޒީރޯ އެމިޝަންގެ އަމާޒަށް ޔޫކޭއިން މަރުހަބާ ކިޔައިފި\nދެހާސް ތިރީސް ވަނަ އަހަރުގެ ނިޔަލަށް ރާއްޖޭގެ ކާބަން އެމިޝަންސް، ނެޓް ޒީރޯއަށް ހެދުމަށް އަމާޒު ހިފާފައިވާތީ އިނގިރޭސިވިލާތުން އެކަމަށް މަރުހަބާ ކިޔައިފި އެވެ.\nދެހާސް ތިރީސްވަނަ އަހަރުގެ ނިޔަލަށް ރާއްޖެއަކީ ކާބަން ނެޓް ޒީރޯ ގައުމަކަށް ހެދުމަކީ ރައީސް އިބްރާހިމް މުހައްމަދު ސާލިހުގެ އަމާޒެކެވެ.\nއެގައުމުން މިކަމަށް މަރުހަބާ ކިޔާފައިވަނީ ފޮރިން މިނިސްޓަރު އަބްދުﷲ ޝާހިދު އާއި އިނގިރޭސިވިލާތުގެ ފޮރިން މިނިސްޓްރީގެ ދެކުނު އޭޝިއާ، ކޮމަންވެލްތު އަދި އދ. ގެ ކަންތައްތަކާ ބެހޭ މިނިސްޓަރު ލޯޑް އަހުމަދު ތޯރިގުއާއެކު މިދިޔަ ބުރާސްފަތި ދުވަހު ވާޗުއަލްކޮށް ކުރެއްވި މަޝްވަރާތަކުގައެވެ.\nއެ މަޝްވަރާތަކުގައި ދެބޭފުޅުން ވަނީ މި އަހަރުގެ ނޮވެމްބަރު މަހު އިނގިރޭސިވިލާތުގެ ގްލެސްގޯގައި އޮންނަ ކޮޕް26 ސަމިޓާ ގުޅޭގޮތުންނާއި މޫސުމީ ބަދަލުތަކާ ގުޅޭ ގޮތުން މަޝްވަރާ ކުރައްވައިފަ އެވެ.\nރާއްޖޭން ނެޓް ޒީރޯއަށް ވާސިލްވުމަށް މަސައްކަތްކުރާކަން ރައީސް ސާލިހް އިއުލާން ކުރައްވާފައިވަނީ މިދިޔަ އަހަރުގެ ޑިސެމްބަރު 22 ވަނަ ދުވަހު އދ. އިން އިންތިޒާމު ކޮށްގެން ބޭއްވި ކްލައިމެޓް އެމްބިޝަން ސަމިޓްގައި ވާހަކަފުޅު ދައްކަވަމުންނެވެ. އަދި ނެޓް ޒީރޯ އެމިޝަނަށް ރާއްޖެއިން ވާސިލުވުމަށް ކުރާ ދަތުރުގެ ސަބަބުން ގައުމުގެ އިގުތިސޯދަށް ކުރިއެރުން ލިބިގެންދާނެ ކަމަށް ރައީސް ވިދާޅުވެފައިވެ އެވެ.\nގުޅޭ ޓެގު ފޮރިން މިނިސްޓްރީ ތިމާވެށި އިނގިރޭސިވިލާތް


City in Bayern ge record aa kairi ah\nސިޓީން ބަޔާންގެ ރެކޯޑާ ކައިރިއަށް\nސިޓީއަށް ދެ ލަނޑު ޖަހައިދިން ޖެސޫސު (މެދުގައި)\nވޯލްވާ ހެމްޓަން ވޮންޑާސްގެ މައްޗަށް 4-1 ން ކާމިޔާބު ހޯދައި، މެންޗެސްޓާ ސިޓީން މޮޅުވުމުގެ ޓްރެކް 21 މެޗާ ހަމައަށް ގެންގޮސްފި އެވެ.\nމޮޅުވުމުގެ ރޭހުގައި އެ އަދަދަށް، ސިޓީއަށް ވާސިލު ވެވުމުން އެ ޓީމުން ވަނީ، ކޯޗް ޕެޕް ގާޑިއޯލާގެ ކުރީގެ ޓީމު ބަޔާން މިޔުނިކް ހަދާފައިވާ ރެކޯޑާ ކައިރި ކޮށްފަ އެވެ. ޔޫރަޕްގެ ގަދަ ފަސް ލީގްގެ ތެރެއިން މޮޅު ވުމުގެ ޓްރެކްގައި ބަޔާން އިން ވަނީ 23 މެޗާ ހަމައަށް ދަމަހައްޓާފަ އެވެ. އެ ރެކޯޑް މުގުރާލުމަށް ކުރިއަށް އޮތް ހަތަރު މެޗުން ސިޓީ މޮޅުވާން ޖެހޭނެ އެވެ.\nވޯލްވްސްއަށް ލަނޑު ޖަހައިދިން ކޯނާ ކޯޑީ، ޖެހި ލަނޑަކީ އޭޕްރީލް 2018 ގެ ފަހުން އޭނާ ޖެހި ފުރަތަމަ ލަނޑެވެ. މެޗުގައި އެންމެ ފުރަތަމަ ލީޑް ނެގީ ސިޓީންނެވެ. މެޗުގެ 15 ވަނަ މިނެޓްގައި އެ ޓީމުން ލީޑް ނެގި ލަނޑަކީ، ވޯލްވްސްގެ ލިއޯންޑާ ޑެންޑޮންކާރް އަތުން ބައިކޮޅަށް ވަން ލަނޑެކެވެ. ކޯޑީ ނަތީޖާ ހަމަހަމަ ކުރީ ދެ ވަނަ ހާފުގަ އެވެ.\nއެހެންނަމަވެސް، ގެބްރިއަލް ޖެސޫސް އާއި ރިޔާޒު މަހްރޭޒްގެ ލަނޑުތަކުން ސިޓީން މެޗުގެ ނަތީޖާ ފަހު 15 މިނެޓް ތެރޭގައި ބަދަލު ކުރި އެވެ. ޖެސޫސް 80 ވަނަ މިނެޓްގައި ލަނޑު ކާމިޔާބު ކޮށް ސިޓީއަށް އަލުން ލީޑް ނަގައިދިނެވެ. މަހްރޭޒް ލަނޑު ޖެހީ 90 ވަނަ މިނެޓްގަ އެވެ. ޖެސޫސްގެ ދެ ވަނަ ލަނޑު އޭނާ ކަމިޔާބު ކޮށް ނަތީޖާ 4-1 ށް ބަދަލު ކުރި އެވެ.\nމި މޮޅާ އެކު ސިޓީން ވަނީ، އެއް ވަނައިގައި 15 ޕޮއިންޓްގެ ލީޑެއް ނަގާފަ އެވެ.


Irfan raajje naanna kamah Immigration in bunnas maaraamaaree hin'gi thanun eyna feney: Commission | Mihaaru\nއިރުފާން ރާއްޖެ ނާންނަ ކަމަށް އިމިގްރޭޝަނުން ބުންޏަސް، މާރާމާރީ ހިންގި ތަނުން އޭނާ ފެނޭ: ކޮމިޝަން\n25 އޮކްޓޯބަރ 2019 - 12:25\nމީގެ ތިން އަހަރު ކުރިން ހިންގި ސިލްސިލާ މާރާމާރީއެއްގައި މަރައިލި އުމުރުން 14 އަހަރުގެ ދެ ކުދިންގެ ތެރެއިން ފާތިރު މުހައްމަދުގެ މައްސަލައިގައި ހޯދަން ރޭ އިއުލާން ކުރި އިރުފާން ރުޝްދީ، އެ މާރާމާރީގެ އެއް އަހަރު ކުރިން ރާއްޖެ އިން ބޭރަށް ދިޔަ ގޮތަށް ނާންނަ ކަމަށް އިމިގްރޭޝަނުން އެންގި ނަމަވެސް އެ މާރާމާރީ ހިންގި ތަނުން އޭގެ ފަހުން ފެންނަ ކަމަށް ރިޔާސީ ކޮމިޝަނުން މިއަދު ބުނެފި އެވެ.\nއެ ކޮމިޝަނުން ކުރި ޓްވީޓެއްގައި ބުނީ 2015 ގައި އިރުފާން ރާއްޖެ އިން ބޭރަށް ދިޔަ ގޮތަށް ނާންނަ ކަމަށް އިމިގްރޭޝަނުން ބުނާ ކަމަށެވެ. ނަމަވެސް 2016 ވަނަ އަހަރު އެ މާރާމާރީ ހިންގިއިރު އޭނާ އެތަނުގައި އުޅޭތަން ސީސީޓީވީ ފްޓޭޖުން ފެންނަ ކަމަށް ކޮމިޝަނުން ބުނެ އެވެ.\nFathir maraali massalaigai kuda kujjakaai, meehaku hoadhanee | Mihaaru\nފާތިރު މަރާލި މައްސަލާގައި ދެ މީހަކު ހޯދަން 2016 ގައި އިއުލާން ކުރުން--\nއެހެންވެ، އިރުފާން ހޯދުމަށް ރިޔާސީ ކޮމިޝަނުން ވަނީ އާންމުންގެ އެހީތެރިކަމަށް އެދިފަ އެވެ.\nފުލުހުން ބުނެފައި ވަނީ މާރާމާރީގައި މަރުވި ދެ ކުދިން ވެސް އަމަލީ ގޮތުން މާރާމާރީ ހިންގަން ބައިވެރިވި ކަމަށެވެ. އެއީ ވައިކަންމައްޗާއި އީގަލްސް ގުރޫޕުން ހިންގި މާރާމާރީތަކެކެވެ.\nކުށްކުރުން ފުލުހުން ކުޑަކުދިން މީހުން މެރުން ރިޔާސީ ކޮމިޝަން މޯލްޑިވްސް އިމިގްރޭޝަން އިމިގްރޭޝަން\nކީނކެ ދެން އަނޅެ ފަހެ ބުނނާނީ؟ މީ ޢަހަރުމެންގެ އިނމިގުނރޭސަނުގެ ފެންވަރު ހުރި ވަނރަކީ! ދެން ކޯންޗެން ގަނބޫލު ކުނރާންވީ؟\nއިމިގްރޭޝަނުން ބުނާނީ ރެކޯޑުން ފެންނަން ހުރިއެއްޗެއްތާ!؟ މިދިޔަ ސަރުކާރުގައި އިމިގްރޭޝަނުން ގަނެފަ ހުރި ގަނޑު ނޭގޭ މީހަކު އެބައުޅޭތަ؟! މިވެސް ރަގަޅަށް ބަލާ ތަހުގީގުކުރެވެންޖެހޭ ބޮޑު ކަމެއް.\nކުރީގެ އިމިގްރޭޝަންގެ ވެރީންނަށް ތަހުގީގެއް ހިންގަންޖެހެއެވެ. ބްރޯމެންގެ މާފިޔާ ނެޓްވޯކްގެ ބައިކުޅަބަައިވެސް އަދި ނުހޯދެއެވެ. ހިތާމައަކީ މިއަދުވެސް މާލޭގައި "ނުރަސްމީ ރަސްމީ" ގޭންގްްތަކާއި ވޯލޯޑުންނާއި އަދި ބްރިގޭޑިޔާ ފެންވަރުގެ މީހުން ކަންމަތީ ގޭންގްތަކުގައި އުޅޭކަމެވެ.\nނޫނޭ ބަލަންވީ މީހުން މިސްކިތަށް އަރާތޯ. އަރަންޏާ ނިރުބަވެރި ވާނެ.\nދިވެހި ފުލުހުން ކްރައިމް ޕެޓްރޯލް ބަލާނަމަ މިކަހަލަ ކޭސްތަކުގަ ވަރަށް ކުރިއެރުން ހޯދޭނެކަމަށް ބެލެވޭ.\nޜިސޯޓްތަށް ޗެކުކުރުން ބުއްދިވެރި .\nތިޔަ އިމިގްރޭޝަންގެ ކޮރަޕްޝަނުން ހުރިހާކަމެއް ހަލާކުވެދަނީ\nގައުމުގެ މިފަދަ ސިސްޓަމްތަކާ ކުޅެލެވޭކަމޭ ހިތަށް އަރަނީ. އިމިގްރޭޝަން އެކަންޏެއް ނޫން. ޓްރާންސްޕޯޓް ލައިސަންސް ދޫކުރުންވެސް. ޓެސްޓު ނުހެދިޔަސް ފާސްނުވިޔަސް ލައިސަންސް ލިބޭ. މީ ކިހާ ނުރައްކާތެރި ކަންތައްތޯ؟ ހުސް ކޮރަޕްޝަނާ މަކަރާ ހީލަތް. ސިސްޓަމްތެރޭން އެކަން ކުރާ މީހުންވެސް އަދި އެކަންބަލައިގަންނަ މީހުނަށްވެސް އަދަބު ލިބެންޖެހޭ.\nއޭނާގެ އާއިލާގެ ފޯނުތައް ޗެކްކުރޭ. ދިރާގުން ބެލޭނެ ގުޅާފަ ހުންނަ ނަމްބަރުތައް\nތިޔަ އިރުފާނު ރާއްޖެއިން ބޭރަށް ދިޔައީ ތިޔަ ހާދިސާއަށްފަހު. ފިލަންވެގެން. އޭނާގެ މައިންބަފައިން މެދުވެރިކޮށް ހޯދަބަލަ.\nމިަހާރުވެސް ގްރޫޕް ތައް އުޅެ އެވެ. ނުހުއްޓު ވެ އެވެ.


Haalugai jehunu meehunnan aammun ge kulli ehee | Mihaaru\nޚަބަރު / އަލިފާނުގެ ހާދިސާ\nހާލުގައި ޖެހުނު މީހުންނަށް އާންމުންގެ ކުއްލި އެހީ\nއަލިފާނުގެ ހާދިސާގައި ހާލުގައި ޖެހުނު މީހުންނަށް ގިނަ ބަޔަކު އެހީ ފޯރުކޮށްދެނީ\nހ. ފެހިއާބާދުގައި އަލިފާންރޯވެ ރޭ ހިނގި އަލިފާނުގެ ބޮޑު ހާދިސާގައި ހާލުގައި ޖެހުނު ސަތޭކައެއްހާ މީހުންނަށް އާންމުންގެ ގިނަ ބަޔަކު އެހީ ފޯރުކޮށްދިނުމުގައި އަނެއްކާވެސް ދިވެހިން ދެއްކީ ނަމޫނާ އެވެ. އަލިފާންގަނޑު ނިއްވާލުމަށް ސިފައިން އެންމެ ފުރަތަމަ ކުރި މަސައްކަތުގައި ވެސް އާންމުންގެ އެތައް ބަޔަކު ބައިވެރިވި އެވެ.\nހާލުގައި ޖެހުނު މީހުން ގެންދިޔައީ ކަލާފާން ސުކޫލަށާއި އިމާދުއްދީން ސްކޫލާއި މަޖީދިއްޔާ ސްކޫލަށެވެ. އެއާ އެކު އާންމުންގެ ތެރެއިން ގިނަ ބަޔަކު ވަނީ އެތަންތަނަށް ގޮސް އެހީގެ ތަކެތި ހަދިޔާކޮށްފަ އެވެ. އަންނައުނާއި ނެޕީ ފަދަ، ކުއްލި އެހީގައި ބޮޑެތި މީހުންނަށާއި ކުޑަކުދިންނަށް ބޭނުންވާ ސާމާނުގެ އިތުރުން ބާލީހާއި ބެޑްޝީޓް ފަދަ ގިނަ އަދަދެއްގެ ސާމާނު ވެސް ހަދިޔާކުރި އެވެ.\nDhivehin ❤🇲🇻 pic.twitter.com/bh0QwzWtHO\n— Luke (@Lucasjalyl) September 20, 2019\nއަލިފާންގެ ހާދިސާއާ ގުޅިގެން އާންމުން އެހީތެރިކަން ފޯރުކޮށްދެނީ---\nއާންމުންގެ އިތުރުން ވިޔަފާރިން ވެސް ވަނީ ކެއިންބުއިމަށް ބޭނުންވާ ތަކެއްޗާއި ގޮދަޑި ފަދަ ގިނަ އަދަދެއްގެ ސާމާނު ހަދިޔާކޮށްފަ އެވެ.\nއާންމުން އެހީތެރިކަން ފޯރުކޮށްދޭން ފެށިތާ ކުޑަ އިރުކޮޅެއް ފަހުން ޑިޒާސްޓާ މެނޭޖްމަންޓް އޮތޯރިޓީން އިއުލާންކުރީ މިވަގުތަށް ބޭނުންވާ ވަރަށް ތަކެތި ލިބިފައިވާ ކަމަށެވެ. އަދި އިތުރަށް ތަކެތި ބޭނުންވާ ނަމަ އިއުލާން ކުރާނެ ކަމަށް ވެސް އެއޮތޯރިޓިން ބުންޏެވެ.\nނަމަވެސް އާންމުން އެހީ އޮހުން ކުރިއަށް ދިޔަ އެވެ. އެކި އުމުރުފުރާގެ ގިނަ ބަޔަކު ކޮތަޅުތަކާއި ފޮށި ފޮށީގައި އެއްޗެހި ހިފައިގެން ދިޔަ އެވެ.\nMy colleague just shared this video in office group. Mee aslu aharumen Dhivehin ❤ pic.twitter.com/FfuWHIKUB6\n— Moosa Waseem (@MoosaWaseem) September 20, 2019\nއެހީތެރިވާން އާންމުން ތަކެތި ހިފައިގެން ގޮސް ޑިޒާސްޓާ މެނޭޖްމަންޓް އޮތޯރިޓީގައި---\n"ވަރަށް ދެރަވެފައި މިހިރީ އެހެންވެ ބޭނުންވީ އެހީވާން. ވަރަށް އަސަރުކޮށްފި. އެހެންވެ އަޅުގަނޑުމެނަށް ވީވަރެއް މިކޮށްދެނީ،" އެހީގެ ތަކެތި ހިފައިގެން އިމާދުއްދީނަށް ގޮސް ހުރި ހަސަން އަބޫބަކުރު، 57، ބުންޏެވެ.\nހާލުގައި ޖެހުނު މީހުންނާއި ކުދިންނަށް ތިން ސްކޫލްގައި ނިދޭނެ ގޮތް ހަމަޖައްސައިދިނެވެ. ކަލާފާނު ސްކޫލުގައި އެކަނި ވެސް 100 އެއްހާ މީހުން އެބަ ތިއްބެވެ.\nރާއްޖޭގައި ހިނގި އަލިފާނުގެ އެންމެ ބޮޑު އެއް ހާދިސާގައި އަލިފާން ފުރަތަމަ ރޯވީ، ފަސޭހައިން އަލިފާން ހިފާނެ ޒާތުގެ އެއްޗެހި ބަހައްޓާފައި ހުރި ގުދަނެއްގަ އެވެ. ޓިނުން ތިން ބުރިއަށް ހަދާފައި ހުރި އިމާރާތް ވަނީ ބިމާ ހަމަވެފަ އެވެ.\nއަލިފާނުގެ ހާދިސާ ކާރިސާ ކަލާފާނު ސްކޫލް އިމާދުއްދީން ސްކޫލް\n1 ކޮމެންޓް, 35 ރިއެކްޝަންސް\nއެންމެ ފުރަތަމަ އަލިފާން ހިފިގުދަނުގެ ވެރިފަރާތް ހޯދައިގެން ޝަރީއަތްކޮށް ކުށްވެރިވާނަމަ ބަދަލުހޯދާ އަދި ބަންދުވެސް ކުރަންވާނެ. މިވަރުގެ ކަމެއް ބައެއްގެ އިހުމާލުއިތިއްޔާމު ޖެހޭނެ ޒިންމާނަންގުވަން


Zimbabwe ge kureege Raees Mugabe ge Janaazaa baahvaifi\nޒިމްބާބްވޭގެ ކުރީގެ ރައީސް މުގާބޭގެ ޖަނާޒާ ބާއްވައިފި\nމިދިޔަ ސެޕްޓެމްބަރު މަހުގެ ހަ ވަނަ ދުވަހު އަވަހާރަވި ޒިމްބާބުވޭގެ ކުރީގެ ރައީސް، ރޮބަޓް މުގާބޭގެ ޖަނާޒާ ބާއްވައިފި އެވެ.\nޒިމްބާބުވޭގެ ރައީސްކަން 37 އަހަރު ވަންދެން ކުރެއްވި މުގާބޭ އަވަހާރަވީ ސިންގަޕޫރުގައި ސިއްހީ ފަރުވާ ހޯދަމުން ދަނިކޮށް އުމުރުފުޅުން 95 އަހަރުގައެވެ.\nއަވަހާރަވިތާ ގިނަ ދުވަސްތަކެއް ފަހުން މުގާބޭގެ ޖަނާޒާ ބާއްވާފައި މިވަނީ، އޭނާގެ އުފަން އަވަށް، ކުޓަމާގައި ކުޑަ ގޮތަކަށް ބޭއްވުނު ރަސްމިއްޔާތެއްގަ އެވެ.\nއެ ހުރިހާ ކަމަކާއި އެކު ވެސް، މުގާބޭ އަކީ އެ ގައުމުގެ ގިނަ ބައެއްގެ ލޯބި ހޯދާފައިވާ ލީޑަރެކެވެ. އެކަން އެންމެ ބޮޑަށް ހާމަވަނީ، އަސްކަރީ ބަޣާވާތަށް ފަހު ވެސް މުގާބޭ އަށް ކުރާ އިހުތިރާމް އެ ގައުމުގެ ސަރުކާރުން ދެމެހެއްޓުން ކަމަށް ތަޖުރިބާކާރުން ބުނެ އެވެ. މުގާބޭ އަވަހާރަވީކަން ވެސް ހާމަކުރީ އެ ގައުމުގެ މިހާރުގެ ރައީސް އެވެ.


ކޯވިޑް-19 : އިތުރު 25 މީހުން ޕޮޒިޓިވްވެ، 48 މީހަކު ރަނގަޅުވެއްޖެ ކޯވިޑް-19 : އިތުރު 25 މީހުން ޕޮޒިޓިވްވެ، 48 މީހަކު ރަނގަޅުވެއްޖެ\nރާއްޖެއިން އިތުރު 25 މީހަކު ކޯވިޑް-19އަށް ޕޮޒިޓިވްވެއްޖެއެވެ.\nބުދަ ދުވަހުގެ އިރުއޮއްސި 18:00އިން ފެށިގެން މިއަދުގެ އިރުއޮއްސި 18:00އާ ހަމައަށް ގްރޭޓަރ މާލޭ ސަރަޙައްދުން 16 މީހަކު ކޯވިޑް-19އަށް ޕޮޒިޓިވްވެފައިވާ ކަމަށް އެޗް.ޕީ.އޭއިން ވަނީ ވިދާޅުވެފައެވެ. އަދި އަތޮޅުތަކުގެ ރަށްތަކުން2މީހަކާއި، ޓްރާސިޓް ހޮޓަލުކުން މީހަކާއި، ރ.ކުޑަކުރަތުން6މީހެއްކަމަށް އެއެޖެންސީން ވިދާޅުވެއެވެ.\nހެލްތު ޕްރޮޓެކްޝަން އެޖެންސީ (އެޗް.ޕީ.އޭ)އިން ޢާއްމުކޮށްފައިވާ އެންމެ ފަހުގެ މަޢުލޫމާތަށް ބަލާއިރު، ކޯވިޑް-19އަށް އަލަށް ޕޮޒިޓިވްވި 25 މީހުންގެ ތެރެއިން 16 މީހުންނަކީ ދިވެހިންނެވެ. ދެން ހިމެނެނީ9ބިދޭސީންނެވެ. މިއާއެކު މިހާތަނަށް ރާއްޖެއިން ޖުމްލަ 11،616 މީހަކު ވަނީ ކޯވިޑް-19އަށް ޕޮޒިވްވެފައެވެ.\nރާއްޖެއިން ކޯވިޑް-19އަށް ޕޮޒިޓިވްވި މީހުންގެ ތެރެއިން މިއަދު ބަލިން ރަނގަޅުވެފައި ވަނީ 48 މީހެކެވެ. އަދި މިހާތަނަށް ބަލިން ރަނގަޅުވި މީހުންގެ ޢަދަދު ވަނީ 10،733 އަށް އަރާފައެވެ. ރާއްޖޭގައި ކޯވިޑް-19 ޖެހިގެން 37 މީހުން މިހާތަނަށް ވަނީ ނިޔާވެފައެވެ. އެއީ 30 ދިވެހިންނާއި،7ބިދޭސީންނެވެ.


India Gai Fuluhehge Mahsala Beyzaaru Kohli Noos Veriyaku Maraalaifi އިންޑިޔާގައި ފުލުހެއްގެ މައްސަލަ ބޭޒާރުކޮށްލި ނޫސްވެރިޔަކު މަރާލައިފި – Huvadhoo News India Gai Fuluhehge Mahsala Beyzaaru Kohli Noos Veriyaku Maraalaifi Huvadhoo News\nއިންޑިޔާގައި ފުލުހެއްގެ މައްސަލަ ބޭޒާރުކޮށްލި ނޫސްވެރިޔަކު މަރާލައިފި\nފުލުހެއްގެ ޤާނޫނާ ޚިލާފު އަމަލުތަކެއް ބޭޒާރުކޮށްލި ނޫސްވެރިއަކު މަރާލައިފި ކަމަށް، އިންޑިޔާގެ ނޫސްތަކުން ރިޕޯޓްކޮށްފިއެވެ. މިކަން ހިގާފައިވަނީ އިންޑިޔާގެ އަންދްރާ ޕްރަދޭޝްގެ ނަންޑަޔާލް ސިޓީގައެވެ.\nފާއިތުވިދިޔަ ހަފްތާގެ އާދިއްތަ ދުވަހު އިންޑިއާގެ ޗެނަލް އީވީ5ގެ ރިޕޯޓަރު ޗެންނާކެޝަވުލޫ މަރާލި ކަމަށް ތުހުމަތުކޮށް، ހައްޔަރުކޮށްފައި ވަނީ ޕޮލިސް ކޮންސްޓެބަލް ވެންކަޓާ ސުއްބަޔާ އާއި އޭނާގެ ބޭބެ ނާނީއެވެ. ނޫސްތަކުން ރިޕޯޓްކޮށްފައިވާ ގޮތުން ކޮންސްޓެބަލް ސުއްބަޔާ ހަމަލާ ދިނީ، ސުއްބަޔާ އާ ކްރިމިނަލް ގްރޫޕްތަކާ ގުޅުން އޮތް ކަމަށް ނޫސްވެރިޔާ، ކެސަލުވޫ މީގެ މަހެއްހާ ދުވަސް ކުރިން އޭނާގެ ޔޫޓިއުބް ޗެނަލް މެދުވެރިކޮށް ރިޕޯޓު ކުރުމުންނެވެ. އަދި ނޫސްވެރިޔާގެ މި ތުހުމަތަކާ ގުޅިގެން ކޮންސްޓަބަލް ސުއްބަޔާ މީގެ ދެހަފްތާ ކުރިން ވަނީ ސަސްޕެންޑުކޮށްފައެވެ.\nރިޕޯޓުތަކުގައިވާ ގޮތުން ކޮންސްޓަބަލް ސުއްބަޔާ އަދި އޭނާގެ ބޭބެ ނާނީ ނޫސްވެރިޔާއަށް ހަމަލާ ދީފައިވަނީ އިސްކުރު އަނބުރާ ކަށިގަނޑަކުންނެވެ. އަދި ހަމަލާއަށް ފަހު ކެސަވުލޫ ހޮސްޕިޓަލަށް ގެންދެވުނެވެ. ނަމަވެސް ހޮސްޕިޓަލަށް ގެންދެވުނުއިރު ނޫސްވެރިޔާވަނީ މަރުވީއެވެ.\nމި ހާދިސާއާއި ގުޅިގެން، އެ ސަރަޙައްދުގެ ޕޮލިސް މެނޭޖަރ ބުނެފައިވާގޮތުން، ނޫސްވެރިޔާ މަރާލުމުގައި ބައިވެރިވެފައިވާ ކޮންސްޓަބަލް އަދި އޭނަގެ ބޭބެ އިންސާފުގެ ކުރިމައްޗަށް ގެނެވޭނެއެވެ.\nނޫސްވެރިޔާގެ މަރާއި ގުޅިގެން ރިޕޯޓާސް ވިތައުޓް ބޯޑާސް (އާރުއެސްއެފް)އިން ވަނީ އެ މައްސަލައިގެ ޝަރީއަތް ވީހާވެސް އަވަހަށް ކުރިޔަށް ގެންދިޔުމަށް ގޮވާލާފައެވެ.


Covid ge nurakkaa boduve China in Asian Cup host nukuran nimmaifi - vNews.mv\nވޯލްޑް ކަޕް ކޮލިފައިންގައި ރާއްޖެ އާއި ޗައިނާ ކުޅުނު މެޗުގެ ތެރެއިން- ފޮޓޯ:- ނިއުސް.ސީއެން\nކޮވިޑުގެ ނުރައްކާ ބޮޑުވެ ޗައިނާއިން އޭޝިއަން ކަޕް ހޯސްޓު ނުކުރަން ނިންމައިފި\nއައްފާން މުހައްމަދު 14 May 2022, 23:24\nއަނެއްކާވެސް ޗައިނާގައި ކޮވިޑުގެ ހާލަތު ގޯސްވެ، ނުރައްކާ ބޮޑުވާން ފަށާފައިވާތީ، އޭޝިއަން ކަޕް ހޯސްޓު ކުރުމަށް ލިބުނު ފުރުސަތު ދޫކޮށްލަން ނިންމައިފިއެވެ.\nޗައިނާގެ 10 ސިޓީއެއްގައި ބާއްވަން ނިންމާފައިވާ "އޭޝިއަން ކަޕް 2023" ކުރިއަށް ގެންދަން ކުރިން ނިންމާފައި އޮތީ އަންނަ އަހަރުގެ ޖޫން 16 އިން ޖުލައި 16 ވަނަ ދުވަހުގެ ނިޔަލަށެވެ. ޗައިނާ އަށް މުބާރާތް ބޭއްވުމުގެ ފުރުސަތު ދިނީ 2019 ގެ ޖޫން މަހު އޮތް އޭއެފްސީގެ އެކްސްޓްރާ އޯޑިނަރީ ކޮންގްރެސްގަ އެވެ.\n24 ގައުމަކުން ވާދަކުރާ އޭޝިއަން ކަޕް ހޯސްޓު ނުކުރާނެކަން ޗައިނާއިން އިއުލާންކުރިއިރު، އެގައުމުން މިހާރު ކުރިމަތިލަމުންދަނީ އެންމެފުރަތަމަ ކޮވިޑް ޕެންޑަމިކުގެ ނުރައްކަލާ އެގައުމުން ކުރިމަތިލިއިރު އޮތް ހާލަތާއި އެއްވަރުގެ ނުރައްކަލަކާއެވެ. ފާއިތުވީ އޭޕްރިލް މަހުން ފެށިގެން ޗައިނާގެ ޝަންހައި ސިޓީވެސް އޮތީ ހަރުކަށި ލޮކްޑައުން އެއްގައެވެ.\nޗައިނާ އިން މުބާރާތް ހޯސްޓު ނުކުރާނެކަން ހާމަކޮށް އޭއެފްސީން ބުނީ، އެގައުމުގައި ކޮވިޑުގެ ނުރައްކާ ބޮޑުވެފައިވާތީ، މިއީ މުބާރާތް ހޯސްޓު ކުރުމަށް އެގައުމު އުޒުރުވެރިވާނެކަން ގަބޫލު ކުރެވޭ ސަބަބެއް ކަމަށެވެ. އަދި މުބާރާތް ބާއްވާނެ ގައުމަކާއި ގުޅޭ މައުލޫމާތު ކުރިއަށް އޮތް ދުވަސްތަކުގައި ހާމަކުރަމުން ގެންދާނެ ކަމަށް އޭއެފްސީން ބުނެފައިވެއެވެ.\nއޭއެފްސީ އިން އޭޝިއަން ކަޕް ބާއްވާނެ ގައުމު ކަނޑައެޅުމުގައި 2027ގެ މުބާރާތް ބާއްވަން ޝައުގުވެރިކަން ފާޅުކޮށްފައިވާ ގައުމުތަކަށް އިސްކަންދޭނެއެވެ. މި ވަގުތަށް ބަލާއިރު، 2027ގެ އޭޝިއަން ކަޕް ބާއްވަން ބިޑުކޮށްފައިވާ ފަސް ގައުމަކީ އިންޑިއާ، އިރާން، ސައުދީ އަރަބިއްޔާ، ގަތަރު އަދި އުޒްބަކިސްތާނެވެ.\nމި މުބާރާތަށް ޗައިނާއިން ބޮޑު ހަރަދެއްކޮށް ގިނަ ތައްޔާރީތަކެއް ވަނީ ވެފައެވެ. އެގޮތުން މުބާރާތުގެ ލޯގޯ ލޯންޗުކޮށް، މުބާރާތަށް ހާއްސަކޮށް ތައްޔާރުކުރި އާ ސްޓޭޑިއަމެއްވެސް ވަނީ މިދިޔަ އަހަރު ހުޅުވާފައެވެ. އެއީ މިދިޔަ އަހަރުގެ އޮކްޓޯބަރު މަހުގައި ޝަންހާއީގައި ހުޅުވި ޕުޑޮންގ ފުޓްބޯލް ސްޓޭޑިއަމެވެ.\nޗައިނާއިން އޭޝިއަން ކަޕް ހޯސްޓު ނުކުރާނެކަން ހާމަކޮށް، އޭއެފްސީން އެކަން ބަލައިގެންފައިވާއިރު، އެގައުމުން ވަނީ މިއަހަރުގެ ސެޕްޓެމްބަރު މަހު ފަށަން ތާވަލުކޮށްފައި އޮތް އޭޝިއަން ގޭމްސްވެސް ފަސްކޮށްފައެވެ. ގޭމްސް ބާއްވަން ކުރިން ކަނޑައަޅާފައި އޮތް ތާރީހަކީ ސެޕްޓެމްބަރު މަަހުގެ 10 ވަނަ ދުވަހުން ފެށިގެން 25 ވަނަ ދުވަހުގެ ނިޔަލަށެވެ.\nއަދި މިއަހަރުގެ ފަހުކޮޅު ބާއްވަން އޮތް އޭޝިއަން ޔޫތު ގޭމްސް ނުބާއްވަންވެސް ވަނީ ނިންމާފައެވެ.\nޗައިނާ ކުޅިވަރު އޭއެފްސީ އޭޝިއަން ކަޕް


Bodethi balithakah faruvaa hoadhaa meehun Raajje naadhey, anburaa dheveyne gotheh neh! | dhuvasmv ބޮޑެތި ބަލިތަކަށް ފަރުވާ ހޯދާ މީހުން ރާއްޖެ ނާދޭ، އަނބުރާ ދެވޭނެ ގޮތެއް ނެތް! – dhuvasmv\nބޮޑެތި ބަލިތަކަށް ފަރުވާ ހޯދާ މީހުން ރާއްޖެ ނާދޭ، އަނބުރާ ދެވޭނެ ގޮތެއް ނެތް!\nރާއްޖެ އައި ދިވެހިންތަކެއް ކަރަންޓީން ފެސިލިޓީއަށް ގެންދަނީ-- ފޮޓޯ: ޕޮލިސް\nކޯވިޑް-19 ގެ ބިރަށް ދުނިޔޭގެ އެކި ގައުމުތަކުގައި ތިބި ދިވެހިން ރާއްޖެ އަންނަން ބޭނުންވާއިރު އޭގެ ތެރޭގައި ބޮޑެތި ބަލިތަކަށް ފަރުވާ ހޯދަމުންދާ މީހުން ހިމެނެ އެވެ.\nއެ ފަރުވާތައް ހޯދަން ބޭރު ގައުމުތަކުގައި އެމީހުން ތިބީ ރާއްޖެއިން އެހިދުމަތްތައް ލިބެން ނެތުމުންނެވެ. މި ދަނޑިވަޅުގައި އެފަދަ ބައެއް މީހުން ރާއްޖެ އަންނަން ބޭނުންވެގެން ދެތިން މަހަށް ދިއުމުގެ ހުއްދަ އެ ގައުމުތަކުގައި އެމީހުންނަށް ފަރުވާދޭ ޑޮކްޓަރުން ދަނީ ދެމުންނެވެ.\nމިކަމާ ގުޅޭގޮތުން ނޫސްވެރިންނަށް މައުލޫމާތު ދެއްވަމުން އެޗްޕީއޭގެ މެޑިކަލް އޮފިސަރު ޑރ. ފާތިމަތު ނަޒްލާ ވިދާޅުވީ ބޮޑެތި ބަލިތަކަށް ރާއްޖެއިން ބޭރުގައި ފަރުވާ ހޯދަމުންދާ މީހުން މި ދުވަސްވަރު ރާއްޖެ އައުމަކީ ރަނގަޅު ކަމެއް ނޫންކަމަށެވެ. އޭނާ ވިދާޅުވީ އެމީހުން އެދޭނަމަ ސަރުކާރަށް ގެނެވިދާނެ ކަމަށާއި އެކަމަކު އަނބުރާ އެމީހުން ދާން އެ ގައުމުތަކުގެ ބޯޑަރު މި ދުވަސްވަރު ހުޅުވާ ނުދޭނެ ކަމަށެވެ.\nއެހެންކަމުން އެ ގައުމުތަކަށް އަނބުރާ ނުދެވި އިތުރު ފަރުވާ ހުއްޓުމަކަށް އައުމަކީ ވެދާނެ ކަމެއް ކަމަށެވެ.\nއޭނާ ވިދާޅުވީ އެފަދަ ފަރާތްތަކަކީ އާއިލާ އާއި އެކު ހަމަޖެހިގެން ތިބެން ބޭނުންވާނެ މީހުންނަށް ވިޔަސް ރައްކާތެރިކަމުގެ ފިޔަވަޅެއްގެ ގޮތުން ރާއްޖެ އަންނަ ހުރިހާ އެންމެން ކަރަންޓީން ކުރަން ޖެހޭ ކަމަށެވެ. އެ ނިންމުމާ އެއްގޮތަށް ކިތަންމެ ބޮޑު ބައްޔަކަށް ފަރުވާ ހޯދަމުންދާ މީހަކަށް ވިޔަސް ގެންދަން ޖެހޭނީ ކަރަންޓީން ފެސިލިޓީއަށް ކަމަށެވެ.\nޑރ. ނަޒްލާ ވިދާޅުވީ ލަންކާ އަދި އިންޑިއާގައި އާސަންދައިގެ ދަށުން ބޮޑެތި ބަލިތަކަށް ފަރުވާ ހޯދަމުންދާ ވަރަށް ބަލި މީހުން މިހާރު ކަރަންޓީން ފެސިލިޓީތަކުގައި އެބަ ތިބި ކަމަށެވެ. އެމީހުންނަށް ދޭން ޖެހޭ އެންމެ ރަނގަޅު ފަރުވާ ފޯރުކޮށްދިނުމުގެ އިންތިޒާމްތައް ހަމަޖައްސާފައިވާނެ ކަމަށާއި އެކަމަކު ރާއްޖެއިން ބޭރުން ހޯދަން ޖެހޭ މުހިންމު ފަރުވާ އެމީހުންނަށް ދެން ލިބުމަކީ އުނދަގޫ ކަމަކަށް ވާނެ ކަމަށެވެ.\nޑރ. ފާތިމަތު ނަޒްލާ ރަފީގު — ފޮޓޯ: ރައީސް އޮފީސް\nމިފަދަ ބަލި މީހުން ކަރަންޓީންގައި ބައިތިއްބަނީ ވީހާވެސް މާލެއާ ކައިރި ރިސޯޓުތަކުގައި އެވެ. އެފަދަ ބަލި މީހުންގެ ތެރޭގައި ޑަޔަލަސިސް ހަދަން ޖެހޭ މީހުންނާއި ކެންސަރު ބަލީގެ ފަރުވާ ހޯދާ މީހުން ހިމެނެ އެވެ.\nޑރ. ނަޒްލާ ވިދާޅުވީ ރާއްޖެއިން މިހާރު ބައްޔަށް ޕޮސިޓިވްވާ މީހުން ފެންނަމުންދަނީ ކަރަންޓީން ފެސިލިޓީތަކުން ކަމަށްވާތީ14 ދުވަސް ހަމަކޮށް ކޯވިޑް-19 އަށް ޓެސްޓު ކުރުމަށް ފަހު ނޫނީ އެއްވެސް މީހަކު މުޖުތަމައުއަށް ދޫކުރެވޭނެ އެއްވެސް ގޮތެއް ނޯންނާނެ ކަމަށެވެ.\nމިކަމާ ގުޅޭގޮތުން ވާހަކަ ދައްކަވަމުން ކޯވިޑް-19 ގެ ތަރުޖަމާނު މަބްރޫކް އަޒީޒް ވިދާޅުވީ މިދަނޑިވަޅުގައި ރާއްޖެ އައުމަށް އިސްކަން ދޭންވީ އެ ގައުމުތަކުގައި ހާލުގައި ތިބި މީހުން ކަމަށެވެ. އެ ގައުމުތަކުގައި ދިރިއުޅޭ މީހުންނާއި ހުންނާނެ ތަނާއި ކެއުމާއި ބުއިން ފަދަ ކަންކަން ރަނގަޅަށް ހަމަޖެހިފައި ތިބި މީހުންނަށް އެންމެ ރައްކާތެރި ގޮތަކީ އެ ތިބި ގައުމެއްގެ ގޭގައި މަޑު ކުރުން ކަމަށް މަބްރޫކް ވިދާޅުވި އެވެ.\nއޭނާ ވިދާޅުވީ އެ ގައުމުތަކުގައި މަޑުކުރިޔަސް ސަރުކާރުން ފޯރުކޮށްދޭންޖެހޭ ފުރިހަަމަ އެހީތެރިކަން ފޯރުކޮށްދެމުންދާނެ ކަމަށެވެ. އެގޮތުން މިހާތަނަށް އާސަންދަ އާއި އެންސްޕާ މެދުވެރިކޮށް ބޭރުގައި ތިބި ދިވެހިންގެ ބޭސްފަރުވާ އާއި އެހެނިހެން ކަންކަމަށް1.5 މިލިއަން ރުފިޔާ ހަރަދުކޮށްފައިވާ ކަމަށެވެ.\nމަބްރޫކް އަޒީޒް– ފޮޓޯ: ރައީސް އޮފީސް\nމިހާތަނަށް ރާއްޖެއިން ބޭރުން އައިސް ކަރަންޓީންގައި ތިބި ފަސް ދިވެއްސަކު ވަނީ ކޯވިޑް-19 އަށް ޕޮސިޓިވް ވެފައި އެވެ. ނެޝަނަލް އެމަޖެންސީ އޮޕަރޭޝަން ސެންޓަރުން ބުނީ ރާއްޖެއިން ބޭރުން ދިވެހިން އައުން އިތުރުވާ ވަރަކަށް ޕޮސިޓިވްވާ މީހުންގެ އަދަދު އިތުރުވަމުންދާނެ ކަމަށެވެ.


Sihhee Massala Thakaai Gulhigen Japan Ge Boduvazeeru Isthiufaa Dhevvaifi – adduLIVE\nސިއްހީ މައްސަލަތަކާއި ގުޅިގެން ޖަޕާނުގެ ބޮޑުވަޒީރު އިސްތިއުފާ ދެއްވައިފި\nAug 28, 2020, 14:06 ހަސަން ރަޝީދު\nސިއްހީ މައްސަލަތަކާއި ގުޅިގެން ޖަޕާނުގެ ބޮޑުވަޒީރު ޝިންޒޯ އަބޭ މަގާމުން މިއަދު އިސްތިއުފާ ދެއްވައިފިއެވެ.\nއުމުރުފުޅުން 67 އަހަރުގެ އަބޭ މަގާމުން އިސްތިއުފާ ދެއްވިކަން ހާމަކުރެއްވީ މިއަދު ބޭއްވި ނޫސްވެރިންގެ ބައްދަލުވުމެއްގައެވެ.\nއެގޮތުން އަބޭ ވަނީ ސިއްހީ ހާލަތު ހުރި ގޮތުގެ ސަބަބުން ސަރުކާރުގެ މުހިއްމު ނިންމުންތައް ނިންމުގައި ގޯހެއް ހަދަން ބޭނުންވާ ކަމަށް ވިދާޅުވިއެވެ. އަދި ދައުރު ފުރިހަމަ ނުކުރެއްވުނީތީ ޖަޕާނުގެ ރައްޔިތުންގެ ކިބައިން އަބޭ ވަނީ މައާފަށް އެދިވަޑައިގެންފައެވެ. އަބޭގެ ދައުރު ހަމަވާނީ އަންނަ އަހަރުގެ ސެޕްޓެމްބަރު މަހުއެވެ.\nގިނަ އަހަރުތަކެއް ވަންދެން އަލްސަރޭޓިވް ކޮލައިޓިސް ބައްޔަށް އަބޭ ފަރުވާ ހޯއްދަވަމުން ގެންދެވިއިރު މިފަހުން އޭނާގެ ހާލުކޮޅު ވަނީ ގޯސްވެފައެވެ. އެގޮތުން އާންމުންނަށް އަބޭ ނުފެންނަތާ ގިނަ ދުވަސްތަކެއް ވެފައިވާއިރު، ކައިރިކައިރީގައި ހޮސްޕިޓަލަށް އޭނާ ވަޑައިގެންނެވުމުން ޖަޕާނުގެ ރައްޔިތުންގެ ހިތުގައި އަބޭގެ ސިއްހީ ހާލުކޮޅާއި ގުޅޭގޮތުން ގިނަ ސުވާލުތަކެއް އޮތީ އުފެދިފައެވެ.\nއަބޭ މަގާމުން އިސްތިއުފާ ދެއްވާފައިވާއިރު އޭނާ އަކީ ޖަޕާނުގައި އެންމެ ދިގު މުއްދަތަކަށް އެ މަގާމު ފުރުއްވި ފަރާތެވެ. އެގޮތުން 2012 ވަނަ އަހަރުން ފެށިގެން އަބޭ ގެންދަވަނީ އެގައުމުގެ ބޮޑުވަޒީރުކަން ކުރައްވަމުންނެވެ.


ރަމަޟާން މަހުން ދުވަހެއް (ފުރަތަމަ ބައި) – DhiSalafiyyah\nއެއަށް ފަހުގައި މި ތައްޔާރުވަނީ ފަތިސް ނަމާދަށް މިސްކިތަށް ދިއުމަށެވެ. އެހެންކަމުން ގެއިން ވުޟޫކޮށްގެން ބަންގި ގޮވުމުގެ ކުރީން މިސްކިތަށް ދާށެވެ. މިސްކިތަށް އެރުމަށް ފަހުގައި2ރަކުޢަތް ނަމާދެއްކުރާށެވެ. މިއީ ތަޙިއްޔަތުލް މަސްޖިދުގެ ދެ ރަކްޢަތެވެ. މި ނަމާދު ކުރުމަށް ފަހު ދެން ދުޢާކުރުން، ޤުރުއާން ކިޔެވުމުގައި ނުވަތަ ޒިކުރުކުރުމުގައި ވަގުތުކޮޅެއް ހޭދަކޮށްލާށެވެ. ބަންގި ގޮވަންދެނެވެ. ބަންގި ގޮވަން ފެށުމުން މުދިމުގެ އަޑު ދަށުން ބަންގީގެ ކަލިމަތައް ކިޔާށެވެ. ބަންގި ނިމުމުން ބަންގި ދުޢާ ކިޔުމަށް ފަހު ފަތިސް ނަމާދުގެ ސުންނަތް ދެ ރަކުޢަތް ކުރާށެވެ. މިއަށް ފަހުގައި ޤަމަތް ދީފުމަށް ދާންދެން ޤުރުއާން ކިޔަވަން ނުވަތަ ޒިކުރުކުރަން އިނދެވިދާނެއެވެ. ނަމާދުގެ އިންތިޒާރުގައި އިންނައިރު މިގޮތަށް ދުޢާކުރުމުގައި އިންނާށެވެ.\nޖަމާޢަތުގައި ނަމާދުކުރުމަށް ފަހުގައި، ނަމާދަށްފަހު ކިޔުމަށް ވާރިދުވެފައިވާ ޒިކުރުތައް ކިޔަން އިންނާށެވެ. ޒިކުރުތައް ކިޔުމަށް ފަހު މިސްކިތުގައި އިރުއަރާންދެން ޒިކުރު ކުރުމާއި ޤުރުއާން ކިޔެވުމުގައި އިންނަން ބޭނުން ނަމަ އެގޮތް މޮޅުއިތުރުކަން ބޮޑެވެ. އެހެނީ އެއީ ރަސޫލުﷲ صلى الله عليه وسلم ފަތިސްނަމާދަށް ފަހުގައި ކަންތައް ކުރެއްވިގޮތެވެ.\nދެން ތައްޔާރުވާނީ އިޝާނަމާދަށް ދިއުމަށެވެ. މިސްކިތަށްގޮސް ޤުރުއާން ކިޔަވަން އިންނާށެވެ. ބަންގި ގޮވުމުން ޖަމާއަތުގައި އިޝާނަމާދު ކުރުމަށް ފަހުގައި އިޝާ ނަމާދުގެ ސުންނަތް ދެރަކުއަތް ކުރާށެވެ. މިއަށް ފަހުގައި މަޑުމައިތިރިކަމާއި ޚުޝޫޢަތްތެރިކަމާއި އެކުގައި އިމާމު ފަހަތުގައި ތަރާވީސްނަމާދު ކުރާށެވެ. އިމާމު ޤުރުއާން ކިޔަވާއިރުގައި އެކިޔަވަމުންދާ އާޔަތްތަކާމެދު ވިސްނާށެވެ. އިމާމު ނަމާދު ނިންމުމުގެ ކުރީންމެނުވީ ނުނިންމާށެވެ. ރަސޫލުﷲ ޞައްލަ ﷲ ޢަލައިހި ވަސައްލަމަ ޙަދީޘް ކުރެއްވިއެވެ.\n((مَنْ قَامَ مَعَ الْإِمَامِ حَتَّى يَنْصَرِفَ كُتِبَ لَهُ قِيَامُ لَيْلَةٍ ))\nމާނަ: “އިމާމު މީހާ ނިމެންދެން އޭނާއާ އެކުގައި ބައިވެރިވެއްޖެ މީހަކަށް މުޅިރޭ އަޅުކަން ކުރުމުގެ ޘަވާބު ދެއްވާނެއެވެ.“


އާޔޫޝް ދަރިފުޅު އާހިލާ އެކު.\n28 ޑިސެމްބަރ 2019 - 07:31\nޝޫޓިން ނިންމާލައި މިހާރު ޕޯސްޓް-ޕްރޮޑަކްޝަން މަރުހަލާގައި އޮތް މި އެންތޮލޮޖީ ފިލްމުގެ ނަމަކީ "ލޫޑޯ" އެވެ. ހަތަރު ވާހަކައެއް ކިޔައިދޭ ފިލްމުގެ ކާސްޓުންގެ ތެރޭގައި ހިމެނެނީ އަބީޝެކް ބައްޗަން، ފާތިމާ ސަނާ ޝެއިހް، ރާޖްކުމާރު ރާއޯ، ސާނިއާ މަލްއުތުރާ، އަދިތިޔާ ރޯއި ކަޕޫރް އަދި ޕަންކަޖް ތުރިޕަތީ އެވެ.\nޓީ ސީރީޒުން ޕްރޮޑިއުސް ކޮށްފައިވާ މި ފިލްމު ރިލީޒްކުރާ ތާރީޚު އެކި ފަހަރު މަތިން ބަދަލުވަމުން ގޮސް، މިހާރު ފިލްމު ތާވަލް ކޮށްފައި ވަނީ އަންނަ އަހަރުގެ އޭޕްރީލް 24 އަށެވެ.\nއަނޫރާގް ކުރިން ވެސް ވަނީ ވަރަށް ކާމިޔާބު އެންތޮލޮޖީ ފިލްމެއް ގެނެސްދީފަ އެވެ. އެއީ 2007 ގެ "ލައިފް އިން އަ...މެޓްރޯ" އެވެ.\n"ބަރުފީ" އާއި "މާޑާ" ގެ ވެސް ޑައިރެކްޓަރު އެންމެ ފަހުން ބެލުންތެރިންނަށް ގެނެސްދިން ފިލްމަކީ 2016 ގެ "ޖައްގާ ޖާސޫސް" އެވެ.\n"އުދަމްސިންގް" ގެ ޝޫޓިން ނިންމާލައިފި\nއިންޑިއާގެ މިނިވަން ކަމަށް މަސައްކަތް ކުރި ވަރުގަދަ ޝަހުސިއްޔަތެއް ކަމަށްވާ ސަރުދާރު އުދަމް ސިންގް އަށް ބިނާކޮށް ހަމަ އެ ނަމުގައި ހަދާ ފިލްމުގެ ޝޫޓިން ނިންމާލައިފި އެވެ.\nFelt numb when it got over.. Did not wish Shaheed Udham shooting get over .. Wish I could keep him alive..clutched him.. Hugged him.. Heartfelt thanks to my fearless crew. pic.twitter.com/MkDkevu2jE\n— Shoojit Sircar (@ShoojitSircar) December 27, 2019\nމި އަހަރުގެ ކުރީކޮޅު ޝޫޓިން ފެށި މި ފިލްމަކީ ސުޖިތު ސިރްކާ ޑައިރެކްޓްކޮށް، ވިކީ ކޯޝަލް ޓައިޓްލް ރޯލުން ފެންނާނެ ފިލްމެކެވެ. "ސަރުދާރު އުދަމް ސިންގް" ގެ ބަތަލާ އަކީ ސުޖިތު މިދިޔަ އަހަރު ވަރުން ދަވަނާ އެކު ގެނެސްދިން "އޮކްޓޯބާ" ގެ ބަތަލާ ބަނީތާ ސަންދޫ އެވެ.\n"ސަރުދާރު އުދަމް ސިންގް" ސިނަމާތަކަށް ގެންނަން ނިންމާފައި ވަނީ އަންނަ އަހަރުގެ އޮކްޓޯބަރު2ގަ އެވެ.\nއާޔޫޝް އަށް މިފަހަރު އަންހެން ދަރިއެއް\nމިދިޔަ އަހަރު ބޮލީވުޑަށް ތައާރަފުވި ސަލްމާން ޚާންގެ ޅިޔަނު އާޔޫޝް ޝަރުމާ އަށް ދެވަނަ ދަރިއަކު ލިބިއްޖެ އެވެ.\nސަލްމާންގެ ކޮއްކޮ އަރްޕިތާ ޚާނާއި އަޔޫޝް އަށް މި ފަހަރު ލިބުނީ އަންހެން ކުއްޖެކެވެ. ނަމަކީ އާޔަތު ޝަރުމާ އެވެ. އަރުޕިތާ ވިހެއީ ސަލްމާންގެ 54 ވަނަ އުފަން ދުވަހާ ވެސް ދިމާކޮށް ހުކުރު ދުވަހު އެވެ.\nދެހާސް ސާދައިގައި އަރްޕިތާ އާއި އާޔޫޝް ކުރި ކައިވެންޏަށް ލިބިފައިވާ ފިރިހެން ދަރިފުޅު އާހިލް ޝަރުމާ އަށް މިހާރު3އަހަރެވެ.\nދެވަނަ ދަރިއަކު ލިބުނު އިރު އާޔޫޝް އަންނަނީ އޭނާ ކުޅޭ ދެވަނަ ފިލްމުގެ މަސައްކަތް ވެސް ކުރަމުންނެވެ. އެއީ ސިފައިންގެ މީހެއްގެ ރޯލް ކުޅޭ "ކުވާތާ" އެވެ. އެ ފިލްމުގެ ބަތަލާ އަކީ ކެޓްރީނާ ކެއިފްގެ ކޮއްކޮ އީޒަބެލް ކެއިފެވެ.\nސައިފްގެ "އޮލޭ އޮލޭ" ގެ އާ ވާޝަނެއް\nއަންނަ މަހުގެ 31 ގައި ރިލީޒްކުރާ ސައިފް އަލީ ޚާންގެ ފިލްމު "ޖަވާނި ޖާނެމަން" ގެ އޭނާގެ ކުރީގެ ފިލްމެއްގެ ހިޓް ލަވައެއްގެ އާ ވާޝަނެއް ވެސް ހިމަނައިގެން ފިލްމުގެ ޓީޒާއެއް ދައްކާލައިފި އެވެ.\nSetting the vibe of 2020😉#JawaaniJaaneman, teaser out now! See you in cinemas on 31st January 2020.@poojafilms #BlackKnightFilms #NorthernLightsFilms @nitinrkakkar #SaifAliKhan @AlayaF___ #Tabu @kubbrasait @vashubhagnani pic.twitter.com/96prkK4xPB\n— Jackky Bhagnani (@jackkybhagnani) December 27, 2019\nއެއީ، ސައިފާއި ކާޖޮލްގެ އިތުރުން އަކްޝޭ ކުމާރު 1994 ގައި ކުޅުނު ފިލްމު "ޔޭ ދިއްލަގީ" ގެ ލަވަ "އޮލޭ އޮލޭ" އެވެ. ސައިފް ފެނިގެން ދިޔަ އެ ލަވައިގެ އާޝަން "ޖާވަނި ޖާނެމަން" ގައި ހިމަނާކަން ކަށަވަރުކޮށް ދެމުން ޑައިރެކްޓަރު ނިތިކް ކައްކަރު ބުނީ އެއީ މި ޒަމާނަށް ފައްތައިގެން ފިލްމުގައި ހިމަނަން ވަރަށް ފައްކާ ލަވައެއް ކަމަށެވެ. އާ ވާޝަނުގެ މިއުޒިކް ކުޅެފައި ވަނީ ތަނިޝްގް ބަގްޗީ އެވެ. ލަވައިގެ ޅެމަށް ބަދަލުތަކެއް ގެނައީ ޝައްބީރު އަހުމަދެވެ.\n"އޮލޭ އޮލޭ" އަކީ ދިލިޕް އާއި ސަމީރު ސެންގެ މިއުޒިކަށް އަބިޖީތު ބަޓަޗަރިއާ ކިޔާފައިވާ ލަވައެކެވެ. އެ ލަވައިގެ ޅެން ހެދީ ސަމީރެވެ.\n"ޖަވާނި ޖާނެމަން" އަކީ ސައިފާ އެކު ތައްބޫ އާއި އަލަށް ތައާރަފުކުރާ އަލައިއާ ފަރްނީޗަރުވާލާ ފެނިގެންދާ ފިލްމެކެވެ.\nއިތުރު ލިޔުންތައް ބޮލީވުޑް ކާޖޮލް ސަލްމާން ޚާން ސައިފް އަލީ ޚާން އަބީޝަކް ބައްޗަން އަކްޝޭ ކުމާރު


Maumoon ge inthihaa loaehbaai thaureef Nasreena ah!\nރައީސް މައުމޫން އާއި ނަސްރީނާ: މައުމޫން ވަނީ ނަސްރީނާއަށް ތައުރީފް ކުރައްވާފަ - އަހުމަދު ޝުރާއު | އަވަސް\n"ތި ލޯތްބަކީ މި ދުނިޔެ މަތީ ކަމެއް ނޫން، ތި ވަފާތެރިކަމުގައި ހައްދެއް ނެތް،" ކުރީގެ ރައީސް މައުމޫން އަބްދުލްގައްޔޫމް މިއަދު ކުރެއްވި ޓްވީޓްގައި ވިދާޅުވީ މިހެނެވެ.\nރައީސް މައުމޫން އެ ޓްވީޓް އަމާޒު ކުރެއްވީ އަނބިކަނބަލުން ނަސްރީނާ އިބްރާހިމަށެވެ. އެކަމަނާގެ ފޮޓޯއަކާއެކު ކުރެއްވި ޓްވީޓްގައި ރައީސް މައުމޫން ވަނީ ނަސްރީނާއަށް ވަރަށް ބޮޑަށް ޝުކުރު އަދާކުރައްވާފަ އެވެ.\nނަސްރީނާގެ ހިތްވަރާއި ކެރުމަށް ރައީސް މައުމޫން މިނެއް ނެތް ތައުރީފް ކުރައްވާފައިވާއިރު އެކަމަނާގެ ލޯތްބާއި އޯގާތެރިކަން އަދި ވަފާތެރިކަން ރައީސް މައުމޫން ވަނީ އެންމެ މަތީ ދަރަޖައިން ސިފަ ކުރައްވާފަ އެވެ.\n"އަހަރެންގެ އަންހެނުން، އަހަރެންގެ އެންމެ ގާތް އެކުވެރިޔާ، މި ނިއުމަތަށް މާތްﷲއަށް ހަމްދުކުރަން،" ރައީސް މައުމޫން ވިދާޅުވެފައިވެ އެވެ.\nރައީސް މައުމޫން ނަސްރީނާއަށް ތައުރީފް ކުރައްވައި ޓްވީޓެއް ކުރައްވާފައިމިވަނީ އެމަނިކުފާނު ޖަލުގައި އަށް މަސް ދުވަހު ހޭދަ ކުރެއްވުމަށް އެނބުރި ގެކޮޅަށް ވަޑައިގެންނެވެ. ކަފާލާތުގެ ދަށުން ރައީސް މައުމޫން ދޫކޮށްލާފައިވާއިރު އެމަނިކުފާނު މިނިވަން ކުރުމަށް ގިނަ މަސައްކަތްތަކެއް ނަސްރީނާ ކުރައްވާފައިވެ އެވެ.\nއެއްގޮތަކަށް ވެސް މީޑިއާއާ ވާހަކަ ނުދައްކަވާ ނަސްރީނާ ވަނީ ރައީސް މައުމޫން ހައްޔަރުކުރުމާއެކު މީޑިއާގެ މައިކްތައް ކުރިމައްޗަށް ވެސް ނުކުންނަވާފަ އެވެ. އެމަނިކުފާނުގެ ހައްގުގައި ބަޔާންތައް ވެސް ނެރުއްވި އެވެ. މުއައްސަސާތަކަށް ވެސް ހިންގެވި އެވެ.\nރައީސް މައުމޫން ޖަލުގައި އޮންނެވިއިރު އާލާސްކަންފުޅު ބޮޑުވެގެން ކޮންމެ ދުވަހަކު ލޯންޗުކޮޅުގައި ދަތުރު ކުރައްވައި ޖަލަށް ވެސް ނަސްރީނާ ވަޑައިގެންނެވި އެވެ. ނަސްރީނާ ވަނީ ރައީސް މައުމޫން މިނިވަން ކުރެވެން އޮތީ ރައީސް އަބްދުﷲ ޔާމީންގެ ވެރިކަން ނިންމައިގެން ކަމަށް ގަބޫލު ކުރައްވާތީ އައްޑޫ ސިޓީއަށް ވަޑައިގެން އިބްރާހިމް މުހައްމަދު ސޯލިހު، އިބޫއަށް ކެމްޕެއިން ވެސް ކުރައްވާފަ އެވެ.


SunOnline: Europe in Russia ge hakatha nugathumah ninmaafai farudhaage aneh faraathun ethakethi gannanee\nޔޫރަޕުން ރަޝިއާގެ ހަކަތަ ނުގަތުމަށް ނިންމާފައި ފަރުދާގެ އަނެއް ފަރާތުން އެތަކެތި ގަންނަނީ\nމުހައްމަދު ޖަވާދު ޔޫސުފު 08 May 2022, 13:08\nރަޝިއާގެ ތެލާއި ގޭސްގަތުން ހުއްޓާލުމަށް ޔޫރަޕްގެ އިއްތިހާދުން ނިންމާފައިވަނީ ތަންފީޒު ނުކުރެވޭނެ ނިންމުމެއްކަމަށް ރިޕޯޓްތައް ބުނެފިއެވެ.\nމިކަމާބެހޭ ބައިނަލްއަގްވާމީ މިޑީއާ ރިޕޯޓްތައް ބުނާގޮތުން ކުރިއަށް އޮތް އަށެއްކަ އަހަރުވެސް ޔޫރަޕް އުޅެންޖެހޭނީ ރަޝިއާގެ ތެލާއި ގޭހަށް ބަރޯސާވެގެންނެވެ. ރަޝިއާގެ ތެލާއި ގޭހުގެ ބަދަލުގައި އެހާ އަގުހެޔޮކޮށް އެހާ ފަސޭހައިން ތެލާއި ގޭސް ލިބޭނެ މަގެއް ކުރިއަށް އޮތް އަށެއްކަ އަހަރު ތެރޭގައިވެސް ޔޫރަޕްގެ ގިނަ ގައުމުތަކަށް ނުހޯދޭނެކަމަށް މި ރިޕޯޓްތައް ބުނެއެވެ.\nޚަބަރުތައް ބުނާގޮތުން ރަޝިއާގެ ތެލާއި ގޭސް ނުގަންނާނެކަމަށް ބުނެ ބޭރު ފުށަށް އަޑުއަރުވާފައިވާ ޔޫރަޕްގެ ބައެއް ގައުމުތަކުން މިހާރުވެސް ގެންދަނީ ސިއްރިއްޔާތުގައި ރަޝިއާގެ ތެލާއި ގޭސް ގަންނަމުންނެވެ. މިފަދަ ގައުމުތަކުން ސިއްރިއްޔާތުގައި ނުވަތަ ފަރުދާނެ އަނެއްފަރާތުން ރަޝިއާގެ ތެލާއި ގޭސް ގަންނަނީ ގޭހާއި ތެޔޮ ބަރުކޮށްގެން ދުނިޔޭގެ ބާޒާރުތަކަށް ވިއްކުމަށް ދަތުރުކުރާ ޓޭންކަރު ތަކުންކަމަށް ވެއެވެ.\nމެޑިޓަރޭނިއަން ކަނޑުގައި ތެލާއި ގޭސް ބަރުކޮށްގެން ބުރުޖަހާ ރަޝިއާގެ ތެލާއި ގޭހުގެ ޓޭންކަރުތައް ކުއްލިއަކަށް ގެއްލިގެން ބަލާއިރު އޮންނަނީ ޔޫރަޕްގެ ކޮންމެވެސް ގައުމެއްގެ ބަނދަރަކަށް ބަނދަރުކޮށް ގޭހާއި ތެޔޮ އެގައުމަށް ފޯރުކޮށްދިނުމުގެ މަސައްކަތުގައި ކަމަށް ބައިނަލްއަގްވާމީ މީޑިއާ ރިޕޯޓްތަކާ ހަވާލާދީ އަލްޖަޒީރާ ބުނެއެވެ.\nތަޖުރިބާކާރުން ވިދާޅުވާގޮތުގައި ޔޫރަޕްގެ ތެލާއި ގޭހުގެ ގިނަ ކާރުޚާނާތައް ބިނާކޮށްފައިވަނީ ރަޝިއާގެ ތެލާއި ގޭހަށް ޚާއްޞަކޮށްގެންނެވެ. އެކި ގައުމުތަކުގެ ތެލާއި ގޭސް ސާފުކުރުމަށް ބޭނުންކުރާ ކާރުޚާނާތައް ތަފާތުވާއިރު ޔޫރަޕްގެ ތެލާއި ގޭހުގެ ވަރަށް ގިނަ ކާރުޚާނާތައް ބިނާކޮށްފައިވަނީ ރަޝިއާގެ ތެލާއި ގޭހަށް ޚާއްޞަކޮށްގެން ކަމަށްވުމަކީވެސް އެތަކެއްޗަށް ބަރޯސާވާން ޔޫރަޕަށް މަޖުބޫރުވާ ސަބަބެއް ކަމަށް ތަޖުރިބާކާރުން ވިދާޅުވެއެވެ.\nޖަރުމަނު ފަދަ ޔޫރަޕްގެ ގިނަގައުމުތަކަކީ ގިނަ އަދަދަކަށް ތެލާއި ގޭސް ބޭނުންވާ ސިނާއީ ގައުމުތައް ކަމަށްވާއިރު ރަޝިއާއަށް ވުރެ ދުރު ގައުމުތަކުން އެތަކެތި އިންޕޯޓް ކުރުމަކީ އަގު ބޮޑުވާކަމެކެވެ. ހަކަތައިގެ އަގުބޮޑުވުމަކީ އުފައްދާ ތަކެތީގެ އަގުވެސް ބޮޑުވާކަމެކެވެ. އެހެންކަމުން ހަކަތަ އަގުބޮޑުކޮށް ގަތުމަކީ ޔޫރަޕަށް އޮތް ހައްލެއްނޫނެވެ. އަނެއްކޮޅުން އެހެންގައުމުތަކުން މިތަކެތި ހޯދުމަކީވެސް ކުރުމުއްދަތެއްގައި އަމަލީގޮތުން ކުރެވޭނެކަމެއް ނޫނެވެ.\nދާދިފަހުން ޕޮލެންޑުންވަނީ ރަޝިއާގެ ގޭސް ނުގަންނާނެކަމަށް ބުނެފައެވެ. ނަމަވެސް ރިޕޯޓްތައް ބުނާގޮތުގައި ޕޮލެންޑް މިހާރު ގެންދަނީ ބައެއް ބުރޯކަަރު ކުންފުނިތަކުގެ އެހީގައި ނުސީދާ ގޮތެއްގައި ރަޝިއާގެ ގޭސް ގަންނަމުންނެވެ.\nރަޝިޔާ ޔޫކްރޭނާ ދެކޮޅަށް ކުރަމުންގެންދާ ހަނގުރާމައިގާ ރަޝިއާގެ މަގްސަދު ހާސިލް ވިޔަނުދީ އެހަނގުރާމަ ހުއްޓާލަން ރަޝިއާއަށް މަޖްބޫރު ކުރުމަށްޓަކައި ހަ މަސްދުވަހުގެ ތެރޭގައި ރަޝިއާގެ ތެލާއި ގޭސްގަތުން ހުއްޓާލުމަށް ޔޫރަޕްގެ އިއްތިހާދުން ނިންމާފައިވަނީ މިދިޔަ ހަފްތާގައެވެ. ނަމަވެސް ހަންގޭރީއާއި އިޓަލީ، ބަލްގޭރިއާ، ސުލޮވޭކިޔާ އަދި ޗެކް ރިޕަބްލިކް ފަދަ ގައުމުތަކުންވަނީ މިކަން ތަންފީޒު ނުކުރެވޭނެ ކަމަށް ބުނެފައެވެ.\nޖަރުމަނުންވެސްވަނީ މިނިންމުން ތަންފީޒުކުރަން ދަތިވާނެކަމަށް ބުނެފައެވެ. ޔޫރަޕްގެ ގިނަ ގައުމުތަކަކީ އެގައުމުތަކަށް ބޭނުންވާ ގޭހުގެ 40 އިންސައްތައާއި 60 އިންސައްތަ ގަތުމަށް ރަޝިއާއަށް ބަރޯސާވާ ގައުމުތަކެވެ. ޔޫރަޕްގެ އިއްތިޙާދުގައި 27 ގައުމު ހިމެނޭއިރު ސިޔާސީ މަގްސަދެއް ހާސިލު ކުރުމަށްޓަކައި ރަޝިޔާއިން ތެޔޮގަތުން ހުއްޓާލަން ޔޫރަޕްގެ އިއްތިޙާދުން ނިންމި ނަމަވެސް ރަޝިޔާގެ ބަދަލުގައި ތެލާއި ގޭސް ގަންނާނެ އެހެންގައުމުތަކެއް ހާމަކޮށްފައެއް ނުވެއެވެ.\nޔޫރަޕާ އެންމެ ގާތުން ތެލާއި ގޭސް ގިނަ އަދަދަކަށް އުފައްދަނީ އަރަބި ގައުމުތަކުންނާއި އީރާނުންނެވެ. އީރާނާ ދެކޮޅަށް އެމެރިކާ ދަތިކުރުމުގެ ފިޔަވަޅުތައް އަޅާފައިވާތީ ފާޅުގައި އީރާނުގެ ތެލާއި ގޭސް ގަންނާކަށް ޔޫރަޕަށް ނުކުރެއެވެ. ނަމަވެސް އީރާނުވެސް އެކި އެކި އުކުޅުތައް ބޭނުންކޮށްގެން އެގައުމުގެ ތެލާއި ގޭސް އެކި ގައުމުތަކަށް ވިއްކައިގެން ބޮޑު އާމްދަނީއެއް ހޯދައެވެ. އީރާނުގެ ތެޔޮ އެކިގޮތްގޮތަށް ގަންނަ ގައުުމުތަކުގެ ތެރޭގައި ޔޫރަޕްގެ ބައެއް ގައުމުތަކާއި ޗައިނާ އަދި އިންޑިއާ އާއި މެދުތެރޭ އޭޝިއާގެ ގައުމުތައް ހިމެނެއެވެ.\nގަލްފުގެ އަރަބި ގައުމުތައް ބުނެފައިވާގޮތުގައި ރަޝިޔާއިން ފޯރުކޮށްދޭ އަދަދަށް ޔޫރަޕަށް ކައިރި މުސްތަގްބަލެއްގައި ތެލާއި ގޭސް ފޯރުކޮށެއް ނުދެވޭނެއެވެ. އަދި ތެލާއި ގޭސް ޔޫރަޕް ބޭނުންވާ ވަރަށް ފޯރުކޮށްދެވޭނީ އެކަމަށް ބޮޑެތި އިންވެސްޓްމަންޓްތަކެއް ކޮށްގެން އެތަކެތި އުފައްދާ މިންވަރު ގިނަކޮށްގެން ކަމަށްވާތީ މިކަމަށް ގިނަ އަހަރުތަކެއް ނަގާނެކަމުގައެވެ.\nއެހެންކަމުން ރަޝިއާގެ ތެލާއި ގޭސްގަތުން ހުއްޓާލަން ޔޫރަޕްގެ އިއްތިހާދުގެ ގައުމުތައް ބޭރުފުށުން (ދެއްކުންތެރިކަމުގެ ގޮތުން) ނިންމިނަމަވެސް ސިއްރިޔާތުގައި ނުވަތަ ފަރުދާނެ އަނެއްފަރާތުން އެގައުމުތަކުން ޔޫރަޕުން ރަޝިއާގެ ތެލާއި ގޭސް ގަންނަމުން ގެންދާނެކަމަށާއި މިއީ ރައްޔިތުންނަށް ހަގީގަތް އޮޅުވާލުމުގެ އަމަލަކަށް ނޫނީ ނުވާނެކަމަށް ތަޖުރިބާކާރުން ވިދާޅުވެއެވެ.\nތެލާއި ގޭހުގެ ބަދަލުގައި އިއާދަކުރަނިވި ހަކަތައަށް މިސްރާބު ޖަހާފައިވާ ކަަމަށް 1990ގެ އަހަރުތަކުގެ ކުރީކޮޅު ޔޫރަޕްގެ ގައުމުތައްވަނީ ބުނެފައެެވެ. ނަމަވެސް އޭގެފަހުން 30 އަހަރު ވެފައިވާއިރު ޔޫރަޕްގައި އަދިވެސް މައިގަނޑު ގޮތެއްގައި ބޭނުންކުރަނީ ތެލާއި ގޭހުން އުފައްދާ ހަކަތައެވެ. އިއާދަކުރަނިވި ހަކަތަ ބޭނުންކުރާ ވަރު އަދިވެސް ނިސްބަތުން މަދެވެ. އަދި ޔޫރަޕްގެ އެތައް ގައުމުތަކުގައި ނިއުކްލިޔާ ހަކަތަވެސް ބޭނުންކުރެއެވެ.


Raees offihah anti terrosim consultant eh | Mihaaru\nއެމްޑީއެން ގެ ޗެއާޕާސަން ނޫޝިން ވަހީދު-- ފޮޓޯ: އޮބްޒާވާ ރިސާޖް ފައުންޑޭޝަން\n16 ސެޕްޓެމްބަރ 2019 - 21:31 64 comments\n"މިހާރު" އަށް އެނގިފައިވާގޮތުގައި އެ މަގާމަށް އައްޔަން ކުރެއްވީ މޯލްޑިވިއަން ޑިމޮކްރަސީ ނެޓްވޯކް (އެމްޑީއެން) ގެ ޗެއާޕާސަން ނޫޝިން ވަހީދެވެ. ކޮންސަލްޓަންޓެއްގެ ގޮތުން އޭނާ ރައީސް އޮފީހުގައި މަސައްކަތް ކުރައްވާތާ ދުވަސްކޮޅެއް ވެއްޖެ އެވެ.\nއެކި ބޭނުންތަކަށް އައްޔަންކުރާ ކޮންސަލްޓަންޓުންގެ މައުލޫމާތު ރައީސް އޮފީހުން ހާމަ ހާމައެއް ނުކުރެ އެވެ. ނަމަވެސް އެނގިފައިވާ ގޮތުގައި ނޫޝިން އެ މަގާމަށް އައްޔަންކުރެއްވީ ކޮންޓްރެކްޓެއްގެ ދަށުން ވަކި މުއްދަތަކަށެވެ.\nކައުންޓާ ޓެރަރިޒަމް ކޮންސަލްޓަންޓެއް ރައީިސް އޮފީހަށް އައްޔަން ކުރައްވާފައި މި ވަނީ ޓެރަރިޒަމްގެ ގާނޫނު އިސްލާހުކޮށް، ޓެރަރިޒަމާ ދެކޮޅަށް ވަރުގަދަ އަށް މަސައްކަތް ކުރައްވާނެ ކަމުގެ ޔަގީންކަން ރައީސް އިބްރާހިމް މުހައްމަދު ސޯލިހް ދެއްވާފައި ވަނިކޮށެވެ.\nގެއްލުވާލާފައިވާ މީހުންނާއި ގޮތް ނޭނގޭ މަރުތަކުގެ މައްސަލަ ބެލުމަށް ރައީސް އުފެއްދެވި ރިޔާސީ ކޮމިޝަންގެ ތަހުގީގަށް އެނގިފައިވާ ގޮތުގައި، ނޫސްވެރިޔާ އަހުމަދު ރިލްވާން ވަގަށް ނަގައި މަރާލާފައި ވަނީ ދީނީ ހަރުކަށި ވިސްނުމުގެ ބައެކެވެ. އަދި އެ މީހުން ދަނީ ބޮޑެތި ކުށްތަކަށް އަރައިގަންނަމުންނެވެ.\nއިތުރު ލިޔުންތައް ރައީސް އޮފީސް ޓެރަރިޒަމް ޑިމޮކްރަސީ މޯލްޑިވިއަން ޑިމޮކްރެސީ ނެޓްވޯކް ޓެރަރިޒަމާ ދެކޮޅު ހަނގުރާމާ


Raees Yameen vaki kurumuge massala kuriakah nugendheveyne: Moosa | Mihaaru\nރައީސް ޔާމީން ގައުމާ މުޚާތަބް ކުރެއްވުމަށް ޕޯޑިއަމް ކައިރިއަށް ވަޑައިގަންނަވަނީ. --- ފޮޓޯ: ރައީސް އޮފީސް\nރައީސް ޔާމީން މަގާމުން ވަކިކުރުމުގެ މައްސަލަ ކުރިއަކަށް ނުގެންދެވޭނެ: މޫސަ\n01 ނޮވެމްބަރ 2018 - 14:22 19 comments\nމިދިޔަ ސެޕްޓެމްބަރު 23 ގައި ބޭއްވި ރިޔާސީ އިންތިޚާބުން، ރައީސް ޔާމީނަށް ބޮޑު ނާކާމިޔާބީއަކާ ކުރިމަތިލާން ޖެހިފައިވަނިކޮށް، އެމަނިކުފާނުގެ މައްޗަށް އިތުބާރު ނެތް ކަމުގެ ވޯޓު ނަގައި މަގާމުން ދުރު ކުރުމަށް ގޮވާލެއްވީ މަޖިލީހުގެ އިދިކޮޅު ބައެއް މެމްބަރުންނެވެ. އިދިކޮޅު ސިޔާސީ ހަތަރު ލީޑަރުން ތިއްބަވާ ޖޮއިންޓް ޕާލަމެންޓްރީ ގްރޫޕްގެ ވަޓްސްއެޕް ގްރޫޕްގައި ބައެއް މެމްބަރުން ވިދާޅުވީ "މިހާރުން މިހާރަށް" އެކަން ކުރަން ޖެހޭ ކަމަށެވެ.\n"މިހާރު" އާ ވާހަކަ ދައްކަވަމުން މޫސަ ވިދާޅުވީ ރައީސް ޔާމީންގެ އިތުބާރު ނެތް ކަމުގެ ވޯޓު ނަގާނެ އެއްވެސް ފުރުސަތެއް މިހާރު ނެތް ކަމަށެވެ.\nއިންތިޚާބީ ނައިބު ރައީސް ފައިސަލް ނަސީމާއި މަޖިލީހުގެ ނައިބު ރައީސް މޫސަ ސަލާމް ކުރައްވަނީ. --- ފޮޓޯ: އަހުމަދު ނިޝާތު/ މިހާރު\nސަބަބެއްގެ ގޮތުގައި މޫސަ ވިދާޅުވީ ރައީސުލްޖުމްހޫރިއްޔާ ނުވަތަ ރައީސުލްޖުމްހޫރިއްޔާގެ ނައިބުގެ މައްޗަށް އިތުބާރު ނެތްކަމުގެ މައްސަލައެއް ހުށަހަޅައި އެކަން ފުރިހަމަކުރުމަށް، ކުރަން ޖެހޭ ކަންކަން ގިނަވުމުމާއި ރިޔާސީ ދައުރު ހަމަވުމުގެ ކުރިން އެ ކަންކަން ކުރަން ވަގުތު ނެތުމެވެ.\nރައީސް ޔާމީންގެ ވެރިކަން ނިމެން 17 ދުވަސް ބާކީ އޮތް އިރު، އެމަނިކުފާނުގެ މައްސަލަ ބަލައިގަނެ، ކުރިއަށްދާން އެކަށީގެންވާ ވަގުތެއް ނެތް ކަމަށް މޫސަ ވިދާޅުވި އެވެ.\n"މަޖިލީހަށް އެ މައްސަލަ ވައްދައިގެން ކުރަން ޖެހޭ ކަންކަން ގިނަ. މައްސަލައިގައި ފުރިހަމަ ކުރަން ޖެހޭ އިޖުރާއާތުތައް ފުރިހަމަ ކުރުމަށް ވެސް ވަގުތެއް މިހާރަކު ނެތް،" މޫސަ ވިދާޅުވި އެވެ.\nމޫސަ ވިދާޅުވީ ރައީސް ޔާމީންގެ އިތުބާރު ނެތް ކަމުގެ މައްސަލަ ހުށަހަޅައިފި ނަމަ، މުޅި ދައުލަތް ރޫޅާލަން ކުރެވޭ މަސައްކަތެއްގެ ގޮތުގައި ސިފަވެގެންދާނެ ކަމަށެވެ. އެކަމަކު، އެފަދަ މައްސަލައެއް މަޖިލީހަށް ވައްދަން އުޅޭ ކަމުގެ މައުލޫމާތެއް މިހާތަނަށް ލިބިވަޑައިގެންފައި ނުވާ ކަމަށް މޫސަ ވިދާޅުވި އެވެ.\n"އެވަރުގެ ބޮޑު މައްސަލައެއް ވައްދަން ސިޔާސީ ޕާޓީތަކުގެ ލީޑަރުން ވެސް މަސައްކަތް ނުކުރައްވާ ކަމަށް އަޅުގަނޑަށް އޮތީ މައުލޫމާތު ލިބިފައި،" މޫސަ ވިދާޅުވި އެވެ.\n"ދިވެހި ދައުލަތުގެ ހައިބަތާއި ގަދަރު ހިފެހެއްޓުމަކީ ބަދަލު ހިފުމުގެ ރޫހުގައި އެއްވެސް ބަޔަކު ކުރަން ރަނގަޅު ކަމެއް ނޫން. އަދި އެފަދަ ކަންކަމަށް ޖާގަ ދިނުމަކީ ދައުލަތް ހިންގުމަށް ތިބޭ ވެރިން ވިސްނުންތެރިކަމާއެކު ޒިންމާ ނުއުލައިފިނަމަ، އިންތިހާ އަށް ބޮޑެތި ގެއްލުންތައް ދައުލަތަށް ލިބޭނެ ކަމެއް. ތާރީހު ވެސް ހެކި ދެނީ މިގޮތަށް،"\nގާނޫނުއަސާސީގައިވާ ގޮތުން ރައީސުލްޖުމްހޫރިއްޔާ މަގާމުން ވަކި ކުރުމުގެ ގަރާރު މަޖިލީހަށް ހުށަހެޅޭނީ މަޖިލީހުގެ މެންބަރުންގެ ތެރެއިން މަދުވެގެން ތިންބައިކުޅަ އެއްބައި މެމްބަރުން، ސަބަބު ބަޔާންކޮށް ހުށަހެޅުމުންނެވެ. އެއީ، މިހާރު މަޖިލީހުގައި ތިއްބަވާ 85 މެމްބަރުންގެ ތެރެއިން 28 މެމްބަރުންގެ ސޮއި ލިބިގެންނެވެ.\nމަޖިލިސް ބެހިފައި އޮތް ގޮތަށް ބަލާއިރު، އިދިކޮޅު މެމްބަރުންގެ އަދަދަކީ މިހާރު 45 އެވެ. އަދި މަޖިލީހުގެ ރައީސް އަބްދުﷲ މަސީހް ހިމަނައިގެން، ޕީޕީއެމް/އެމްޑީއޭ ކޯލިޝަންގެ މެމްބަރުންގެ އަދަދަކީ 40 އެވެ. އެހެންވެ، ރައީސް ޔާމީން ވަކިކުރަން މަޖިލީހަށް ހުށަހަޅަން ބޭނުންވާ ސޮއި ހޯދުމަކީ ފަސޭހަ ކަމެކެވެ.\nރައްޔިތުންގެ މަޖިލީހުގެ ޖަލްސާއެއްގައި މެމްބަރުން ބައިވެރިވެވަޑައިގަންނަވަނީ - ފޮޓޯ: މަޖިލިސް\nގާނޫނުއަސާސީގައިވާ ގޮތުން ރައީސުލްޖުމްހޫރިއްޔާ ވަކިކުރުމަށް ހުށަހަޅާ ގަރާރު ފާސްވާނީ މަޖިލީހުގެ ޖުމްލަ މެމްބަރުންގެ ތިންބައިކުޅަ ދެބައިގެ އަޣުލަބިއްޔަތުންނެވެ. އެއީ މަޖިލީހުގައި ހިމެނިވަޑައިގަންނަވާ 85 މެމްބަރުންގެ ތެރެއިން 57 މެމްބަރުންގެ ވޯޓެވެ. އިދިކޮޅު ބައެއް މެމްބަރުން ވިދާޅުވި ގޮތުގައި، ރައީސް ޔާމީން މަގާމުން ވަކި ކުރުމަށް ބޭނުންވާ ސޮއި ހޯދުމަކީ މިހާރު "އެއްވެސް ކަމެއް ނޫނެވެ".\nމަޖިލީހުގައި މިހާރު އަމަލު ކުރަމުން އަންނަ އުސޫލަށް ބަލާއިރު، މީހެއްގެ މައްޗަށް އިތުބާރު ނެތް ކަމުގެ ވޯޓެއް ނެގުމަށް މަޖިލީހަށް ހުށަހަޅައިފި ނަމަ، މެމްބަރުންނަށް ނޯޓިސް ފޮނުވަން ދެ ތިން ދުވަސް ނަގަ އެވެ. އަދި މެމްބަރުންނަށް ނޯޓިސް ފޮނުވަނީ، އިތުބާރު ނެތް ކަމުގެ މައްސަލައިގައި ސޮއިކުރެއްވި މެމްބަރުންނަށް ވަކިވަކިން ގުޅައި، އެއީ ސައްހަ ސޮއެއްތޯ ބެލުމަށް ފަހުގަ އެވެ.\nރައީސުލްޖުމްހޫރިއްޔާގެ މައްޗަށް އިތުބާރު ނެތް ކަމުގެ މައްސަލައެއް ހުށަހަޅައިފިނަމަ، މަޖިލީހުގެ ގަވައިދުގެ ދަށުން ފުރިހަމަ ކުރަން ޖެހޭ އެތައް އިޖުރާއާތުތަކެއް ހުރެއެވެ. އެގޮތުން، އެ މައްސަލަ ކުރިއަށް ގެންދަން ފާސްކޮށްފިނަމަ، 11 މެމްބަރުންގެ ކޮމިޓީއެއް ކަނޑައަޅައި، މައްސަލަ ކޮމިޓީއަށް ފޮނުވަން ޖެހެ އެވެ. އަދި އެ ކޮމިޓީން މައްސަލަ ތަހުގީގު ކުރުމަށް ފަހު، އަލުން މަޖިލީހުގެ ތަޅުމަށް ފޮނުވަން ވެސް ޖެހެ އެވެ.\nމީގެއިތުރުން، ރައީސުލްޖުމްހޫރިއްޔާގެ މަގާމުގައި ހުންނަވައި ބޭފުޅަކު ޖިނާއީ ކުށެއް ކޮށްފި ނަމަ، އެކަން ބަލައި ތަހުގީގުކޮށް، ދައުވާ އުފުލުމުގެ ބާރު ވެސް މަޖިލީހަށް ލިބިގެންވެ އެވެ.\nއިތުރު ލިޔުންތައް އެމްޑީޕީ ރައްޔިތުންގެ މަޖިލިސް އިދިކޮޅު ފަރާތްތައް މެމްބަރު މޫސާ މަނިކު (ރީކޯ) އިތުބާރުނެތްކަމުގެ ވޯޓް މަޖިލީހުގެ މެމްބަރުން އަދާލަތު ޕާޓީ ޖުމްހޫރީ ޕާޓީ ޕީޕީއެމް ރައީސް އަބްދުﷲ ޔާމީން


SunOnline: 19 aharun dhashuge gaumee team coach akah Naadhu hamajassaifi\n19 އަހަރުން ދަށުގެ ގައުމީ ޓީމުގެ ކޯޗަކަށް ނާދު ހަމަޖައްސައިފި\nޢަބްދުﷲ އައިމަން 01 Jan 2020, 10:39\nގައުމީ 19 އަހަރުން ދަށުގެ ޓީމާ ހަވާލުވީ ކޯޗު ނާދު ---\nގައުމީ އަންހެން ފުޓުބޯޅަ ޓީމުގެ ކޯޗަކަށް ހުރި އަހްމަދު ނާޝިދު (ނާދު) ހަމަޖައްސައި 19 އަހަރުން ދަށުގެ ގައުމީ ޓީމުގެ ޓްރަޔަލް އިއްޔެ އެފްއޭއެމުން ފަށައިފި އެވެ.\nމިދިޔަ އަހަރުގެ ނޮވެމްބަރު މަހު ބަންގްލަދޭޝްގައި އޮތް 18 އަހަރުން ދަށުގެ ސާފް ޗެމްޕިއަންޝިޕް ކާމިޔާބު ކޮށްދިން ކޯޗު ޝާޒްލީ މުހައްމަދު (ޝާޒް)ގެ އިސްތިއުފާއާ އެކު އެ މަގާމު ހުސްވެފައި ހުންނަތާ މިހާރު ދުވަސްކޮޅެއް ވެއްޖެ އެވެ. ޝާޒް މަގާމުން އިސްތިއުފާ ދިނީ ދިވެހި ޕްރިިމިއާ ލީގުގައި ވާދަކުރަމުން އަންނަ ޓީސީ ސްޕޯޓްސް ކުލަބުގެ ކޯޗުގެ މަގާމާއި ހަވާލުވުމުގެ ގޮތުންނެވެ.\nގައުމީ 19 އަހަރުން ދަށުގެ ޒުވާން ސްކޮޑާއި ހަވާލުވި ނާދު ވަނީ މިދިޔަ މަހު ނޭޕާލުގައި ނިމިގެން ދިޔަ ސައުތު އޭޝިއަން ގޭމްސްގައި ރާއްޖޭގެ އަންހެން ގައުމީ ޓީމަށް ލޯ މެޑަލް ހޯދައިދީފަ އެވެ. ރާއްޖެ އެ މުބާރާތުން ލޯ މެޑަލް ހޯދީ އަވައްޓެރި ސްރީ ލަންކާއާ ވާދަކޮށް 1-2ގެ ނަތީޖާއަކުން މޮޅުވެގެންނެވެ.\nގައުމީ އަންހެން ޓީމަށް ކޯޗަކު ހޯދަން އެފްއޭއެމުން ވަނީ ދާދި ފަހުން އިއުލާން ކޮށްފަ އެވެ. އެ މަގާމަށް ކުރިމަތިލުމުގެ ފުރުސަތު މީގެ ދެ ދުވަސްކުރިން ވަނީ ހަމަވެފަ އެވެ. ރާއްޖޭގެ އަންހެން ޓީމުން ފަހުގެ ތާރީހުގެ އަހަރުތަކުގައި އަންނަނީ ބޮޑެތި ކުރިއެރުންތަކެއް ހޯދަމުންނެވެ.\nނަވާރު އަހަރުން ދަށުގެ ޓީމުން ތައްޔާރު ވަމުން ދަނީ ޖަނަވަރީ ފަހު ކޮޅު ފެށުމަށް ހަމަޖެހިފައިވާ ދެ ވަނަ ޑިވިޝަން ފުޓްބޯޅަ މުބާރާތަށެވެ. އެ މުބާރާތަށް ތައްޔާރުވުމުގެ ގޮތުން 19 އަހަރުން ދަށުގެ ޓީމު އިތުރަށް ވަރުގަދަ ކުރަން ކުޅުންތެރިން ހޯދުމުގެ ގޮތުން އިއްޔެ ވަނީ ޓްރަޔަލްއެއް ބާއްވާފަ އެވެ. ޓާފް ދަނޑުގައި ބޭއްވި އެ ޓްރެއަލް އަށް ރޭގެ 7:00 ފެށިގެން 8:30 ގެ ނިޔަލަށް ފުރުސަތު ހުޅުވާލި އެވެ.\nއެފްއޭއެމުން ހަމަޖައްސާފައި ވަނީ 16 އަހަރުން ދަށުގެ ގައުމީ ޓީމު، މިއަދު އިއުލާން ކުރި ތިން ވަނަ ޑިވިޝަން ފުޓްބޯޅަ މުބާރާތުގައި ބައިވެރި ކުރުމަށެވެ. ތިން ވަނަ ޑިވިޝަން ފުޓްބޯޅަ މުބާރާތުގައި ބައިވެރިވުމުގެ ފުރުސަތު އެފްއޭއެމުން އިއްޔެ ވަނީ ހުޅުވާލައިފަ އެވެ.


ލޯބީގެ ހިނދުކޮޅު4– Esfiya\nމަޖާ ލޯބި2weeks ago\nލޯބީގެ ހިނދުކޮޅު 4\n*މާގިނަ އިރެށޤ ނުވޭ ރާޔާ ރެޑްވޭވް ކައިރިއަށް ދިޔަ އެވެ. ނަމަވެސް ރާޔާ އަށް ފެނުނީ ރީށާ ފިރިހެން ކުއްޖަކާ ވާހަކަ ދައްކަން ހުއްޓާ އެވެ. “ރީއްކޯ!!!” ރާޔާ ގޮވާލި އަޑު އިވުމުން ރީށާ ބަލާލި އެވެ. އެވަގުތު ކައިޒަން ވެސް އެ ދިމާއަށް ބަލައިލި އެވެ. “ދޮންތީ!!” ރީށާ ގެ ދެލޯ ބޮޑު ވި އެވެ.*\n“ހައްވާ ރީށާ މިވަގުތު މަގުމަތީގަ ފިރިހެން ކުދިން ނާ ވާހަކަ ދައްކަން… ޕިސް ޕިސް މަންމަ ހުންނާނީ ވަރަށް ޑިސްއަޕޮއިންޓް ވެފަ… ހިންގާ ގެއަށް ދާން މިހާރު” ރާޔާ ފަތިވަރު ގޮވަން ފެށި އެވެ. “ޕްލީސް ސްޓޮޕް އަހަރެން ބޭނުމެއް ނޫން ދޮންތި ގެ ޕްރޮޓެކްޝަން އެއް…ކޮންމެ ފަހަރަކުވެސް ދޮންތި ރުޅި އައިސް ފިއްޔާމު އަބަދުވެސް މަންމަ ޑިސްއަޕޮއިންޓް ވާނީ”ރީށާ މިހެން ބުނުމަށް ފަހު ރޮވެން ފެށުނެވެ. “ރީއްކޯ އައިމް ސޮރީ… އެނީވޭ ވާހަކަ އެއް ބުނަންތަ؟… މީ ކޮން ފިރިހެން ކުއްޖެއް” ރާޔާ އަހައިލި އެވެ. “މީ އަހަރެން ގެ ފްރެންޑް އެއް އަހްމަދް ކައިޒަން… ތިން ރުކީ ކައިރިން އަހަރެން ސަލާމަތް ކޮށް ދިނީ” ރީށާ ކަރުނަ ތަށް ފުހަމުން ބުނެލި އެވެ. “ހްމްމް އިންޓްރެސްޓިން” ރާޔާލާނެތް ގޮތަކަށް ބުނެލި އެވެ. “ކައިޒަން މީ އަހަރެން ގެ އެއްބަނޑު އެއްބަފާ ދައްތަ މަރިޔަމް ރާޔާ” ރީށާ ބުނެލި އެވެ. “ކައިޒަން ދޯ… ތެންކްސް އަހަރެންގެ ކޮއްކޮ ސަލާމަރް ކޮށްދިނީތީ އައި އޯ ޔޫ” ރާޔާ ބުނެލި އެވެ.\n“ރީއްކޯ ހިންގާ…އެންޑް ކައިޒަން… ޑޫ ޔޫ ވޮނަ ޖޮއިން” ރާޔާ ބުނެލި އެވެ. “އައިޑް ލަވް ޓު ޖޮއިން” ކައިޒަން ހީލާފައި ބުނެލި އެވެ. ދެން ތިން މީހުން ދިޔައީ އެތާ ކައިރީގައި ހުރި ކެފޭ އަކަށް ށެވެ. “ވޭޓާ!!2މިލްކް ކޮފީ އަކާ 1ކަޅު ކޮފީ” ކައިޒަން ވޭޓަރު ކައިރީގައި ބުނެލި އެވެ.އެރޭ 8:00 ޖަހާ ދެކަށް ތިން މީހުން އުޅުނީ މަގު މަތީ ގަ އެވެ. “އަހަރެމެން މިދަނީ ދާން ލަސް ވެއްޖިއްޔާމު މާމަ ރުޅިއައިސް ދާނެ” ރާޔާ ބުނެލި އެވެ. މިހެން ބުނެފައި ރާޔާ އާއި ރީށާ ގެއަށް ދާން ހިންގާގަތެވެ.\nގެއަށް ގޮސް ވަތް ތަނާހެން ދެ މީހުން ވެސް ދިޔައީ ސިއްސާގެން އެވެ. “ޕިސް މާމާ ތިހެން ނު ސިއްސޔވަ ބަލަ ދެން” ރާޔާ ބުނެލި އެވެ. “ކޮންތާކުން ތަ ދެމީހުން ތި އައީ” ރުގިއްޔާ އަހައިލި އެވެ. “އޯމި އައީފްރެންޑް އަކާއި އެކު ކޮފީ އަކަށް ގޮސްފަ” ރީށާ ބުނެލި އެވެ. “ހްމްމް… އޯ އަދި އެއްވާހަކަ ރާޔާ ޕީ.އެޗް.އެލް ކޮންޕެނީގެ ބޮޑުމީހާ އެވަހުރި ސިޓިން ރޫމް ގަ” ރުގިއްޔާ ބުނެލި އެވެ. ރުގިއްޔާ މިހެން ބުނުމުން ރާޔާ އަވަހަށް ފާވަން ބާލާފަ އަވަހަށް ދުއްވާގަތީ ސިޓިން ރޫމް އާއި ދިމާލަށް ށެވެ. “ހެއި ރާޔާ …ވަރަށް ރީތި ގެ އެއް މީ” އިވާން ލާނެތް ގޮތަކަށް ބުނެލި އެވެ. “ހެއި ރިޗް ބޯއި މެނާސް ކޮޅެއް ވެސް ހުންނަންވާނެ ދޯ މީހެއްގެ ގެއަށް އައިސް” ރާޔާ ރުޅި އައެވެ. “ޗިލް ޗިލް އަހަންނެއް ނޫޅެން މި ގެ އަކުން ވައްކަން ކުރާކަށް” އިވާން ބުނެލި އެވެ. ” ކީއްކުރަން މި ގެއަށް އައިސް ތިހުރީ” ރާޔާ އަހައިލި އެވެ. “އޯ އެ ދޯ؟ ވެލް އަހަރެން މިގެއަށް މި އާކަމަކީ އަހަތެންގެ އަނެއް ސެކްކެޓަރީ އެއް މިވަގުތު ރާއްޖެ އަކު ނެތް އެހެންވެ އަހަރެން މި އައީ ރާޔާ ގާތުގަ އެހީއަށް އެދެން” އިވާން އެއް މިޔަކަޅިން ހީލާފައި ބުނެލި އެވެ. “ކީއް ކުރަން ވީ” ރާޔާ ލާނެތް ގޮތަކަށް ބުނެލި އެވެ. “އޯކޭ ހިންގާ ކޮންޕެނީ އަށް” އިވާން މިހެން ބުނުމަށް ފަހު ރާޔާގެ އަތުގެ ތަނބިކަށީގައި ހިފާފައި ރާޔާ ހިފައިގެން ހިނަގާގަތީ ކާރާއި ދިމާލަށް ށެވެ.\n“މާމާ!! ދޮންތި ހާދަ ބިޒީ ކޮށް އެއުޅެނީ އެންމެ ފުރަތަމަ ދުވަހުގަ؟” ރީށާ ހައިރާން ވިއެވެ. “މާމަ ބުނާނެ އެއްޗެއް ނެތް ދަރިފުޅާ ހިންގާ މާމަ އާ އެކު ތާސްބާ ކުޅެން ދާން ދޯ؟” ރުގިއްޔާ މިހެން ބުނެފައި ރީށާ އާއި އެކު ގޭތެރެއަށް ވަނެވެ.\nކާރަށް އެރުމަށް ފަހު ރާޔާ ސީޓް ބެލްޓް އެޅުވި އެވެ. އިވާން ވެސް ކާރަށް އަރާފައި ސީޓް ބެލްޓު އެޅުވި އެވެ. އިވާން ކާރު ސްޓާޓް ކޮށް ލުނަށް ފަހު ކާރު ދުއްވަން ފެށި އެވެ. އިވާން މިސްރާބު ޖެހީ ޕީ.އެޗް.އެލް ކޮންޕެނީ ގެ ޕާކިން ލޮޓަށް ށެވެ. ކާރު ގޮސް މަޑު ކުރުމުން ރާޔާ އާއި އިވާން ކާތުން ފޭބި އެވެ. ދެން އެ ދެމީހުން ކޮންޕެނީ އަށް ވަތް އިރު އެކަކު ވެސް ނޫޅެ އެވެ. ދެން އެ ދެމީހުން ދިޔްއީ ޗެއަރ މެން ގެ އޮފީހަށް ށެވެ. ރާޔާ ގޮސް އެތާން ގައި ހުރި ސޯފާ ގައި އިށީން ދެލި އެވެ.އިވާން ގޮސް އޭނާގެ ޑެސްކު މަތީގައި ހުރި ފައިލްތަށް ގޮސް ރާޔާގެ އަތަށް ދިނެވެ. “އަން އަހަންނަކަށް ނޭންގެ މިކަހަލަ ހައި ލެވަލް ބިޒަނަސް އެއް އެހެންވެ އަހަރެން ރާޔާ ގާތުގައި އެހީއަށް ދިޔައީ ހެލްޕް ވެދޭނަން ތަ؟” އިވާން ފައިލް ތަށް އެތާން ގައި ހުރި ކޮފީ ޓޭބަލް މަތީގައި ބެހެއްޓުމަށް ފަހު ބުނެލި އެވެ. “އޯކޭ އެކަމު އަހަންނަށް ލެޕްޓޮޕް އެއް ލިބި ދާނެ ތަ؟” ރާޔާ ބުނެލި އެވެ. “ޔާ މަޑު ކޮށްލާ އިންގެ” މިހެން ބުނެފައި އިވާން ދިޔައީ އެތާން ގައި ވަހައްޓާފައި ހުރި ލެޕްޓޮޕް ބަލަ އެވެ. ލެޕްޓޮޕް ހިފައިގެން އައިސް ރާޔާ އަތަށް ދިނުމަށް ފަހު އިވާން އޭނާގެ ޑެސްކު ކާރީގައި އިށީންނި އެވެ. އިވާން އޭނާގެ ކޮންޕެނީގެ ގޮދަޑި ތަކާއި އޭއްޗިސް ގެ ޑިޒައިން ތަށް ކުރަހަން ފެށި އެވެ. ރާޔާވެސް މަސްއްކަތާގެން ކުރި އަށް ދިޔަ އެވެ.\n“އޭ ރިޗް ބޯއި” ރާޔާ އިވާން އަށް ގޮވާލި އެވެ. “ކީކޭ ޕުއާ ގާރލް ” އިވާން ރައްދުގައި ބުނެލި އެވެ. “ކޮފީ ތައްޓެއް ގެނެސް ދީބަ އަދި ކޮބާތަ ކުރީގެ ފައިލް ތައް” ރާޔާ ބުނެލި އެވެ. “ކުރީގެ ފައިލް ތައް ހުންނާނެ މި ކަބަޑް ތެރޭގަ އެންޑް އަހަރެން އެބަ އަންނަން ކޮފީ ތައްޓެއް ހިފާގެން” މިހެން ބުނެފަ އިވާން ދިޔައީ ބޭ ރަށް ށެވެ. ރާޔާ ގޮސް އަލަމާރި ހުޅުވާ ފައި ފައިލް ތަށް ލޯދަން ފެށި އެވެ. ދެން މަތީގައި ހުރި ފައިލް ތަށް ފެނުމުން ރާޔާ ކޮރަން ފެށި އެވެ. އެކަމަކު އޭނާގެ އަތެއް ނުފޯރި އެވެ. ދެން އެތާންގައި ހުރި ގޮނޑި އަކަށް އަރާފައި އަތް ފޯރާތޯ ބެލި އެވެ. އެކަމަކުވެސް އޭނާގެ އަތެއް ނުފޯރި އެވެ. ދެން ރާޔާ ކޮރަން ފެށި އެވެ. ކޮރާގެން ރާޔާ ފައިލް ތަކުގައި ރީއްޗަށް ހިފާލެވުނެވެ. ނަމަވެސް ރާޔާގެ ބެލެންސް ގެއްލިގެން ވެއޓެން ދިޔަ އެވެ. އެވަގުތު އިވާން އައިސް ކެބިން ތެރެއަށް ވަތްއިރު ރާޔާ ވެއްޓެން ދިޔުމުން އޭނާގެ އަތުގައި ހުރި ކޮފީ ތަށި ދޫކޮށް ލާފައި ހިފުމަށް އެދިމާލަށް ދިޔަ އެވެ. އިވާން އެތާންގައި މަޑު ކޮށްލި ތަނާހެން ރާޔާ އިވާން ގެ ގާމައްޗަށް ވެއްޓުނެވެ. ރާޔާ ހުރީ ބިރުން ލޯ މަރާގެން އިވާން ގެ މޭމަތީގައި ބޯ އަޅާލާގެން އެވެ. “ރާޔާ އާޔޫ އޯކޭ” އިވާން މިހެން ބުނުމުން ރާޔާ އޭނާގެ ދެ ލޯ ހުޅުވާ ލާފައި އިވާން ގެ މޭމަތިން ބޯ ހިއްލާލި އެވެ. “އި..އި..އިވާން” ރާޔާ އިވާނއގެ މޫނަށް ބަލާލުމަށް ފަހު އޭނާގެ ދެ ކޯ މަތިން ޖަންބު ކުލަ އެރި އެވެ. “ރާޔާ އޯކޭތަ” އިވާން އަނެއްކާވެސް އަހައިލި އެވެ. “ޔާ އަ..އައި.. އައިމް ފައިން” ރާޔާ ލަދުން ހުރެ ބުނެލި އެވެ. “ގޫޑް ހިންގާ މި ރެއަށް ނިންމާލަން ދޯ” އިވާން މިހެން ބުނެފައި ބިންމައަޗަށް ވެރިފައި ހުރި ފައިލް ތަށް ނަގަން ފެށި އެވެ. ރާޔާ ވެސް އިވާން އަށް އެހީވާން ފެށި އެވެ. ފައިލް ތަށް ނަގާނިންމާފައި ރާޔާ އެތާންގައި އަޅުވާފައި އޮތް ފޮތި ކޮޅަކުން ބިންމައްޗަށް ވެރިފައި ހުރި ކޮފީ ތަށް ފުހަން ފެށި އެވެ. ފުހެ ނިންމާފައި ފެން ކޮޅަކުން ފޮތި ކޮޅު ދޮވުމަށްފަހު ހިއްކަން އެޅި އެވެ.\nއިވާން އާއި ރާޔާ ގޮސް ކާރަށް އެރި އެވެ. “ރާޔާ! ހަންދާން ވޭތަ އަހަރެމެން އެންމެ ފުރަތަމް ދިމާވި ދުވަސް؟” އިވާން ހުރެލާފައި އަހާލި އެވެ. “ހެކް ޔާ އަހަރެން އިވާން ގެ ބޫޓަށް އައިސް ކޮރީމް އެޅި ދުވަސް” ރާޔާ ބޮޑަށް ހީލުމަށް ފަހު ބުނެލި އެވެ. “އައިމް ގެސިން ނޮޓް ރާޔާ ޔޫޑޯންޓް ރިމެންބާ އަހަރެމެން ނަކީ ސްކޫލް ގަ އުޅުނު އިރު ފްރެންޑްސް ރާޔާ އަހަރެން މަތިން އެއްގޮތަކަށް ވެސް ހަނދާނެއް ނެތް” އިވާން ހިތާހިތުން ބުނެލި އެވެ. “އިވާން ހިންގާ ދާން” ރާޔާ ބުނެލި އިވާން ގެ ކޮނޑު ގައި ކޮއްޓާލާފައި ބުނެލި އެވެ. “ހަހް ހިންގަ” އިވާން ބުނެލި އެވެ.މިހެން ބުނުމަށް ފަހު ކާރު ސްޓާޓް ކޮށްލުމަށް ފަހު ދުއްވަން ފެށި އެވެ. އިވާން ގޮސް ކާރު މަޑު ކުރީ ރާޔާމެން ގޭގެ ދޮރު މަތީގަ އެވެ. ރާޔާ ކާރުން ފޭބުމަށް ފަހު އަވަހަށް ގެއަށް ވަނެވެ. އިވާން ދެން މިސްރާބު ޖެހީ އޭނާގެ ގެއަށް ށެވެ.\nއޭނާ ގެ އަށް ގޮސް ވތް އިރު ނިޝާނާ ހުރީ އިވާން ނައިސް ގެން ލަސްވެފަ އެވެ. “އިވާން ކޮންތާކުން ތަ ތި އައީ؟” ނިޝާނާ އަހައިލި އެވެ. “މިއައީ ކޮންޕެނީ ގައި ހުރި ނުނިމޭ ޑޮކިޔުމެންޓް ތަކެއް ހަދާފައި އަހަރެންގެ ސެކްރަތަރީ ގެއަށް ލާފަ…މަންމާ އަދި ވާހަކަ އެއް ބުނަންތަ އެއީ އަހަރެމެންގެ ކޮންޕެނީ ގެ ސިކްސެސް އޭނަ ނާނަމަ އަހަރެމެންގެ ކޮންޕެނީ އޮންނާނީ އެންމެ ތިރީގަ… އެންޑް މަންމާ ކާން ހަދާދީބަ ވަރަށް ބަންޑުހާވެއްޖެ” އިވާން މިހެން ބުނެފައި ދިޔައީ އޭނާގެ ކޮޓަރިއަށް އެއްޗިސް ބަދަލް ކުރަން ށެވެ. އެއްޗިސް ބަދަލް ކޮއްގެން ތިރިއަށް ފާބާ ބަލާލި އިރު މޭޒުމަތި ހުރީ އެއްކޮށް ފުރާލާފަ އެވެ.\n“މަންމާ އަހަރެން އެކަޏޭ ކާންހުރީ” އިވާން ހައިރާން ވި އެވެ. “ދަރިފުޅު އެކަންޏެއް ނޫން ހުރީކީއެއް ދަރިފުޅު ގެ ދޮންތަ ވެސް އަދި އެއް ނުކާ އެހުރީ” ނިޝާނާ މިހެން ބުނުމުން އިވާން ދުއްވާގަތީ އޭނާގެ ދޮންތަ އީޝަލް ގެ ކޮޓަރި އަށް ށެވެ. “ދޮންތާ!!!!” އިވާން އަޑު އޮތް ކޮޅަށް ގޮވާލި އެވެ.\n❤❤wow vrh reethi mi part❤❤\nޅެން ލޯބި February 13, 2021\nއެހެނިހެން ދީނީ ލޯބި October 12, 2018


BREAKING NEWS: Italy In 196 Meehaku Maruvejje - Vaguthu\nއިޓަލީން 196 މީހަކު މަރުވެއްޖެ\nކޮވިޑް-19 ޖެހިގެން ފާއިތުވި 24 ގަޑިއިރުގެ ތެރޭގައި އިޓަލީވިލާތުން އަނެއްކާވެސް 196 މީހަކު މަރުވެއްޖެއެވެ.\nމިހާތަނަށް ކޮވިޑް-19 ޖެހިގެން އިޓަލީވިލާތުން މަރުވި މީހުންގެ އަދަދު ވަނީ 827 އަށް އަރާފައެވެ. އިތުރު 2313 މީހަކު މިއަދު ވަނީ އިޓަލީވިލާތުން ކޮވިޑް-19 އަށް ފައްސި (ޕޮޒިޓިވް) ވެފައެވެ. އަދި މިހާތަނަށް އިޓަލީވިލާތުން ބަލި ޖެހުނު މީހުންގެ އަދަދު ވަނީ 12000 އަށް އަރާފައެވެ.\nއިޓަލީވިލާތުން މިހާތަނަށް ބަލިން ރަނގަޅު ވެފައި ވަނީ 1045 މީހުންނެވެ. ފާއިތުވި 24 ގަޑިއިރުގެ ތެރޭގައި ބަލިން ރަނގަޅުވީ 40 މީހުންނެވެ. އެހެންކަމުން މިހާރު ވެސް އިޓަލީވިލާތުގައި ބަލި ޖެހިފައި ތިބި 10590 މީހުން އެބަތިއްބެވެ.\nއިޓަލީވިލާތުގެ 20 ރީޖަންގެ ތެރެއިން 13 ރީޖަން އަކުން މިހާރު ވަނީ ބަލި ޖެހިގެން މީހުން މަރުވެފައެވެ.\nއިޓަލީވިލާތުގެ ހެލްތު މިނިސްޓްރީން ބުނީ މިހާތަނަށް އެގައުމުގެ 73000 މީހުން ކޮވިޑް-19 އަށް ޓެސްޓް ކޮށްފައިވާ ކަމަށެވެ.\nކޮވިޑް-19 އެންމެ ބޮޑަށް ފެތުރުމުން ޗައިނާ އަށް ވުރެ މަރުވާ މީހުންގެ ނިސްބަތް އިޓަލީވިލާތުގައި މައްޗަެވެ. އެންމެ ބޮޑަށް ބަލި ފެތުރިފައިވާ ލޮމްބާޑީ ސަރަހައްދަށް ބަލާއިރު އެސަރަހައްދުން ބަލި ޖެހޭ މީހުންގެ ތެރެއިން 6.2 އިންސައްތަ މީހުން މަރުވެއެވެ. ނަމަވެސް ހުރިހާ ސަރަހައްދެއްގެ އެވްރެޖަށް ބަލާއިރު މަރުވާ މީހުންގެ ނިސްބަތް އުޅެނީ 3.7 އިންސައްތައިގައެވެ.\nއިޓަލީވިލާތުގެ ސަރުކާރުން ވަނީ އަންގާރަ ދުވަހުން ފެށިގެން މުޅި އިޓަލީވިލާތް ކަރަންޓީން ކޮށްފައެވެ. އަދި އާއްމުން އެއްވެ އުޅޭ ތަންތަން ބަންދުކޮށް، އެއްވުންތަކާއި، ޕާޓީތައް ބޭއްވުން ވަނީ މަނާކޮށްފައެވެ.\nއިޓަލީވިލާތުގެ މީޑިއާތަކުން ބުނާ ގޮތުގައި އެގައުމުގެ އެންމެ އުތުރާއި އެންމެ ދެކުނުގެ ސަރަހައްދުތަކުގައި ބަލި ދަނީ އަދިވެސް ހަލުވިކަމާއި އެކު ފެތުރެމުންނެވެ.\nކޮވިޑް-19 އާއި ދެކޮޅަށް މަސައްކަތް ކުރުމަށް އިއްޔެ އިޓަލީވިލާތުގެ ސަރުކާރުން ވަނީ 25 ބިލިއަން ޔޫރޯގެ ބަޖެޓެއް އެކުލަވާލާފައެވެ.


Fenunee cartoon eh, dheenaa dhekolhu report eh nufenunu: Jameel\nކުރީގެ ނައިބު ރައީސް ޑރ. މުހައްމަދު ޖަމީލް އަހުމަދު. މިހާރު އެމަނިކުފާނު ފެންނަނީ އިދިކޮޅުގެ އިސް ސަފުން. -- އަވަސް ފައިލް ފޮޓޯ\nދެ ރައީސުން ހެން "ހީވާ" ކާޓޫނެއްގެ މައްސަލަ ރައްޔިތުންގެ މަޖިލީހުގައި ހޫނުވުމުން އަންތަރީސްވެއްޖެ ކަމަށާއި އެކަމަކު ދީނަށް ފުރައްސާރަކޮށް މޯލްޑިވްސް ޑިމޮކްރަސީ ނެޓްވާކް (އެމްޑީއެން) އިން ނެރުނު ރިޕޯޓާ ގުޅިގެން އެފަދަ ޖޯޝެއް ނުފެނުނު ކަމަށް ވިދާޅުވެ ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދު މަޖިލީހަށް ވަރަށް ބޮޑަށް ފާޑުވިދާޅުވެއްޖެ އެވެ.\nނަސްރުގެ ދުވަހާ ގުޅިގެން ކުރިމިނަލް ކޯޓުގެ އިޖުތިމާއީ ކަންކަމުގައި މަޝްވަރާކޮށް ހިޔާލު ބަދަލު ކުރުމަށް ހަދާފައިވާ ވައިބާ ގުރޫޕަށް އެ ކޯޓުގެ އިސް ގާޒީ އަހުމަދު ހައިލަމް ފޮނުއްވި ތަހުނިޔާގެ މެސެޖް ލީކްކޮށްލާފައިވާއިރު، އެ މެސެޖްގައި ހިމެނޭ ކުރެހުމުން ފެންނަނީ ރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ކަރުގައި ޗޭނު ޖަހައި ދަމާފައި ގެންދާ ތަނެވެ. އޭގެ އިތުރަށް ބާޣީ ލުތުފީ އާއި އެހެން ވެސް އެ ބަޣާވާތާ ގުޅޭ މީހުން ކުރެހުމުގައިވެ އެވެ.\nގާޒީ ހައިލަމްގެ ވާހަކަ އިއްޔެ މަޖިލީހުގެ ތަޅުމުގައި ދައްކަން ފެށުމުން ހޫނުވެ މަޖިލީހުގެ ނިޒާމް ވަނީ ގެއްލިފަ އެވެ. މަޖިލީހުގެ ސާފު އަގުލަބިއްޔަތު އޮތް އެމްޑީޕީގެ ގިނަ މެންބަރުން ވަނީ އެކަމާ ވަރަށް ބޮޑަށް ހައިލަމަށް ފާޑުކިޔައިފަ އެވެ. އަދި އެކަމުން ދައްކުވައި ދެނީ، ހައިލަމްގެ ފިކުރު ހުރި ގޮތް ކަމަށާއި، އޭނާގެ ފަނޑިޔާރުކަމުގެ ޝަރުތު ގެއްލިފައިވާ ކަމަށްވެސް ބައެއް މެންބަރުން ވަނީ ތަކުރާރުކޮށް ވިދާޅުވެފަ އެވެ.\nއެ މައްސަލައާ ގުޅިގެން ޖަމީލް ވިދާޅުވީ މަޖިލީހުގެ މެޖޯރިޓީ މެންބަރުން އުޅުނު ގޮތުން އަންތަރީސްވެއްޖެ ކަމަށާއި، އެ މެންބަރުންނަށް ފެނިވަޑައިގަތީ ދެ ރައީސުންހެން ހީވާ ގޮތަށް ކުރަހާފައިވާ ކާޓޫނެއް ކަމަށެވެ.\n"އުންމަތުގެ ނަބިއްޔާއަށް ނިސްބަތްކޮށް ނެރުނު މުޑުދާރު ރިޕޯޓުގެ މައްސަލައިގައި މި ޖޯޝެއް ނުފެނޭ. މުސްލިމުންނަށް އެންމެ އަސަރުކުރަން ވާނީ ދީނަށް ފުރައްސާރަ ކުރުމުން،" އެމްޑީއެންގެ ރިޕޯޓަށް އިޝާރާތް ކުރައްވަމުން ޖަމީލް އިތުރަށް ވިދާޅުވި އެވެ.\nނަސްރުގެ ދުވަހުގެ ތަހުނިޔާ ފޮނުއްވި މެސެޖްގައިވާ ކެރުހުމުގައި ރައީސް ސޯލިހު ހިމެނޭކަން ނޭނގޭ ކަމަށް ވިދާޅުވެ، ގާޒީ ހައިލަމް ވަނީ ރައީސްގެ އިތުރުން ރައްޔިތުންގެ ކިބައިން މާފަށް އެދިވަޑައިގެންފަ އެވެ.\nއެ ކުރެހުމާއެކު ހައިލަމް ނަސްރުގެ ދުވަހުގެ ތަހުނިއްޔާ ފޮނުއްވި މަައްސަލަ ހޫނުވެ އިއްޔެ ޖުޑީޝަލް ސާވިސް ކޮމިޝަން (ޖޭއެސްސީ)ގެ ކުއްލި ބައްދަލުވުމެއް ބާއްވައި އެ މައްސަލަ ބަލަން ވަނީ ނިންމާފަ އެވެ. އެ މައްސަލާގައި ހައިލަމް މިއަދު ހެނދުނު ހާޒިރު ކުރާއިރު، ޖޭއެސްސީއިން ބުނީ އެއީ ސާބިތުވެއްޖެނަމަ ގާޒީ ހައިލަމްގެ ސުލޫކީ މައްސަލައެއް ކަމަށެވެ.\nއެމްޑީޕީ ރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު + ޑރ. މުހައްމަދު ޖަމީލް އަހުމަދު ކްރިމިނަލް ކޯޓް ނަސްރުގެ ދުވަސް ޝަރުއީ ދާއިރާ ޝަރުއީ ދާއިރާ ރިފޯމް ކުރުން ދީނަށް ފުރައްސާރަ ކުރުން


ގއ.މާމެންދޫ ޕޮލިސް ސްޓޭޝަންގައި މަސައްކަތް ކުރާ މޯލްޑިވްސް ޕޮލިސް ސަރވިސްގެ މުވައްޒަފުންނާއި ފުލުހުންގެ ބެލުމުގެ ދަށަށް ގެނެވޭ ފަރާތްތަކަށް ކައްކައި ކާންދޭނެ ފަރާތެއް ހޯދުން\nގއ.މާމެންދޫ ޕޮލިސް ސްޓޭޝަންގައި މަސައްކަތްކުރާ ފުލުހުންނާއި ފުލުހުންގެ ބެލުމުގެދަށަށް ގެނެވޭ މީހުންނަށް ކައްކައި ކާންދޭނެ ފަރާތެއް ހޯދުމަށް ބޭނުންވެއެވެ. ވީމާ މި މަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝައުގުވެރިވެލައްވާ ހުރިހާ ފަރާތްތަކަށް ހުޅުވާލަމެވެ.\n3. ބީލަމުގައި ރަޖިސްޓްރީ ވެވޭނެ އެންމެ ފަހުވަގުތަކީ 10 ސެޕްޓެމްބަރ 2019 ގެ 16:00 އެވެ. ބީލަމަށް ރަޖިސްޓްރީ ކުރަން ދެވިފައިވާ ގަޑީގެ ފަހުން ލިބޭ އެއްވެސް ފޯރމެއް ބަލައި ނުގަނެވޭނެ ވާހަކަ ބީލަންވެރިންގެ މަޢުލޫމާތަށްޓަކައި ދަންނަވަމެވެ\n4. ޕްރީބިޑް އޮންނާނީ ތިރީގައި ބަޔާންކޮށްފައިވާ ވަގުތާއި ތާރީހުގައި ގއ.މާމެންދޫ ޕޮލިސް ސްޓޭޝަން ގައެވެ.\n5. ބީލަން ހުޅުވުން އޮންނާނީ 17 ސެޕްޓެމްބަރ 2019 ދުވަހުގެ 14:00 ގައި ގއ.މާމެންދޫ ޕޮލިސް ސްޓޭޝަން ގައެވެ. ބީލަންތައް ހުންނަަން ވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށްދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ. ގަޑި ޖެހުމަށްފަހު ހުށަހަޅާ ބީލަންތައް ބަލައި ނުގަނެވޭނެ ވާހަކަ މަޢުލޫމާތަށްޓަކައި ދަންނަވަމެވެ.\n8. ޕްރޮޖެކްޓާއި ގުޅޭ ގޮތުން އެއްވެސް ސުވާލެއް ވާލެއް ވާނަމަ 11 ސެޕްޓެމްބަރ 2019 ދުވަހުގެ 14:00 ގެ ކުރިން ތިރީގައިވާ އެޑްރެހަށް އީ-މެއިލް ކުރަންވާށެއެވެ.\nސުންގަޑި: 10 ސެޕްޓެންބަރު 2019 1600


ޑެންގީ ހުން - ވިކިޕީޑިއާ\nޑެންގީ ހުން (އިނގިރޭސި ބަހުން: Dengue Fever) އަކީ ވައިރަސް އެއްގެ ސަބަބުން ޖެހޭ ހުމުގެ ވައްތަރެކެވެ. މިއީ ހޫނު ގައުމު ތަކުގައި ވަރަށް ޢާންމު ބައްޔެކެވެ. މިބަލި ޖައްސާ ފްލޭވި ވައިރަސްގެ ގުރޫޕްގެ ވައިރަހެއްގެ ސަބަބުންނެވެ. މިވައިރަހުގެ ތަފާތު4ވައްތަރެއް ވެއެވެ. މިބަލި ފެތުރިގެންދަނީ އީޑްޒް އިޖިޕްޓި ކިޔޭ މަދިރިއެއްގެ ސަބަބުންނެވެ. ޢަންމުގެތެއްގައި މިމަދިރި ހަފަނީ ފަތިހުގެ ވަގުތު އިރުއެރުމުގެ ކުރިންނެވެ. އަދި ބައެއް ފަހަރު ދުވާލު ގައި ވެސް ހަފައެވެ.\nޑެންގީ ހުމަކީ ފްލޭވި ވައިރަސް(އިނގިރޭސި ބަހުން: Flavivirus) ގުރޫޕަށް ނިސްބަތްވާ ޑެންގީ ވައިރަސް(އިނގިރޭސި ބަހުން: Dengue Virus) ގެ ސަބަބުން ޖެހޭ ބައްޔެކެވެ. މިވައިރަސް އުފުލާ ނުވަތަ ވައިރަސް ފަތުރާ މަދިރިއަށް ކިޔަނީ އީޑީސް(Aedes) އެވެ. ޑެންގީ ހުން ޖައްސާ ވައިރަސްގެ ތަފާތު4ބާވަތެއް ވާކަމަށް ވަނީ ފާހަގަ ކުރެވިފައެވެ. ޢާންމު ގޮތެއްގައި ހޫނު ހިސާބު ތަކުގައި ފެތުރޭ މިބަލި އޮސްޓްރޭލިޔާ، އެފްރިކާ، އަދި އޭޝިޔާ ޕެސިފިކްގެ ގައުމުތަކުން ފެންނަކަން ފާހަގަ ކުރެވެއެވެ.\nޑެންގީ ހުން އަކީ މަދިރީގެ ޒަރީޢާއިން ފެތުރޭ ވައިރަލް ހުމެކެވެ. ޑެންގީ ހުން ޖައްސާ ވައިރަސް ނުވަތަ ޑެންގީ ވައިރަސް ގެ ހަތަރު ވައްތަރެއް މިހާތަނަށްވަނީ ފެނިފައެވެ. މިވައިރަހުގެ ކޮންމެ ބާވަތަކުން މީހަކަށް ބަލިޖެހެނީ އެއްފަހަރު އެވެ. އީޑީޒް އިޖިޕްޓައި، އަދި އީޑީޒް އަލްބޯޕިކްޓަސް މަދިރިން އުފުލާ މިވައިރަސް އިންސާނާގެ ހަށިގަނޑަށް ވާޞިލްވަނީ ޖަރާސީމް އަށަގެންފައިވާ މަދިރި އިންސާނާ ގައިގައި ހަފާ ވަގުތު އެވެ. ޑެންގީ ހުމަކީ މަދިރި ހެފުމަކާއި ނުލައި އެކަކު ގައިން އަނެކަކުގެ ގަޔަށް އަރާ ބައްޔެއް ނޫނެވެ.\nޑެންގީ ހުމާއި ޑެންގީ ހުމުގެ ނުރައްކާތެރި ބާވަތް ކަމަށްވާ ޑެންގީ ހެމޮރޭޖިކް ހުން އަކީ ދެކުނު އޭޝިޔާ، ލެޓިން އެމެރިކާ އަދި ހުޅަގު ޕެސިފިކް ގެ ގައުމުތަކުން ފެންނަ ބައްޔެކެވެ. މިއީ ކުޑަކުދިންނާއި ބޮޑެތި މީހުންނަށް ވެސް ޖެހޭ ރޯގާ އެކެވެ. ދިވެހިރާއްޖެއިން ފުރަތަމަ ފަހަރަށް ޑެންގޫ ހުން ފެނިފައިވަނީ 1980 ގެ އަހަރުތަކުގައެވެ. މިހާތަނަށް ގިނަ އަދަދެއްގެ މީހުންނަށް މިހުން ޖެހިފައި ވެއެވެ. އަދި ބަލި ފެތުރެމުންދާ މިންވަރު އެއްއަހަރުން އަނެއް އަހަރަށް އިތުރުވަމުން ދެއެވެ. ނަމަވެސް ޒަމާނީގެ ފަރުވާގެ ސަބަބުން މިބަލީގައި މަރުވާ މީހުންގެ އަދަދު ވަނީ މަދުކުރެވިފައެވެ.\nޑެންގީ ހުމަކީ ދުނިޔޭގެ ހޫނު ގައުމުތަކުގައި އުޅޭ ބައްޔެކެވެ. މިބަލި ފަތުރާ މަދިރިވެސް އުޅެނީ އެފަދަ ހޫނު ހިސާބުތަކުގައެވެ. ކޮންމެ އަހަރަކު އެތައް މިލިޔަން ބަޔަކަށް މިހުން ޖެހޭކަމަށް ތަފާސް ހިސާބު ތަކުން ދައްކައެވެ. ބައެއް ފަހަރު އެތައް ހާސް ބަޔަކު މަރުވެދެއެވެ. ޑެންގީ ހުން މިހާރު ވެފައިވަނީ މަދިރީގެ ޒަރީޢާއިން ފެތުރޭ އެންމެ ނުރައްކާތެރި އެއްބަލި ކަމުގައެވެ. ޑެންގީ ހުން ޖެހޭ މިންވަރު، މީހާގެ ޢާންމު ޞިއްޙަތު ހުންނަ މިންވަރާއި، އަދި އުމުރާ ގުޅެއެވެ. އަދި ބަލީގެ ޢަލާމާތްތައް ފެންނަ މިންވަރު ބިނާވެފައި އޮންނަނީ އެމީހެއްގެ ޞިއްޙަތާ ޢުމުރުގެ މައްޗަށެވެ. މިބަލީގެ ޢަލާމާތްތައް ފެންނަނީ މިދެކަންތަކާ ގުޅިގެންނެވެ.\n1 ޑެންގީ ވައިރަސް\n2 ޑެންގީގެ ވައްތަރުތައް\n2.1 ޑެންގީ ހެމޮރޭޖިކް ހުން\n2.2 ލޭނާރު ފަޅައިގެން ގޮސް ލޭއަންނަ ވައްތަރުގެ ޑެންގީ ހުމުގެ އަލާމާތްތައް އަދި ޝޮކް\n3 ޑެންގީ ވައިރަސް ހަށިގަނޑަށް ވާޞިލްވުމުން ވެދާނެ ގޮތްތައް\n3.1 ތަފާތު ނުކުރެވޭ ހުން\n4 ބަލި ފެތުރުން\n5 ޑެންގީ ބަލި އިތުރުވަމުން ދިއުން\n6 ޑެންގީ ހުން ޖައްސާ މަދިރި\n7 ބަލިޖެހުމުން ފެނިދާނެ ޢަލާމާތްތައް\n8.1 ޓޯނިކޭ ޓެސްޓު\n8.2 ޕަލްސް ޕްރެޝަރ\n9 ޑެންގީ ހުމުން ރައްކާތެރިވުން\n10 މަދިރި ކޮންޓްރޯލް ކުރުން\n11 ޑެންގީ ހުމަށްދެވޭ ފަރުވާ\n12 ބަލި ދެނެގަތުން\n12.2 އެހެން ޢަލާމާތްތައް\n12.3 ޑެންގީ ހެމޮރޭޖިކް ހުން ޖެހިފައިވާ މީހެއްގެ ލޭގެ ޓެސްޓްތަކުން ފެންނާނީ:-\n13 ޑެންގީ ހުން އަވަހަށް ދެނެގަތުން\n13.1 ކުރަންވީ ކަންތައްތައް\n14 ހޮނޑުލެވޭނަމަ ދެވޭ ފަރުވާ\n14.1 ބަލި ގޯސްވާކަން ދެނެގަންނާނޭގޮތް\n14.2 ކޮށްގެން ނުވާނޭ ކަންތައްތައް\n14.3 ބަލިވެ ބޮޑުވެ ނުރައްކާތެރިވަމުން އާދޭތޯ ބަލާނެގޮތާއި އެފަދަ ނިޝާންތައް\n14.4 ބަލީގެ ނުރައްކާ މަރުޙަލާއަށް ވާޞިލްވާ ނިޝާންތަކަކީ:-\n15 ލޭގެ އޮލަމިން ބެލުން\n15.1 ލޭގެ އޮލަމިނަށް ބަދަލު އައުމުން ވާގޮތް:-\n15.2 ބަލިވެ ބޮޑުވެ ނުރައްކާތެރިވަމުން އާދޭތޯ ބަލާނެގޮތާއި އެފަދަ ނިޝާންތައް\n15.4 ޑެންގީ ހުން ޖެހިފައިވާ މީހުންގެ ތެރެއިން ޚާއްޞަ ސަމާލުކަމެއް ދޭންވީ މީހުން\n15.5 ޑެންގީ ހެމޮރޭޖިކް ހުންޖެހިފައިވާ ބަލިމީހާ މޮނީޓަރ ކުރާނޭގޮތް:-\n15.6 ޑެންގީ ހެމޮރޭޖިކް ޝޮކް ޖެހިފައިވާ ބަލިމީހާ މޮނީޓަރ ކުރާނޭގޮތް:-\nޑެންގީ ވައިރަސް އަކީ ފްލެވިވިރިޑޭ ޢާއިލާ އަށް ނިސްބަތްވާ އާރް.އެން.އޭ ވައިރަހެކެވެ. ޖަޕަނީސް އެންކެފަލައިޓިސް، ހުޅަނގު ނީލަކޯރު ހުން، އަދި ރީނދޫ ހުން އަކީ ވެސް މިއާއިލާގެ ވައިރަސް ތަކުން ޖެހޭ ބަލިތަކެވެ.\nޑެންގީ ހުން ޖައްސާ ވައިރަސްގެ4ބާވަތެއް މިހާތަނަށް ވަނީ ފެނިފައެވެ. އެއީ ޑެން1،2،3،4 މިއެވެ. މިވައިރަހުގެ ކޮންމެ ބާވަތަކުން މީހަކަށް ބަލިޖެހެނީ އެއް ފަހަރު އެވެ. ވައިރަހުގެ އެއްބާވަތުން ހުން ޖެހުނުކަމަށް ވިޔަސް ވައިރަހުގެ ދެވަނަ ބާވަތަކުން ރައްކާތެރިކޮށެއް ނުދެއެވެ. ފުރަތަމަ ފަހަރަށް ޑެންގީ ހުން ޖެހުމުން ކިޔަނީ ޕްރައިމަރީ ޑެންގީ އިންފެކްޝަން އެވެ. އަދި ދެވަނަ ފަހަރަށް ޖެހުމުން ކިޔަނީ ސެކަންޑަރީ ޑެންގީ އިންފެކްޝަން އެވެ.\nޑެންގީ ޖައްސާ4ވައިރަހުންކުރެ ކޮންމެ ވައިރަހަކުންމެ، ހުމުގެ ނުރައްކާތެރި ބާވަތްކަމަށްވާ ޑެންގީ ހެމޮރޭޖިކް ހުން، އަދި ޑެންގީ ޝޮކް ސިންޑްރޯމް ޖެހިދާނެއެވެ. ދެވަނަ ފަހަރަށް ވައިރަސް ވާޞިލްވާ 16 އަހަރުން ދަށުގެ ކުދިންނަށް ގާތީ ޑެންގީ ހެމޮރޭޖިކް ހުން ޖެހުމެވެ. ނަމަވެސް ފުރަތަމަ ފަހަރަށް ޑެންގީ ޖެހޭ 1 އަހަރުން ދަށުގެ ކުދިންނާއި، ޑެންގީ ވައިރަސް 1 އަދި3ފުރަތަމަ ފަހަރަށް ޖެހޭ ކުދިންނަށް ޑެންގީ ހެމޮރޭޖިކް ހުން، އަދި ޑެންގީ ޝޮކް ސިންޑްރޯމް ޖެހިދާނެއެވެ.\nޑެންގީ ހުން އަކީ ވަރުގަދަ ހުމެކެވެ. މިއީ ގައިގާ ރިއްސާފާ އަންނަ ހުމެކެވެ. މިހުން ކުދިންނާއި ބޮޑެތި މީހުންނަށް ވެސް ޖެހެއެވެ. މިވައްތަރުގެ ހުން ޖެހުމުން ފުރާނަ އަށް ނުރައްކާތެރިވަނީ ވަރަށް މަދު ފަހަަރަކު އެވެ.\nޑެންގީ ހެމޮރޭޖިކް ހުންEdit\nޑެންގީ ހެމޮރޭޖިކް ހުން އަކީ ޑެންގީ ހުން ގެ ނުރައްކާތެރި ވައްތަރެވެ. މިއީ ޑެންގީ ހުން ޖެހުމުން ލޭނާރު ފަޅައިގެންދާ ވައްތަރު ނުވަތަ ޑެންގީ ހުން ޖެހުމުން ލޭފާއްދާ ވައްތަރު އެވެ. އެހެން ގޮތަކަށް ބުނާނަމަ މިއީ ޑެންގީ ހުން ޖެހުމުން ލޭނާރުތައް ފަޅައިގެން ގޮސް ހަށިގަނޑުގެ ބައިތަކުން ލޭއަންނަ ވައްތަރެވެ.\nލޭނާރު ފަޅައިގެން ގޮސް ލޭއަންނަ ވައްތަރުގެ ޑެންގީ ހުމުގެ އަލާމާތްތައް އަދި ޝޮކްEdit\nޑެންގީ ހުމުގެ ޢަލާމާތްތަކާއި އެއްވައްތަރުގެ ޢަލާމާތްތައް ފެނުން\nމެދު ނުކެނޑި ބޮޑަށް ބަނޑުގައި ރިއްސުން\nހަމުގެ ކުލަ ފަނޑުވެ ދޮން ފޫޑު ކުލައެއް ޖެހުން\nނޭފަތުން ލޭއައުން، އަނގައިން ލޭއައުން، ހިރުގަނޑުން ލޭއައުން، ނޫފައިގެންފައި ހުންނަ ފާޑުގެ ތަންތަން ހަންގަނޑުން ފެންނަށް ފެށުން\nލެޔާއި އެކު ނުވަތަ ލެޔާއި ނުލައި ގިނައިން ހޮނޑުލެވުން\nގައިގެ ވަރުދެރަވެ، ނިދި އަޔަސް ނުނިދޭގޮތްވުން\nބޮޑަށް ފެންބޮވުން ( އަނގަ ހުންނާނީ ހިކިފައެވެ )\nވަރަށް ބަލިބަލިކޮށް ނަމަވެސް އަވަހަށް ވިންދު ޖެހުން\nޑެންގީ ވައިރަސް ހަށިގަނޑަށް ވާޞިލްވުމުން ވެދާނެ ގޮތްތައްEdit\nއެއްވެސް ޢަލާމާތެއް ފެންނަން ނެތި ހުރުން\nއެހެން ވައިރަލް ހުމާއި ތަފާތު ނުކުރެވުން ނުވަތަ ތަފާތު ނުކުރެވޭ ހުން\nއާދައިގެ ޑެންގީ ހުން\nޑެންގީ ޝޮކް ސިންޑްރޯމް\nތަފާތު ނުކުރެވޭ ހުންEdit\nޑެންގީ ވައިރަސް ހަށިގަނޑު ތެރޭގައި އުޅޭކަމުގެ އެއްވެސް އަލާމާތެއް ނުފެނިވެސް ހިގައިދާނެއެވެ. ފުރަތަމަ ފަހަރަށް މިވައިރަސް ހަށިގަނޑަށް ވަނުމުން ފެންނަ އަލާމާތްތަކަކީ އެހެން އާދައިގެ ވައިރަލް ހުން ހުމުގައި ވެސް ފެންނަ އަލާމާތް ކަމަށްވާތީ، އާދައިގެ ވައިރަލް ހުމަކާ ތަފާތު ކުރަން އުދަނގޫވެއެވެ. މިހެން ދިމާވަނީ ވަކި ޚާއްޞަ އަލާމާތްތަކެއް ނުފެންނާތީ އެވެ. ބައެއް ފަހަރު ރާޅުކޮށް ހުންނަ ރަތްކުލައިގެ ބިހިތަކެއް ނަގާފާނެއެވެ. މިބިހިތައް ފާހަގަ ކުރެވޭނީ ހުމުގެ މެދުތެރޭގައި ނޫނީ ހުން މަޑުވެލީމައެވެ. ހުމުގެ ބާވަތް މިގޮތަށް ފާހަގަ ނުކުރެވިއްޖެނަމަ ކިޔަނީ އަންޑިފަރެންޝިއޭޓެޑް ފީވަރ އެވެ.\nޑެންގީ ހުން އެހެން ހުންހުމާ ތަފާތުކުރެވޭ އަލާމާތްތައް ޑެންގީ ހުން ޖެހިފައި އިތުރު މައްސަލަތަކާ ދިމާނުވެ ފަސޭހަވުމަކީ ވަރަށް އެކަށީގެންވާ ކަމެކެވެ. ނަމަވެސް ބައެއް ފަހަރު ހިނގާބިނގާވެ ނޫޅެވޭ ވަރަށް ހުޅުތަކުގަޔާ ގައިގައި ރިއްސައެވެ. މިހާލަތް މެދުވެރިވުމަށް ކިޔަނީ ކަށި ބިންދާ ބަލި އެވެ. ޑެންގީ ހުން އެހެން ހުންހުމާ ތަފާތު ކުރެވެނީ ތިރީގައިވާ އަލާމާތްތައް ފެނުމުންނެވެ.\nހީކެރުވުމާއެކު ވަރަށް ގަދަޔަށް ހުން އަންނާނެއެވެ. ހުން ވިހެލާފައި ދެދުވަހެއްގެ ތެރޭގައި އަނެއް ފަހަރު ހުން އައިސްދާނެއެވެ. 39-40 ޑިގްރީ ސެލްސިއަސް އާއި ދެމެދު،5ވަރަކަށް ދުވަސް ވަންދެން ހުން ދިގުލާފާނެއެވެ. އަދި އަންނަނިވި އަލާމާތްތައް ފެންނާނެއެވެ. ވަރުދެރަވުން، ބޮލުގައި ރިހުން، ގައިގައި ރިހުން، އަދި ހުޅުހުޅުގައި ރިހުން މޫނު ރަތްވުން، އަދި، ނިއްކުރީގައި ރިހުން ލޮލުގެ ގޮބޮޅީގައި ރިހުން، ނުވަތަ ލޮލުގައި ރިހުން، އަދި ލޯ ހަރަކާތްކުރުމުން ރިހުން ބޮޑުވުން ކާއެއްޗެތީގައި ރަހަނުލުމާއި ކާހިތްނުވުން އަދި އަނގައިގެ ރަހަ ނުބައިވުން، ކަރުގައި ރިއްސުން ބަނޑުގައި ރިއްސުން ، މޭނުބައިކުރުން، އަދި ހޮނޑުލުން\nމޫނުގައި، ކަރުގައި އަދި މޭމަތީގައި އާދަޔާ ޚިލާފު ރަތްކަމެއް، ނޫނީ ކުދި ތިކިތަކެއް ހުންނަކަން ފާހަގަ ކުރެވިދާނެއެވެ. ހުމުގެ ފަހުކޮޅުގައި ރާޅުކޮށް ހުންނަ ބިހިތަކެއް ފެނިދާނެއެވެ. ހުން މަޑުވާން ފައްޓާއިރު، މިބިހިތައް އޮބި، އަތްފަޔާއި، ފައިތިލަ މަތީގައި ކުދިކޮށް ހުންނަ ރަތް ނޫނީ ދަނބުކުލައިގެ ތިކިތަކެއް ޖަހާނެއެވެ. ގައިކަހާ ހިރުވާނެއެވެ. ހިތުގެ ވިންދު ލަސްވުން، ނޭފަތުންނާއި އަނގައިން ލޭއައުން، ބޮޑު ކަމުދާ ތަކެތި ނޫނީ ކުޑަކަމު ނަޖިހުން ލޭފެނިދާނެއެވެ. ހުން މަޑުވެ ރަގަޅުވުމަށް ފަހުވެސް ވަރުބަލިކަން ފިލައި ނުގޮސް ދެތިން ހަފްތާވަންދެން ހުރެދާނެއެވެ.\nއިންސާނުންގެ އެކަކު ގައިން އަނެކަކު ގަޔަށް މިބަލި ވާޞިލްވަނީ ބަލިޖެހިފައިވާ މީހެއްގެ ގައިން ލޭބުއިފައިވާ މަދިރިއެއް ސަލާމަތުން ހުރި މީހާގެ ގައިގައި ހެފުމުގެ ތެރޭގައި ބަލި ޖައްސާ ވައިރަސް ސަލާމަތުން ހުރި މީހާގެ ހަށިގަނޑަށް ވާޞިލްވުމުންނެވެ. މަދިރި ހެފުމަކާ ނުލާ އިންސާނުންގެ އެކަކު ގައިން އަނެކަކު ގަޔަށް ޑެންގީ ހުން ވާޞިލެއް ނުވާނެއެވެ.\nވައިރަސް އާ ތަޣައްޔަރުވެފައިވާ މަދިރިއެއް ހަށިގަނޑުގައި ހަފާތާ 14-3 ދުވަހުގެ މުއްދަތެއްގެ ތެރޭގައި ބަލީގެ ޢަލާމާތްތައް ފެންނަށް ފަށައެވެ. އެވްރެޖް ގޮތެއްގައި މިމުއްދަތު އުޅެނީ 7-4 ދުވަހާ ދެމެދުގައެވެ. ބައްޔާއި ގުޅިގެން ފެންނަ އަލާމާތްތަކުގެ އިތުރުން ބަލި ދެނެގަތުމަށްޓަކައި ލޭގެ ޓެސްޓް ހެދެއެވެ.\nޑެންގީ ބަލި އިތުރުވަމުން ދިއުންEdit\nފަހަކަށް އައިސް ޑެންގީގެ ބަލި އިތުރުވަމުން ގޮސްފައިވަނީ:- މަދިރި އާލާވުމަށް ދެވޭ އަންނަނިވި ފުރުޞަތުތަކުގެ ސަބަބުން\nރަގަޅަށް ފެން ނުހިނގާ ގޮތަށް ފެންހޮޅި ހުރުން\nޒަމާނުއްސުރެ ގެންގުޅޭ ފެން ނަގާ ތާނގީ ތައްޔާރުކޮށްފައި ހުންނަ ގޮތް\nކުނިބުނި ނައްތާލުމުގެ ކަންތައް އެކަށީގެންވާ ގޮތަކަށް ނުހުރުން ( ކުނި ޖަމާކޮށްފައި ހުންނަ ގިނަ ތަންތަނަކީ ފެން ހަރުލާފަދަ އެއްޗެތި ގިނަ ތަންތަނެވެ. )\nދިރިއުޅުމުގެ ގޮތްތައް ބަދަލުވުން\nބަލިޖެހިފައިވާ މީހުން އެއްތަނުން އަނެއްތަނަށް ދެވޭލެއް އަވަސްވުމާއި، ޑެންގީ މަދިރި އަށް ވެސް އެއްތަނުން އަނެއް ތަނަށް ދަތުރުކޮށްފައި ދިއުމުގެ ފުރުޞަތު ލިބިފައިވުން\nދެން ހުރި ސަބަބުތަކުގެ ތެރޭގައި ޞިއްޙީ މައުލޫމާތު ފުދޭވަރަށް ދެވިފައިނެތުން، ހަލަބޮލި ހަރަކާތްތަކާއި، މީހުން އެކަށީގެންވާ ވަރަށްވުރެ ގިނައިން އެއްތަނެއްގައި އުޅެން ޖެހިފައިވުން، އަދި ބޭނުންކުރާ ތަފާތު ބޭސްތަކަށް މަދިރި ހޭނުން ހިމެނެއެވެ.\nޑެންގީ ހުން ޖައްސާ މަދިރިEdit\nޑެންގީ ހުން ޖައްސާ މަދިރީގެ ދެވައްތަރެއް ހުރެއެވެ. އެއީ އީޑީސް އިޖިޕްޓި(Aedes egypti) އަދި އީޑީސް އަލްބޯޕިކްޓަސް(Aedes albopictus) އެވެ. މިމަދިރިތައް ބިސްއަޅާތާ7ދުވަހުގެ ތެރޭގައި ލޭ ބޯންފަށާވަރަށް ބޮޑު ވެއެވެ. ގޭތެރޭގެ މާހައުލުގައި އުޅޭކަމަށްފާހަގަވާ ފޫކޮޅުގައި ކަޅު ލައްޖެހި ދިގު ނަރުވައެއް ހުންނަ މިމަދިރި ބިސް އަޅަނީ ރީތިކޮށް ސާފުކޮށް ހުންނަ ފެންގަނޑަށެވެ.\nބަލިޖެހުމުން ފެނިދާނެ ޢަލާމާތްތައްEdit\nބަލިޖެހުމުން ފެނިދާނެ ޢަލާމާތްތަކުގެ ތެރޭގައި ގަދަޔަށް ހުން އައުން، ގަދަޔަށް ބޮލުގައި ރިހުން، ހުޅުތަކާއި މަސްތަކާއި ކަށިތަކުގައި ރިހުން، ލޮލުގައި ރިހުން، ފަދަ އުދަގޫތައް ކުރިމަތި ކުރުވައެވެ. ބޮލުގައި ރިހުން އާންމުކޮށް ހުންނަނީ ބުމައާއި ނިއްކުރީގެ މަތިން މޫނާއި ބޮލުގައެވެ. މީގެ އިތުރުން ބޯއެނބުރުން، މޭނުބައިކުރުން، ހޮނޑުލެވުން، ބޭރަށް ހިންގުން، ދަށްބަނޑުގައި ރިހުން، ކާހިތްނުވުން، ނުވަތަ ނުކެވުން ފަދަ ކަންކަމަކީ ވެސް ޑެންގީ ހުމާއި ވިދިގެން ކުރިމަތި ވެދާނެ ކަންކަމެވެ. ބަލީގެ ނުރައްކާތެރި ޙާލަތުގައި މަދުން ނަމަވެސް ބައެއް މީހުންގެ ހަށިގަނޑުގައި ގޮށްލާކަން ފާހަގަކުރެވެއެވެ. ޑެންގީ ހުމާއި ވިދިގެން ކުރިމަތިވާ ހުޅުތަކުގައި ރިއްސުމަކީ ތަޙައްމަލު ކުރަންދަތި ވޭންހުރި ކަމަކަށްވަނީ ވެފައެވެ. މިސަބަބާހުރެ މިބައްޔަށް ކަށި ބިންދާ ހުން(Break bone fever) އޭކިޔައި އުޅެއެވެ.\nބަލީގެ އެންމެ ނުރައްކާތެރި މަރުޙަލާއަކީ ލޭގެ ތެރެއަށް ބަލީގެ ވައިރަސް ވާޞިލްވުމެވެ. ލޭގެ ތެރެއަށް ވައިރަސް ވާޞިލްވުމުން ޑެންގީ ހެމަރެޖިކް ހުން(Dengue hemorrhagic fever) ކުރިމަތި ކުރުވައެވެ. މިވައްތަރު ކުރިމަތިވެއްޖެ ނަމަ ލޭހޮޅިތައް ހަލާކުވެ، އެއިން ލޭހިލުން، ނުވަތަ ލޭފޫދެން މެދުވެރިވެއެވެ. ނަތީޖާއެއްގެ ގޮތުން އަނގަޔާއި، ނޭފަތް އަދި ހިރުގަނޑުން ލޭއަންނަގޮތް ވެއެވެ. އަދި ހަންގަނޑުގެ ދަށުގައިވެސް ލޭފޫދެން ފަށައެވެ. ނަތީޖާއެއްގެ ގޮތުން ހަންގަނޑުން ފަސޭހަކަމާއެކު ލޭ އަންނަގޮތް ވެއެވެ.\nބައެއް ފަހަރު އެތެރޭގެ ގުނަވަންތަކަށް ވެސް ލޭހިލުން ކުރިމަތިވެދާނެއެވެ. މިމަރުހަލާ އަށް ވާޞިލްވުމަށްފަހު އެކަށޭނަ ފަރުވާ ނުލިބިއްޖެނަމަ ލޭހޮޅިތައް ފެޅި، ލޭގެ ޕްރެޝަރު ދަށްވެ، ޝޮކު ޖެހޭގޮތް ވެއެވެ. މިވައްތަރަށް ކިޔަނީ ޑެންގީ ޝޮކް ސިންޑްރޯމް(Dengue Shock syndrome) އެވެ. އަދި ނަތީޖާއެއްގެ ގޮތުން މަރުވެދިއުމަކީ ވެދާނެ ގޮތެކެވެ.\nޓޯނިކޭ ޓެސްޓު އަކީ ޑެންގީ ހިމޮރޭޖިކް ހުން ހުރިތޯ ބެލުމަށް ކުރެވޭ ޚާއްޞަ ޓެސްޓެކެވެ. މިޓެސްޓް ހެދުމުގެ ކުރިން ބަލިމީހާ އަށް އެކަށޭނަ ސައިޒެއްްގެ ލޭބަލާ ކަފްއަކުން ބަލިމީހާގެ ލޭގެ ޕްރެޝަރު ބަލާނީ އެވެ. ކުޑަކުދިންގެ ލޭ ބެލުމަށް ބޭނުންކުރާނީ އުމުރުފުރައާއި ގުޅޭ ސައިޒެއްގެ ކަފެކެވެ.\nދެން ލޭގެ ސިސްޓޮލިކް ޕްރެޝަރު އާއި ، ޑަޔަސްޓޮލިކް ޕްރެޝަރު އާއި ދެމެދުގައި ލޭބަލާ ކަފްގެ ޕްރެޝަރު ބަރާބަރު5މިނިޓް ވަންދެން ހިފަހައްޓާލާނީ އެވެ. އަދި5މިނިޓް ފަހުން ކަފްގެ ޕްރެޝަރު ދޫކޮށްލާނީ އެވެ. އެއަށްފަހު ކަފްގެ ތިރިއަށް ހުރި ހިސާބުގައި ކުދިކުދިކޮށް ހުންނަ ރަތް ނޫނީ ދަނބުކުލައިގެ ތިކިތަކެއް ހުރިތޯ ބަލާނީ އެވެ. މިތިތަކަށް ކިޔަނީ ޕެޓީކިޔޭ އެވެ.\nޑެންގީ ހުމުގެ ރޯގާ ފެތުރޭ ދުވަސްވަރެއްގައި ޓޯނިކޭ ޓެސްޓް ޕޮޒިޓިވް ވުމާއެކު ލޭގެ ހުދު ސެލްގެ މިންވަރު ކޮންމެ ކިއުބިކް މިލިމީޓަރަކަށް 5000 ސެލް އަށްވުރެ ދަށްކޮށް ހުރެއްޖެނަމަ އެމީހަކަށް ޑެންގީ ހުން ޖެހިފައިވާ ކަމަށް ބެލިދާނެއެވެ.\nޕަލްސް ޕްރެޝަރު އަކީ ލޭގެ ސިސްޓޮލިކް ޕްރެޝަރު އާއި ، ޑަޔަސްޓޮލިކް ޕްރެޝަރު އާއި ދެމެދުގައި ހުންނަ ތަފާތެވެ. އާންމުކޮށް ބަލާ އުޞޫލުން ލޭގެ ޕްރެޝަރު ބަލާލުމަށްފަހު ފަސޭހަކަމާއެކު ޕަލްސް ޕްރެޝަރ ދެނެގަނެވިދާނެއެވެ.\nޑެންގީ ހުމުން ރައްކާތެރިވުންEdit\nޑެންގީ ހުމުން ރައްކާތެރިވުމަށް މިހާތަނަށް އަދި ވެކްސިނެއް އުފެއްދިފައެއް ނުވެއެވެ. ނަމަވެެސް މަދިރި ކޮންޓްރޯލް ކުރުމާއި މަދިރިން ތިމާގެ ހަށިގަނޑު ހިމާޔަތްކޮށް ރައްކާތެރި ކުރުމަކީ ޑެންގީ ހުމުން ރައްކާތެރިވުމަށް އެޅިދާނެ ފިޔަވަޅު ތަކެވެ. މިގޮތުން ހެދުން އަޅާއިރު އަތްފައި ނިވައިވާނެހެން ހެދުން އެޅުން، މަދިރި ކައިރިވިޔަނުދޭ ލޯޝަނެއް ނުވަތަ ކްރީމެއް ހަށިގަނޑުގައި އުގުޅުން ފަދަ ކަންތައް ހިމެނެއެވެ.\nމަދިރި ކޮންޓްރޯލް ކުރުންEdit\nމަދިރި ކޮންޓްރޯލް ކުރުމަށް ޓަކައި ކުރެވިދާނެ ބައެއް ކަންތައްތައް ތިރީގައި މިވަނީއެވެ.\nފެން ހަރުލާނެހެން ތަންތަން ނުބެއްޓުން: މިގޮތުން ފަތާ ފެންގަނޑު ފަދަ ތަންތަނުގެ ފެންގަނޑު އަބަދު ވެސް ބަދަލުކޮށް ބަދަލުކޮށް ބެހެއްޓުން ރަގަޅެވެ. މަގުތަކުގައި ހުންނަ ފެންހަރުލާ ކާނުތައް ސާފުކުރުން، ވަލު ތެރޭގައި ކޮނެފައި ހުންނަ ވަޅުގަނޑުތައް ބެއްދުން ފެންއެޅިފައި ހުންނަ ފުޅި ދަޅު، އުނބު ފަދަ ތަކެތި ފެންނޭޅޭނެ ގޮތަކަށް ބެހެއްޓުން ނުވަތަ އެތަކެތި ނައްތާލުން ފަދަ ކަންތައްތައް ކުރެވިދާނެއެވެ.\nފެންވަޅު ފަދަ ތަންތާގައި މަދިރީގެ ނަސްލު ފެތުރުނަ ނުދިނުން: މިގޮތުން ވަޅު ދިޔަ ހިއްކުން، ވަޅު ކުނިބުނިން ސާފުކޮށްފައި ބެހެއްޓުން، ވަޅަށް ކްލޮރިން އެޅުން، ވަޅަށް ބޭންގ ކައްޓަފޫޅި، ގުރުވަ ފަދަ މަސްލުން، ފަދަ ކަންތައް ކުރެވިދާނެއެވެ.\nފަނިފަކުސަ ފަނާކުރުވަނިވި ކެމިކަލް މަދިރި އުޅޭ ހިސާބުތަކަށް ސްޕްރޭކުރުން: މިގޮތުން ޕައިރީތްރަމް، ހައިޑްރޯ ކާބަން، އަދި ކާރބަމޭޓް ފަދަ ކެމިކަލްތަކުން ހަދާފައި ހުންނަ ބާވަތްތައް ސްޕްރޭ ކުރެވިދާނެއެވެ.\nމީހުން ދިރިއުޅޭ ގެޔާއި ޢިމާރާތް ފަދަ ތަންތާގެ ދޮރުތަކުގައި މަދިރިދާ ހަރުކުރުން: މިގޮތަށް ހެދުމުން ގޭތެރެއަށް މަދިރި ވަނުމަށް ހުރަހަކަށްވާނެއެވެ. އަދި ތުއްތު ދަރިފުޅުގެ އެދުގެ ވަށައިގެން މަދިރިދާ ދަމާފައި ބެހެއްޓިދާނެއެވެ.\nމަދިރި ކައިރިވިޔަ ނުދިނުމަށް ހަދާފައި ހުންނަ ލޯޝަން ނުވަތަ ކްރީމް އުގުޅުން: މިއީ މަދިރި ހެފުމުން ހަށިގަނޑު ހިމާޔަތްކޮށްދޭނެ ކަމެކެވެ.\nޑެންގީ ހުމަށްދެވޭ ފަރުވާEdit\nޢާންމުގޮތެއްގައި ޑޮކްޓަރުން އިރުޝާދު ދެނީ ޕެނަޑޯލް ޕެރަސިޓަމޯލް ފަދަ ބޭސްތައް ބޭނުން ކުރުމަށެވެ. އެސްޕިރިން، ވޯލްޓަރަން، ބުރޫފަން ފަދަ ބޭސްތައް ބޭނުންކުރުމަކީ އެދެވިގެންވާ ކަމެއްނޫނެވެ. ސަބަބަކީ މިފަދަ ބާރުގަދަ ބޭސްތަކުގެ ސަބަބުން ޞިއްޙީ އެހެން މައްސަލައެއް ކުރިމަތިވެދާނެތީއެވެ. އަދި ބައްޔާއި ގުޅިގެން ކުރިމަތިވާ ލޭހިލުން ފަދަ ކަންކަން މިފަދަ ބާރުގަދަ ބޭސްތަކުގެ ސަބަބުން އިތުރަށް ގޯސްވެގެން ހިގައިދާނެތީ އެވެ.\nވީވަރަކުން އަރާމްކުރުމާއި ގިނައިން ދިޔާތަކެތި ބޭނުންކުރުމަކީ ވަރަށް މުހިއްމު ކަމެކެވެ. ނުރައްކާތެރި ޙާލަތުގައި އައިވީ ގުޅަންޖެހެއެވެ. ހަށިގަނޑުގައި ހޫނު ހިފެހެއްޓިފައި ހުންނަ ތަންތަން މިސާލަކަށް އުކުޅުވަޅު، ކިހިލިފަތްދޮށް، ކަރުދަށް، އަދި މޭމަތީގައި ފެންފޮތި އުގުޅުމަކީ ހުންއައުމުން އަމިއްލަ އަށްވެސް ކުރެވިދާނެ ކަންކަމެވެ.\nތުއްތުކުދިންގެ ކިބައިން ފެންނަ އަލާމާތްތައް: އާދަޔާ ޚިލާފަށް ވަރުދެރަވެފައި އޮތުން،\nއުޅޭއުޅުމަށް ބަދަލުއައުން: މިސާލަކަށް ފަސޭހައިން ރޯންފެށުން، އަދި މާބޮޑަށް ރުޅިގަދަވުން، އަދި ހޮނޑުލުން ފަދަ އަލާމާތްތައް ހިމެނެއެވެ.\nފުރަމޭ ދުޅަވުން ކުރިމަތިވެ، ފުރަމޭ އާއި ދިމާލުން ބަނޑުގެ ކަނާއަތްފަރާތުގައި އަތްލުމުން ތަދުވާނަމަ އެއީ ޑެންގީ ހެމޮރޭޖިކް ހުން ގެ ޢަލާމާތެއް ކަމުގައި ބެލެވެއެވެ. ފުރަމޭ ދުޅަވުން ފަދަ ބަލިތަކުގައި މޭ ނުވަތަ ފުރަމޭ ދުޅަވާއިރު ހުންނާނީ ލޮލުގައި ރީނދޫކުލަ ހިފާފައެވެ.\nޑެންގީ ހެމޮރޭޖިކް ހުން ޖެހިފައިވާ މީހެއްގެ ލޭގެ ޓެސްޓްތަކުން ފެންނާނީ:-Edit\nލޭގެ ހުދު ސެލް ގެ ކައުންޓް އަދި ލޭހޮޅިތަކުން ލޭބޭރުވިޔަނުދީ ހިފަހައްޓައިދޭ މާއްދާއެއް ކަމަށްވާ ޕްލޭޓްލެޓް ގެ އަދަދު ދަށްވެފައިވާ ތަނާއި، އަދި ލޭގެ އޮލަމިން (ޕެކްޑް ސެލް ވޮލިއުމް) މަތިވެފައިވާ ތަނެވެ. އަދި ލޭގައި އާދަޔާ ޚިލާފު ލިމްފޮސައިޓް ސެލްތަކެއް ހުރިކަމަށްވެސް ޓެސްޓުތަކުން ދައްކައިފާނެއެވެ.\nޑެންގީ ހުން އަވަހަށް ދެނެގަތުންEdit\nހޮނޑުލެވޭނަމަ ދެވޭ ފަރުވާEdit\nކުޑަކުދިންނަށް ޑޮންޕެރިޑޯން ސިރަޕް، ބޮޑެތި މީހުންނަށް ޑޮންޕެރިޑޯން ގުޅަ ބޭސް ދެވިދާނެއެވެ. ހޮނޑުލެވޭ ވަރު އަދި ހޮނޑަށް ލެވޭ ތަކެތި ހުންނަ ކުލަ ބެލެނެވެރިން ކައިރިން އަހައި ސާފު ކުރަންވާނެ އެވެ.\nގޮހޮރުން ލޭއަންނަކަން ފާހަގަ ކުރެވިއްޖެނަމަ\nރެންޓެކް އަދި ވިޓަމިން-ކޭ ދޭންވާނެއެވެ. އެއްވެސް ތާކުން ގިނައިން ލޭއަންނަނީނަމަ ލޭއަޅަން ވާނެއެވެ. ލޭދޭނޭ މީހަކު ހޯދާ ކްރޮސްމެޗް ކޮށްފައި ބެހެއްޓުން މުހިއްމެވެ.\nއެންޓިބަޔޮޓިކް، ސްޓީރޮއިޑް، ފަދަ ބޭހުން އިތުރު ފައިދާއެއް ލިބޭ ކަމަކަށް ދިރާސާތަކުން ފެނިފައެއް ނުވެއެވެ. އެހެންކަމުން މިކަހަލަ ބޭސްތައް ބޭނުން ނުކުރާށެވެ. ބޭނުމެއް ނެތް ގިނަ ބޭސްތައް ދިނުމުން ފުރަމޭ އަށް ގެއްލުން ލިބެއެވެ.\nބަލި ގޯސްވާކަން ދެނެގަންނާނޭގޮތްEdit\n•\tހުން މަޑުވުމަށްފަހު ވެސް ބަލިމީހާގެ ޙާލަތު ރަގަޅުނުވުން •\tލޮޑުހެލިވެ، ނިދިބުރަކައިފައި ހުރުން •\tވިންދު އަވަސްވުން އަދި ޕަލްސް ޕްރެޝަރު 20 މިލިމީޓަރު މާކަރީއަށްވުރެ ދަށްވުން •\tލޭގެ ޕްރެޝަރު ދަށްވުން •\tލޭގެ ޓެސްޓުން ޕެކްޑް ސެލް ވޮލިއުމް މައްޗަށް ގޮސްފައި ހުރުމާއެކު، ޕްލޭޓްލެޓް ކައުންޓް 100،000 އަށްވުރެ ދަށްވެފައި ހުރުން\nކޮށްގެން ނުވާނޭ ކަންތައްތައްEdit\nބަލިވެ ބޮޑުވެ ނުރައްކާތެރިވަމުން އާދޭތޯ ބަލާނެގޮތާއި އެފަދަ ނިޝާންތައްEdit\nހަދާން ބަހައްޓަން ޖެހޭ އެންމެ މުހިއްމު ކަމަކީ އެންމެ ބޮޑަށް ބަލި ނުރައްކާވެދާނެ މަރުހަލާ އަކީ ހުން މަޑުވުމަށްފަހު ދެން އޮންނަ 48 ގަޑިއިރު ތެރެކަމެވެ. މިވަގުތު ކޮޅަށް ކިޔަނީ ކްރިޓިކަލް ޕީރިއަޑް އެވެ.\nބަލީގެ ނުރައްކާ މަރުޙަލާއަށް ވާޞިލްވާ ނިޝާންތަކަކީ:-Edit\nޕަލްސް ޕްރެޝަރު އަކީ ލޭގެ ސިސްޓޮލިކް ޕްރެޝަރު އާއި ، ޑަޔަސްޓޮލިކް ޕްރެޝަރު އާއި ދެމެދުގައި ހުންނަ ތަފާތެވެ. އާންމުކޮށް ބަލާ އުޞޫލުން ލޭގެ ޕްރެޝަރު ބަލާލުމަށްފަހު ފަސޭހަކަމާއެކު ޕަލްސް ޕްރެޝަރު ދެނެގަނެވިދާނެއެވެ.\nމިއިން އެއްވެސް އަލާމާތެއް ފެންނަން ނެތްނަމަ:-\nމިއިން އެއްވެސް އަލާމާތެއް ފެންނަން ނެތްނަމަ ކުރަންވީ ކަންތައްތައް، ކޮށްގެން ނުވާނޭ ކަންތައްތައް، އަަދި ބަލި ބޮޑުވެ ނުރައްކާތެރިވަމުން އާދޭތޯ ބަލާނޭގޮތް، ބެލެނެވެރިޔާ އަށް ކިޔާ ދިނުމަށްފަހު ބަލި ކުއްޖާ ނުވަތަ މީހާ ގެޔަށް ފޮނުވާލެވިދާނެ އެވެ.\n•\tހުން ތިރިކުރުމަށް މަސައްކަތް ކުރާށެވެ. ތެތް ފޮތިކޮޅަކުން ގައިގައި ފެން އުގުޅައިގެން 39 ޑިގްރީ ސެންޓިގްރޭޑް އަށްވުރެ، ތިރީގައި ހުން ބެހެއްޓުމަށް މަސައްކަތް ކުރާށެވެ. •\tޕެނަޑޯލް ނޫނީ ޕެރަސިޓަމޯލް ދޭށެވެ. •\tއެއްޗެއް ނުކެވޭނަމަ، ނޫނީ މާގިނައިން ހޮނޑުލެވޭނަމަ ދިޔާތަކެތި ދީގެން ފެން އަދި ލޮނުގެ މިންވަރު ހަށިގަނޑުގައި މަދުވިޔަނުދީ ހިފަހައްޓާށެވެ. އެތިފޮދު އެތިފޮދުން ލޮނު ޕެކެޓް، ޖޫސް، ސުރުވާ ފަދަ ތަކެތި ޖައްސާށެވެ. ބޮވޭވަރަކުން އެތިފޮދުން ދެމުން ގެންދާށެވެ.\n•\tހުން ކޮންޓްރޯލް ކުރުމަށް އެސްޕިރިން، ބުރޫފަން، އަދި ވޯލްޓަރާން ފަދަ ބޭސް ދީގެންނުވާނެއެވެ. •\tކޮންމެހެން ބޭނުންވެއްޖެ ޙާލަތެއްގައި މެނުވީ އައިވީ ނުގުޅާށެވެ. •\tލޮނު ނުހުންނަ ފެނެއް އައިވީކޮށް ނޫނީ ބުއިމަށްދިނުން އެއީ ކޮށްގެންވާނޭ ކަމެއްނޫނެވެ.\n•\tދިޔާތަކެތި ބޯން ބޭނުންނުވުން •\tނިދިފައި ނޫނީ ވަރުދެރަވެފައި އޮތުން: ނޫނީ މާބޮޑަށް ރުޅިގަދަވުން، ކުޑަކުދިން ހުއްޓުމެއްނެތި ރޮއިހަދައިފާނެއެވެ. •\tއެއްވެސް ތަނަކުން ލޭއައުން •\tބަނޑުގައި ރިއްސާތީ އުޅުން •\tހަމުގެ ކުލައަށް ބަދަލުއައުން، ދާހިއްލާ ގައިފިނިވެފައި އޮތުން، ނޫނީ އަތްތިލައާއި، ފައިތިލަ ތެތްކޮށް ފިނިވެފައި ހުރުން •\tކުޑަކަމު ނުދެވި6ގަޑިއިރަށްވުރެ ގިނައިރުވުން\nޑެންގީ ހެމޮރޭޖިކް ހުން ޖެހިގެން ޝޮކަށްދާކުދިންނަށް އެކަށީގެންވާ ފަރުވާ ނުލިބި ގިނައިރު ވެއްޖެނަމަ ލޭއައުން އިތުރުވެ، ގުރުދާ ފޭލްވެ، ފުރާނައަށް ނުރައްކާވާ ހިސާބަށް އެފަދަކުދިންގެ ހާލަތު ބަދަލުވެއެވެ. މިބުނެވުނުފަދަ ނުރައްކާތެރި އަލާމާތެއް ހުރިތޯ ކޮންމެ4ގަޑިން ބެލުމާއި، އެފަދަ އަލާމާތްތައް ދެނެގަތުމާއި، ފަރުވާ ދިނުމުގެ ގާބިލްކަން ކުޑަކުދިންނަށް ފަރުވާ ދިނުމުގައި މަސައްކަތްކުރާ ނަރުހުންނާއި، ޑޮކްޓަރުންގެ ކިބައިގައި ހުންނަން ވާނެއެވެ.\nލޭގެ އޮލަމިން ބެލުންEdit\nލޭގެ އޮލަމިނަށް ބަދަލު އައުމުން ވާގޮތް:-Edit\nލޭގައި ހުންނަ ފެނުގެ ބައި ނުވަތަ ޕްލާޒްމާ ލޭހޮޅިތަކުން ބޭރުވާނަމަ ލޭގެ ސެލްތައް ނިސްބަތުން ގިނަވާނެ އެވެ. އަދި ލޭ އޮލަވާނެއެވެ.\nބަލި ރަގަޅުވާން ފެށުމުން ލޭހޮޅިތަކުން ބޭރުވެފައި ހުރި ފެން އަނބުރާ ލޭހޮޅިތަކަށް ވަންނަށް ފަށައެވެ. މިމަރުހަލާގައި ލޭގެ އޮލަމިން ދާނީ ދަށަށެވެ. ބަލި ރަގަޅުވަމުން އައި ނަމަވެސް ބަލިމީހާގެ ކިބައިން އެއްވެސް ނުރައްކާތެރި އަލާމާތެއް ފެނޭތޯ ނަރުހުންނާއި ޞިއްޙީ އެހީތެރިން ބަލަމުން ގެންދަން ވާނެއެވެ.\nމާބޮޑަށް ކަރުހިއްކުން، ނުވަތަ ދިޔާތަކެތި ބޯން ބޭނުންނުވުން، ނުވަތަ އެއްޗެއް ނުބޮވޭވަރަށް މޭނުބައިކޮށްފައި ހޮނޑުލެވުން: މިގޮތަށް ދިމާވުމުން ހަށިގަނޑުން ފެންމަދުވާނެކަން ވިސްނަން ވާނެއެވެ.\nނޭވާކުރުވެ، ނޭވާލާން އުދަގޫވުން:ނޭވާކުރުވެ، ނޭވާލާން އުދަގޫވެގެން އުޅޭނަމަ އޮކްސިޖަން ދޭންޖެހޭނެއެވެ. ޕަލްސް ޕްރެޝަރު ރަގަޅު ނަމަ އައިވީ ފެން ދޭމިންވަރު މަދުކުރަން ޖެހޭނެއެވެ.\nޑެންގީ ހުން ޖެހިފައިވާ މީހުންގެ ތެރެއިން ޚާއްޞަ ސަމާލުކަމެއް ދޭންވީ މީހުންEdit\nއެއްއަހަރުން ދަށުގެ ކުޑަކުދިން\nޝޮކުޖެހި ޝޮކުގައި ގިނައިރުތަކެއް ހޭދަކޮށްފައިވާ މީހުން (ގްރޭޑް4)\nހޭވެރިކަމަށް ބަދަލު އައިސްފައިވާ މީހުން\nއިތުރު ބައްޔެއް ހުންނަ މީހުން، މިސާލަކަށް ހިތުގެ ބަލި، ލޭއަޅާ ބަލި، ޖީސިކްސްޕީޑީ މަދު މީހުން\nޑެންގީ ހެމޮރޭޖިކް ހުންޖެހިފައިވާ ބަލިމީހާ މޮނީޓަރ ކުރާނޭގޮތް:-Edit\nހުން : ކޮންމެ4ގަޑިން\nލޭގެ ޕްރެޝަރު: ކޮންމެ4ގަޑިން\nލޭގެ އޮލަމިން: ކޮންމެ6ގަޑިން\nޕްލޭޓްލިޓް ކައުންޓް: ކޮންމެ ދުވާލަކު 1 ފަހަރު\nއައިވީ ފެން ދެވޭވަރު: ކޮންމެ4ގަޑިން\nއައުޓް ޕުޓް ޗާޓް\nޑެންގީ ހެމޮރޭޖިކް ޝޮކް ޖެހިފައިވާ ބަލިމީހާ މޮނީޓަރ ކުރާނޭގޮތް:-Edit\nހުން، ވިންދު، ނޭވާލާވަރު އަދި ލޭގެ ޕްރެޝަރު: ކޮންމެ 15 މިނިޓުން ނޫނީ 30 މިނިޓުން\nލޭގެ އޮލަމިން: ފުރަތަމަ6ގަޑިއިރުތެރޭ2ގަޑިން، އެއަށްފަހު ރަގަޅުވަންދެން4ގަޑިން\nއައިވީ ފެންދެވޭ ވަރު، ދެވޭ ވައްތަރު ކޮންމެ4ގަޑިން ރިކޯޑްކުރުން\nކުޑަކަމުދެވޭ ވަރު އެމްއެލް އިން ރިކޯޑްކުރުން ( ކެތީޓާ ލައްވައިގެން)\nލޭގެ ގުރޫޕް ބެލުމާއި ކްރޮސްމެޗް ކޮށްފައި ލޭދޭނޭ މީހަކު ތައްޔާރުކޮށްފައި ބެހެއްޓުން\nސޯޑިއަމް، ކެލްސިއަމް، ޕޮޓޭސިއަމް، ސީއޯ2 ލެވެލް\nލިވަރ ފަންކްޝަން ޓެސްޓް\nރީނަލް ފަންކްޝަން ޓެސްޓް (ބީޔޫއެން، ކްރިއޭޓިނީން، ޔޫރިކް އެސިޑް)\nޓީޓީ، އޭޕީޓީޓީ، ޕީޓީ\nLast edited on 10 މެއި 2014, at 14:57\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 10 މެއި 2014، 14:57 ގައެވެ.


ޗައިނާ އިން ނަގާފައިވާ ދަރަނި "ރީސްޓްރަކްޗާ" ކުރުމުގެ ވާހަކައެއް މިނިސްޓަރު ނުދައްކަވާ: ފޮރިން މިނިސްޓްރީ\nއާނިފާ ހުސެއިން ސިރާޖް 07 ޑިސެމްބަރ 2019\nޗައިނާއިން ރާއްޖެއަށް ނަގާފައިވާ ލޯނުތައް (ދަރަނި) ރީސްޓްރަކްޗާ ކުރާން ރާއްޖެއިން ބޭނުންވާ ކަމަށް ވިދާޅުވެ، މިނިސްޓަރު އަބްދުﷲ ޝާހިދު ވާހަކަ ނުދައްކަވާ ކަމަށް ފޮރިން މިނިސްޓްރީން ބުނެފި އެވެ.\nމިނިސްޓަރު ޝާހިދު ވިދާޅުވި ކަމަށް ބުނެ، ދަ އެސޯސިއޭޓް ޕްރެސް، (އޭޕީ)އިން ރިޕޯޓުކޮށްފައިވާ ގޮތުގައި، ޗައިނާއިން ނަގާފައިވާ ދަރަނި އަނބުރާ ދެއްކުމަށް ޓަކައި އެ ދަރަނި "ރީސްޓްރަކްޗާ" ކުރުމަށް ރާއްޖެއިން އެދޭން ވަނީ ނިންމައިފަ އެވެ.\nއޭޕީގެ މި ހަބަރާ ގުޅޭ ގޮތުން، ރާއްޖޭގައި ހުންނަވާ ޗައިނާގެ ސަފީރު ވެސް ވަނީ ޓުވީޓެއް ކުރައްވާފަ އެވެ. ސަފީރު ވިދާޅުވީ އޭޕީ އެ ހަބަރަކީ ހަގީގަތާ ހިލާފު ވާހަކައެއް ކަމަށާއި އެ ކަމާ ގުޅިގެން މިނިސްޓަރު ޝާހިދަށް ގުޅުއްވައި މައުލޫމާތު އޮޅުންފިލުއްވި ކަމަށެވެ.\n"ދަރަނި ރީސްޓްރަކްޗާ ކުރުމުގެ ވާހަކައެއް ނުދައްކަވާ ކަމަށް ޝާހިދު ވިދާޅުވި. ޗައިނާގެ އެހީތެރިކަން ރާއްޖެއިން ބަލައިގަންނަ ކަމަށް ވެސް ވިދާޅުވި." ސަފީރު ކުރެއްވި ޓުވީޓެއްގައި ވިދާޅުވި އެވެ.\nފޮރިން މިނިސްޓްރީން ބުނީ މިނިސްޓަރު ޝާހިދު ދެއްކެވީ ކުރީގެ ސަރުކާރުން އެއްވެސް ޒިންމާދާރުކަމެއް ނެތި ނަގާފައިވާ ލޯނުތަކުގެ ވާހަކަ ކަމަށެވެ.\n"މީގެ އިތުރުން ކޮންމެ ކަމަކާ މެދު ވެސް މަޝްވަރާ ކުރެވޭ މިންވަރަށް ރާއްޖެ-ޗައިނާ ގުޅުން ރަނގަޅު ކަމާއި ރައީސް ސޯލިހުގެ ޒައާމަތުގައި މި ގުޅުން އަދިވެސް އިތުރަށް ހަރުދަނާވަމުން ދާނެ ކަމަށް އުއްމީދު ކުރައްވާ ކަމަށް މިނިސްޓަރު ވިދާޅުވި." ފޮރިން މިނިސްޓްރީން ބުންޏެވެ.\nޗައިނާއިން ރާއްޖެއަށް ދޫކޮށްފައިވާ ލޯނުތަކުގެ ދަރަނީ 1.4 ބިލިއަން ރުފިޔާއަށް އަރާކަމަށް ބޭރުގެ ނޫސްތަކުގައި ވަނީ ރިޕޯޓުކޮށްފައެވެ.\nމި ދަރަނިތައް ނެގުމުގައި އެއްވެސް ކަހަލަ ހަރުދަނާ އުސޫލުތަކެއް ކުރީގެ ސަރުކާރުން ގެންގުޅެފައި ނުވާ ކަމަށް މި ސަރުކާރުން ވެސް އަންނަނީ ބުނަމުންނެވެ.\nއަރުޝީފަށް ނެގީ 07/12/2019 10:06\nއެންމެފަހުން އަޕްޑޭޓްކުރީ 07/12/2019 10:06\nޝުރުފާ މުހައްމަދު6މިނެޓު ކުރިން\nއަޙްމަދު ރިޟުވާން7މިނެޓު ކުރިން\nފަޒީނާ އަހުމަދު 8 މިނެޓު ކުރިން


SunOnline: Addu ge dhondheeni thakah kaalhuge nurakkaa anekkaa ves bodu vejje\nއައްޑޫގެ ދޮންދީނި ތަކަށް ކާޅުގެ ނުރައްކާ އަނެއްކާވެސް ބޮޑުވެއްޖެ\nއިސްމާއިލް ޝާކިރު 25 May 2022, 18:20\nގަހެއްގެ އޮފިގަނޑުގައި ތިބި ދެ ކާޅު --\nއައްޑޫ ސިޓީ މީދޫގައި ކާޅުގެ ނުރައްކާ ދޮންދީނިތަކަށް އަނެއްކާވެސް ބޮޑުވެއްޖެއެވެ.\nއައްޑޫ ސިޓީގެ މޭޔަރު ޢަލީ ނިޒާރު މިއަދު "ސަން"އަށް ވިދާޅުވީ އައްޑޫގައި ހައެއްކަ ކާޅު އުޅޭ ކަމުގެ ޚަބަރު ލިބިގެން ކަމާބެހޭ ފަރާތްތަކާއެކު މަޝްވަރާ ކުރަމުން އަންނަ ކަމަށެވެ. އެގޮތުން އެމްއެންޑީއެފް އާއި ޕްރޮޓެކްޝަން އެޖެންސީ (އީޕީއޭ)ގެ އިތުރުން އެންވަޔަރަންމެންޓް މިނިސްޓްރީ އާއެކު މިއަދު ވެސް މަޝްވަރާތައް ކުރިއަން ގެންދިޔަ ކަމަށް ވިދާޅުވިއެވެ.\nމޭޔަރު ވިދާޅުވީ ކާޅުގެ އުނދަގޫ ދޮންދީނި ތަކަށް ދާއިމީ ގޮތެއްގައި ބޮޑުވާން ފަށައިފި ނަމަ، އައްޑޫ ދޫކޮށް އެ ދޫނިތައް އެހެން ސަރަހައްދަކަށް ހިޖުރަ ކުރުމުގެ ބިރު އެބައޮތް ކަމަށެވެ.\n"ދޮންދީނިއަށް ހަމަލާދީ މަރާ ހުސްކުރަނީކީ ނޫން. މީގައި ވާނެ ގޮތަކީ ކާޅުގެ އުނދަގޫ އެގޮތަށް ބޮޑުވާނަމަ އައްޑޫ ދޫކޮށް، އެހެން މާހައުލަކަށް އެސޮރުމެން ހިޖުރަ ކުރާނެ. ދިރޭ އެއްޗެއްސަށް ވާގޮތަށް އެ އެސޮރުމެން، އެތަނުގައި ދިރިއުޅެން ދަތިވީމަ އެހެން ތަނަކަށް ހިޖުރަ ކުރާނެތާ،" ނިޒާރު ވިދާޅުވިއެވެ.\nރާއްޖޭގައި ހިމާޔަތްކޮށްފައިވާ ދޮންދީނި -- ފޮޓޯ: އަޒީމް ނަޖްމީ\n"ކާޅު މި ހަދާ ގޮތަކީ ޅަ އެއްޗެއްސަށް ހަމަލާދީ ޅަ ދޫނިތައް ކައި އެ ސޮރުމެންގެ ހާލީގައި ހުންނަ ބިސްތައް ބޮނީ. އަދި ބޮޑެތި ދޫނި ތަކަށް ހަމަލާ ވެސް ދެނީ،"\nނިޒާރު ވިދާޅުވީ އައްޑޫގައި ކާޅު ގިނަވެ، ދޮންދީނި ތަކަށް އޭގެ ނުރައްކާ ފޯރަމުން އަންނާތީ ރައްޔިތުންގެ ފަރާތުން އެކަމުގެ ކަންބޮޑުވުމާއި ޝަކުވާ ކައުންސިލަށް ލިބޭ ކަމަށެވެ. އަދި ވިދާޅުވީ އެ މައްސަލައިގައި ކައުންސިލްގެ ކަންބޮޑުވުން ވެސް އެބަ އޮތް ކަމަށެވެ.\nމި މައްސަލައާ ގުޅޭގޮތުން އީޕީއޭގެ ޑިރެކްޓަރު ޖެނެރަލް އިބްރާހީމް ނައީމް، "ސަން"އަށް ވިދާޅުވީ އެހާ މަދު އަދަދެއްގެ ކާޅު އުޅޭތީ ދޮންދީނީގެ އާއިލާ ނެތިގެން ހިނގައިދާނެތޯ، ސުވާލު އުފެދޭ ކަމަށެވެ.\n"އައްޑޫ އަކީ ކާޅު އުޅޭ ރަށެއް ނޫން ކަމަށް ބުނަނީ. އެހެންވީމަ އަޅުގަނޑުމެން ޖެހޭނީ ވެރިފައި ކޮށްގެން ބަލަން އައްޑޫގައި ކާޅު ނޫޅޭތޯ. އަޅުގަނޑުމެންނަށް ފެނިފައި އެބަހުރި ޝީޝެލްސް ގައި ވެސް ކާޅާއި ދޮންދީނިއާ އުޅެމުން ގެންދާ މަންޒަރު،" ނައީމް ވިދާޅުވިއެވެ.\nނައީމް ވިދާޅުވީ އެއްވެސް އެއްޗެއް މާބޮޑަށް ގިނަވެ، ޕެސްޓަކަށް ވެއްޖެ ނަމަ އެ އެއްޗެއް މަދު ކުރުމަށް ޓަކައި ކުރާންޖެހޭ ކަންކަން ކައުންސިލް ތަކަށް ކުރެވޭނެ ކަމަށެވެ.\n"އޭގެ މާނަ އަކީ އެއްވެސް އެއްޗެއް ނައްތާލައި ހުސްކޮށްލުމެއް ނޫން. ރާއްޖޭގައި މި އުޅެނީ ކާޅުގެ ކޮން ވައްތަރެއްތޯ ވެސް ބަލަން އެބަޖެހޭ. ހަމަ އެކަނި ދޮންދީނި އަކަށް ނޫނެއް ނޫންތޯ ބަލަންޖެހޭނީ،" ނައީމް ވިދާޅުވިއެވެ.\nދޮންދީނި އަކީ ރާއްޖޭގައި އެންމެ ފުރަތަމަ ހިމާޔަތް ކުރި އެއް ދޫންޏެވެ. އެ ދޫނި ރާއްޖޭގައި އެންމެ ގިނައިން ފެންނަނީ އައްޑޫންނެވެ.\nއައްޑޫ މާރާމާރީ: ތަހުގީގަށް ނުފޫޒު ފޯރުވި މީހަކު ހައްޔަރަށް\n"ސަރުކާރުން އެދެވޭ މިންވަރަށް އައްޑޫ ހޮސްޕިޓަލަށް އަޅާނުލާ"


ސީ ލައިސަންސް ކޯސް ނިންމާލައިފި\nސީ ލައިސަންސް ކޯސް ނިންމާލައިފި\nފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން ބ. އަތޮޅު ކައުންސިލާއި ކްލަބް އޭދަފުށި ގުޅިގެން އޭދަފުށިގައި ހިންގި އޭއެފްސީ ސީ ލައިސަންސް ފުޓްބޯޅަ ކޯޗިން ކޯސް ނިމިއްޖެ އެވެ.\nމި މަހުގެ4ވަނަ ދުވަހު ފެށި މި ކޯސް އިއްޔެ ނިންމާލި އިރު 14 ބައިވެރިޔަކު ވަނީ މި ކޯސް ފުރިހަމަކޮށްފަ އެވެ. އޭގެ ތެރޭގައި އަންހެން ބައިވެރިއަކުވެސް ހިމެނެއެވެ.\nމި ކޯހުގައި އިންސްޓްރަކްޓެއްގޮތުގައި ކޯހުގެ ބައިވެރިންނަށް މައުލޫމާތު ދެއްވީ އެފް.އޭ.އެމްގެ ކޯޗިން އެޑިއުކޭޝަން ޑިޕާޓްމަންޓްގައި މަސައްކަތްކުރަމުން އަންނަ އޭ.އެފް.ސީ އިންސްޓްރަކްޓަ އަހުމަދު ޝަރީފް (ޑުންގާ) އެވެ. މީގެ އިތުރުން ނިމިގެންދިޔަ އެފް.އޭ.އެމް ގެ އިންސްޓްރަކްޓަރ ކޯސް ފުރިހަމަ ކުރި މުޙައްމަދު އާދަމް ވެސް ކޯހުގައި އިންސްޓްރަކްޓަރެއްގެ ގޮތުގައި މަސައްކަތް ކުރެއްވި އެވެ.\nއޭދަފުށްޓަކީ ދާދި ފަހުން ފުޓްބޯޅަ އެސޯސިއޭޝަން މޯލްޑިވްސް އިން ރާއްޖޭގެ އެކި ކަންކޮޅުތަކުގައި ފުޓްބޯޅާ ކުރިއަރުވާ ތަރައްޤީކުރުމަށް ފުޓްބޯލް ޑިވޮލޮޕްމަންޓް ޒޯނަލް ބޭސްތައް ކަނޑައެޅުމުގެ ތެރެއިން މި ސަރަހައްދުގެ ޒޯން ޑިވޮލޮޕްމަންޓް ބޭސްއެކެވެ.\nއެފް.އޭމް.އިން އަންނަނީ ދިވެހި ފުޓްބޯޅަ ކުރިއަރުވާ ތަރައްޤީކުރުމަށް ކަނޑައަޅައި އަމަލުކުރަމުން އަންނަ “ޓްވާރޑްސް ފިއުޗަރ” ޕްރޮޖެކްޓްގެ ދަށުން ކޯޗުން ތަމްރީންކުރުމަށް ފާހަގަކުރެވޭ މަސައްކަތްތަކެއް ކުރަމުންނެވެ. ދާދި ފަހުން އޭދަފުށީގައި ވަނީ އެފް.އޭ.އެމް ގެ ފަރާތުން ފުޓްބޯލް ގްރާސްރޫޓް ކޯހެއްވެސް ހިންގާފައެވެ.


Information Commissioner Ge Magaamah Meehaku Hoadhanee - Vaguthu\nއިންފޮމޭޝަން ކޮމިޝަނަރު ހުސެއިން ފިޔާޒް މޫސާ "ވަގުތަށް" އިންޓަވިއު ދެއްވަނީ -- ވަގުތު އިމޭޖެސް: އިބްރާހިމް ޝާބިލް\nއިންފޮމޭޝަން ކޮމިޝަނަރު ހުސެއިން ފިޔާޒް މޫސާ އިސްތިއުފާ ދެއްވުމާ ގުޅިގެން، އެ މަގާމަށް މީހަކު ހޯދަން ރައީސް އޮފީހުން އިއުލާންކޮށްފިއެވެ.\nއިންފޮމޭޝަން ކޮމިޝަނަރުގެ މަގާމަށް އައްޔަނުކުރާ މީހަކީ އުމުރުން 35 އަހަރުވެފައިވާ މީހަކަށް ވާންވާނެއެވެ.\nއަދި އިސްލާމްދީނުގައި ހައްދެއް ކަނޑައެޅިފައިވާ ކުށެއް ނުވަތަ ހިޔާނާތުގެ ކުށެއް، ނުވަތަ ރިޝްވަތުގެ ކުށެއް ކުރިކަން ޝަރީއަތަށް ސާބިތުވެފައިވާ މީހަކު ކަމުގައި ނުވުމާއި، ސިޔާސީ މަގާމެއް ފުރަމުން ދާ މީހަކު ކަމުގައި ނުވުމާއި، ސިޔާސީ ޕާޓީއެއްގެ މެންބަރެއް، ނުވަތަ ޕާޓީއެއްގައި ހަރަކާތްތެރި ވަމުންދާ މީހަކަށް ނުވުން ވެސް ޝަރުތުތަކުގެ ތެރޭގައި ހިމެނެއެވެ.\nމީގެ އިތުރުން އިންފޮމޭޝަން ކޮމިޝަނަރުގެ ވަޒީފާގެ އިތުރުން އެހެން ވަޒީފާއެއް އަދާކުރާ މީހަކު ކަމުގައި ނުވުމަކީ ވެސް މި މަގާމުގެ ޝަރުތެކެވެ.\nއިންފޮމޭޝަން ކޮމިޝަނަރުގެ މަގާމަށް ކުރިމަތިލާ މީހެއްގެ ތައުލީމީ ފެންވަރަކީ، ފުރަތަމަ ޑިގްރީއެއް ހާސިލް ކޮށްފައި ވުމާ އެކު، މަދުވެގެން7އަހަރު ދުވަހުގެ ތަޖުރިބާ ލިބިފައި ވުމެވެ. މި މަގާމަށް ކުރިމަތިލުމަށް އެދޭ ފޯމާއި، އިގުރާރާއި، ކުށާއި ދަރަނީގެ ރެކޯޑު ފޯމު ބަލައިގަތުމަށް ހަމަޖެހިފައިވަނީ، 2021 މާރިޗު 30 އަދި 31 ވަނަ ދުވަހު ހެނދުނު 09:30 އިން މެންދުރު 13:30 ދެމެދުއެވެ. މި މަގާމަށް މީހަކު އައްޔަނު ކުރާނީ ރައްޔިތުންގެ މަޖިލީހުންނެވެ.\nއިންފޮމޭޝަން ކޮމިޝަނަރުގެ މަގާމުގައި ހުންނެވި، ފިޔާޒް އިސްތިއުފާ ދެއްވާފައިވަނީ، އިއްޔެގައެވެ. ފިޔާޒު، އިންފޮމޭޝަން ކޮމިޝަނަރަކަށް އައްޔަންކުރެއްވީ އޮކްޓޯބަރު 31، 2019ގައެވެ.\n"ވަގުތަށް" އެނގިފައިވާ ގޮތުގައި ފިޔާޒް ނޫސްވެރިކަމުގެ ދާއިރާ އަށް އަލުން ގުޅިވަޑައިގަތުމަށް ވަނީ ނިންމަވައިފައެވެ. އަދި އޭނާ މަސައްކަތް ކުރެއްވުމަށް ހަމަޖެހިފައި ވަނީ ދާދި އަވަހަށް ފަށަން އުޅޭ "އަދަދު" ނޫހުގެ އިސް މަގާމޭއްގައި ކަން ވެސް އެނގިފައިވެއެވެ.\nއިންފޮމޭޝަން ކޮމިޝަނަރުގެ މަގާމަށް އާހިދު އައްޔަން ކުރައްވައިފި\nއިންފޮމޭޝަން ކޮމިޝަނަރުގެ މަގާމަށް އާހިދު ގެންނަން ކޮމެޓީން ފާސްކޮށްފި\nމާޗް 22, 2021 16:27\nކީއްކުރަން ހޯދާ މީހެއް. މޑޕ ލާހޫރޭ އަކަށް ދިނީމަ ނިމުނީ\nމާޗް 22, 2021 16:43\nމީހަކު ހުންނާނީ ހަމަޖެހިފައި. އިޢުލާނު ކުރާއިރުވެސް ހަމަޖައްސާނެ މީހާ ހުންނާނީ ހަމަޖެހިފައި. އެއްވަރުގެ ބޮޑެތި އެކްޓިވިސްޓުން ލާނީ. އުޑެއް ބުޑެއް ނޭގުނަސް އިބޫއާއި އަންނިގެ ބުނާ ކޮންމެ ގޮތަކަށް ކަންކުރާނެ މީހަކު ހުންނާނި ހަމަޖެހިފައި.


Super majority aai beyruge nufoozu beynun kohgen verikamuge nizam badhal kuran Nasheed ulhuhvaane: Adam Sharee\nއާދަމް ޝަރީފް އުމަރު- އިތުުރު ކާފް ޕްރޮގްރާމުގައި ވާހަކަ ދައްކަވަނީ\nނަޝީދު އުޅުއްވަނީ ބޭރުގެ ނުފޫޒު ބޭނުން ކޮށްގެން ވެރިކަމުގެ ނިޒާމް ބަދަލު ކުރަން: އާދަމް ޝަރީފް\n17 ސެޕްޓެމްބަރ 2020 - 18:13:01\nމަޖިލީހުގެ ސުޕަ މެޖޯރިޓީއާއި ބޭރުގެ ނުފޫޒު ބޭނުން ކޮށްގެން ރައްޔިތުންގެ މަޖިލީހުގެ ރައީސް މުހައްމަދު ނަޝީދު ރާއްޖޭގެ ވެރިކަމުގެ ނިޒާމު ހީލަތްތެރި ރޭވުމަކުން ބަދަލު ކުރައްވާނެ ކަމުގެ ތުހުމަތު ޕީއެންސީގެ ނައިބު ރައީސް އަދި ރައްޔިތުންގެ މަޖިލީހުގެ މަޑުއްވަރީ ދާއިރާގެ މެންބަރު އާދަމް ޝަރީފް އުމަރު ކުރައްވައިފިއެވެ.\nކުރީގެ ޑިފެންސް މިނިސްޓަރުކަންވެސް ކުރައްވާފައިވާ އާދަމް ޝަރީފް މިހެން ވިދާޅުވީ ރާއްޖޭގެ ރައީސުލްޖުމްހޫރިއްޔާގެ މަގާމަށް ދެން އައުމަށް ބޭނުންނުވާކަމަށް ރައީސް ނަޝީދު ވިދާޅުވުމާއި ގުޅިގެންނެވެ.\nއެމްޑީޕީގެ "ޚަބަރުސިޓީ"ގެ ހަވަނަ އަދަދަށް ލިޔުއްވާފައިވާ ލިޔުމުގައި ރައީސް ނަޝީދު ވިދާޅުވީ ރައީސް އިބްރާހީމް މުހައްމަދު ސޯލިހްގެ ސަރުކާރަށް ފުރިހަމައަށް ތާއީދު ކުރައްވާ ކަމަށެވެ. އަދި ރައީސް ސޯލިހްގެ ސަރުކާރަށް ކުޑަވެސް ހީނަރުކަމެއް އައުމަށް ނޭދޭކަމަށް ނަޝީދު ވިދާޅުވިއެވެ.\nމީގެ އިތުރުން ރައީސް ސޯލިހްގެ ވަޒީރަކާ ގުޅޭގޮތުން ނުރުހުން ފާޅުކުރުމަކީ ފަސޭހަކަމެއް ނޫންކަމަށް ނަޝީދު ވިދާޅުވިއެވެ. އަދި ދިވެހިރާއްޖޭގެ ރައީސްކަން ދެން ބޭނުން ނުވާކަމަށް ނަޝީދު ވަނީ ވިދާޅުވެފައެވެ.\nނަޝީދުގެ މިވާހަކަތަކާއި ގުޅިގެން އާދަމް ޝަރީފް ވިދާޅުވީ ދިވެހިރާއްޖޭގެ ރައީސްކަން ދެން ބޭނުން ނުވާކަމަށް ނަޝީދު ވިދާޅުވީ 2023 ގައި އޮންނަ ރިޔާސީ އިންތިހާބު ކާމިޔާބު ނުވާނެކަން އެނގޭތީ ކަމަށެވެ. އަދި ރިޔާސީ އިންތިހާބު ނުބާއްވާ މިދހައުރުގެ ފަހުކޮޅު މަޖިލިސް ގެ ސުޕަ މެޖޯރިޓީ އާއި ބޭރުގެ ނުފޫޒު ފޯރުކޮށްގެން ރާއްޖޭގެ ވެރިކަމުގެ ނިޒާމު ހީލަތްތެރި ރޭވުމަކުން ބަރުލަމާނީއަކަށް ވެރިކަން ފުރޮޅާލާނެ ކަމަށް އާދަމް ޝަރީފް ވަނީ ވިދާޅުވެފައެވެ.\nމުޅިން ގާނޫނު އަސާސީ އާއި ހިލާފަށް ކަންކަން ކޮށްފާނެ ކަމަށްވެސް އާދަމް ޝަރީފް ވަނީ ވިދާޅުވެފައެވެ.\nއެމްޑީޕީގެ "ޚަބަރުސިޓީ"ގެ ހަވަނަ އަދަދަށް ރައީސް ނަޝީދު ލިޔުއްވާފައިވާ ލިޔުމުގައިވަނީ އިކޮނޮމިކް މިނިސްޓަރު ފައްޔާޒް އިސްމާއިލާއި ގުޅޭގޮތުން އެމަނިކުފާނު މިހާރު ކުރައްވަމުން އަންނަ މަސައްކަތާއި ގުޅޭގޮތުން ލިޔުއްވާފައެވެ.\nއެގޮތުން ރައީސް ނަޝީދު ވިދާޅުވީ އެމްޑީޕީ އަބަދުވެސް ވަކާލާތު ކުރަމުން އަންނަނީ ޖަލުގެ އަނިޔާ އަދި ކޮރަޕްޝަން ހުއްޓުވުމަށްކަމަށެވެ. ރައީސް ނަޝީދު ވިދާޅުވީ ކޮރަޕްޝަން މަދުކުރުމަށްޓައި 2008 ވަނަ އަހަރު ޤާނޫނުއަސާސީއަށް ވަރަށްގިނަ ސިފަތައް ގެނެވުނު ކަމަށެވެ. އެހެން ނަމަވެސް ކޮރަޕްޝަން ދިވެހިން އެދޭ މިންވަރަށް މަދުކުރެވިފައި އޮތް ކަމަށް ދެކެން ދަތިކަމަށް ރައީސް ނަޝީދު ވިދާޅުވެފައިވެ އެވެ. އަދި ކޮރަޕްޝަނާއި ދެކޮޅަށް އެމްޑީޕީން ކުރަމުން އަންނަ މަސައްކަތަށް އިތުރު ބާރުވެރިކަން ހޯދަންޖެހޭކަމަށެވެ.\nބޮޑުވަޒީރަކަށް ވާން އެދޭނަމަ އެވާހަކަ ބުނާނެ ކަމަށް ނަޝީދު ވަނީ ވިދާޅުވެފައެވެ.\nރާއްޖޭގެ ވެރިކަމުގެ ނިޒާމު ބަރުލަމާނީ ނިޒާމަކަށް ބަދަލު ކުރުމަށް ރައްޔިތުންގެ މަޖިލީހުގެ ކާށިދޫ ދާއިރާގެ މެމްބަރު އަބްދުﷲ ޖާބިރު ވަނީ މިދިޔަ ދައުރުގައި ގާނޫނު އަސާސީއަށް އިސްލާހު ހުށަހަޅުއްވާފައެވެ.\nއާދަމް ޝަރީފްރައީސް ނަޝީދުވެރިކަންރައްޔިތުންގެ މަޖިލިސްމަޖިލިސް


Male ah konme 15 minute akun bus dhathureh\nމާލެއަށް ކޮންމެ 15 މިނިޓަކުން ބަސް ދަތުރެއް\nއެމްޓީސީސީ ބަސް ފްލީޓަށް އަލަށް ގެނައި ބަސްތައް. މި ބަސްތަކާ އެކު ހިދުމަތް ދޭ ވަގުތު ވަނީ އަވަސް ވެފައި\nއެމްޓީސީސީން "ރާއްޖެ ޓްރާންސްޕޯޓް ލިންކް" (އާރްޓީއެލް)ގެ ނަމުގައި ފެށި ދަތުރުތަކާ އެކު ހުޅުމާލޭގެ ދެވަނަ ފިޔަވަހީގެ ބަސް ދަތުރުތަކަށް ބޮޑު ލުޔެއް ލިބި އެ ސަރަހައްދަށް ކޮންމެ 15 މިނިޓަކުން ބަސް ދަތުރުތައް ކުރަން ފަށައިފި އެވެ.\nއެމްޓީސީސީގެ ބަހުގެ ހިދުމަތަށް ބޮޑު ފަސޭހައެއް ލިބިގެން ދިޔައީ މިދިޔަ މެއި މަހުގެ ތެރޭގައި ރާއްޖެ ގެނައި 15 ބަސް އެ ކުންފުނީގެ ބަހުގެ ފްލީޓަށް އިތުރުކޮށް، އެ ބަސް ދަތުރުތަކުގެ ހިދުމަތް ރޭ ފެށުމާ ގުޅިގެންނެވެ.\nބަހުގެ ހިދުމަތް ދިނުމަށް އަލަށް ގެނައި ބަސްތަކާ އެކު މާލެ ސަރަހައްދުގައި ހިދުމަތް ދިނުމަށް ބޭނުންކުރާ ބަސްތަކުގެ އަދަދު ވަނީ 46 އަށް އިތުރުވެފަ އެވެ. މީގެ ތެރޭގައި 23 ޑަބަލް ޑެކް ބަސް، ސިޓީ ބަސް، އަދި ކޯޗް ހިމެނެ އެވެ.\nއަލަށް ގެނައި ބަސް ދަތުރުތަކުގެ ހިދުމަތް ރޭ ރަސްމީކޮށް ފައްޓަވައިދެއްވީ ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް އެވެ.\nހުޅުމާލޭގެ ދެވަނަ ފިޔަވަހީގައި މިކަމަށްޓަކައި ބޭއްވި ރަސްމިއްޔާތުގައި އެމްޓީސީސީގެ މެނޭޖިން ޑިރެކްޓަރު އާދަމް އާޒިމް ވިދާޅުވީ އެކުންފުނިން އަލަށް ގެނައި ބަސްތަކާ އެކު މާލެ ސަރަހައްދާއި އަތޮޅު ތެރޭގައި ފޯރުކޮށްދޭ ބަސް ދަތުރުތަކުގެ ހިދުމަތުގެ ފެންވަރު ވަރަށް ބޮޑަށް ކުރިއަށް އޮތް ދުވަސްތަކުގައި ރަނގަޅު ވެގެންދާނެ ކަމަށެވެ.\nއަލަށް ގެނައި ބައެއް ބަސްތައް އަންނަ މަހުގެ ތެރޭގައި ލ. އަތޮޅާއި ފުވައްމުލަކަށް ފޮނުވާނެ ކަމަށާއި އޭގެފަހުން ބަހުގެ ދަތުރުތަކުގައި ފަސޭހަތަކެއް ލިބި ހެޔޮ ބަދަލުތަކެއް ފެންނާނެ ކަމުގައިވެސް އާޒިމް ވިދާޅުވި އެވެ. އަދި އަންނަ މަހުގެ ތެރޭގައި މާލޭގައި މިނީ ބަހުގެ ހިދުމަތް ތައާރަފްކޮށް، ޕަބްލިކް ޓްރާންސްޕޯޓްގެ ހިދުމަތް ހޯދުމަށްފަހު ކޭޝް ކާޑު ނުވަތަ މޮބައިލް ފޯނު ބޭނުންކޮށްގެން ފައިސާ ދެއްކޭނެ އިންތިޒާމު މި އަހަރު ނިމުމުގެ ކުރިން ހަމަޖައްސާނެ ކަމުގައިވެސް ވިދާޅުވި އެވެ.\nއެމްޓީސީސީން އަލަށް ގެނައި ބަސްތަކާ އެކު މާލެ ސަރަހައްދުގައި ބަސް ދަތުރު ކުރާ ރޫޓްތައް ވެސް ވަނީ އިތުރުކޮށްފަ އެވެ. ކުރިން ހަ ރޫޓުން ދަތުރުކުރި ނަމަވެސް މިހާރު ވަނީ އިތުރު ދެ ރޫޓާ އެކު ޖުމްލަ އަށް ރޫޓުން ދަތުރުތައް ފަށާފަ އެވެ. އަދި އާ ބަސްތަކުގެ ހިދުމަތް ފެށުމާ އެކު ތިން މަންޒިލަކަށް ހުޅުމާލޭގެ ދެވަނަ ފިޔަވަހިން ސީދާ ދަތުރުތައް ކުރަން މިހާރު ވަނީ ފަށާފަ އެވެ. އެއީ ވެލާނާ އިންޓަނޭޝަނަލް އެއާޕޯޓަށާއި، މާލޭގެ ކާނިވާ ސަރަހައްދުގެ އިތުރުން މާލޭގެ ވެސްޓް ޕާކް ސަރަހައްދުގެ ބަސް ސްޓޮޕަށެވެ. މިބަދަލުތަކާ އެކު ކޮންމެ 10 މިނިޓަކާއި 15 މިނިޓެއްގެ ތެރޭގައި ކޮންމެ ރޫޓަކަށް ވެސް ބަސް ދަތުރުތައް މިހާރު ކުރަމުންދާނެ ކަމަށްވެސް އެމްޓީސީސީން ބުނެ އެވެެ.\nއެމްޓީސީސީ ބަސް ދަތުރުތައް މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން\nމާލޭގައި އަންނަ މަހު މިނީ ބަހުގެ ހިދުމަތް ފަށަނީ\nއޮގަސްޓުން ފެށިގެން ބަހުގައި ކޭޝް ކާޑު ބޭނުންކުރެވޭނެ\nގައުމީ ފެރީ ނިޒާމު ރަސްމީކޮށް ފެށުން މާދަމާ